REPORT: Raajje dhalha akah dhakkaigen Modi ge sarukarun Malik fithaalanee tha? | ThePress\nރާއްޖެ ދަޅައަކަށް ދައްކައިގެން މޯދީގެ ސަރުކާރުން މަލިކު ފިއްތާލަނީތަ؟\nއަވަށްޓެރި އިންޑިއާގެ ކެރެލާ ސްޓޭޓްގެ ސަރަހައްދުން ލެކަޑީވްސް ކަނޑުގައި އޮތް 36 ޖަޒީރާ އަތޮޅު ނުވަތަ ރަށެއްގެ މައްޗަށް އެކުލެވޭ ލަކްޝަދީބަކީ ދިވެހިންނާ ބީރައްޓެހި މަންޒިލެއް ނޫނެވެ. ދިވެހިންގެ ތެރެއިން ބައެއްގެ ހަށިގަނޑުގައި މިއަދުވެސް އެ ބައެއްގެ ލޭ ދައުރުވާ އަހުވަންތަ ގުޅުމެއް އޮތް މަލިކުވެސް އޮންނަނީ ލަކްޝަދީބްގެ ޖަޒިރާގައެވެ.\nލަކްޝަދީބްގެ ޖަޒީރާއަކީ، އިންޑިއާގެ އިއްތިހާދީ ނުވަތަ ޔޫނިއަން ޓެރިޓަރީއެކެވެ. މުސްލިމުންނަށް މެޖޯރިޓީ އޮންނަ ލަކްޝަދީބަށް، ހިންދޫ ބޮޑުވަޒީރު ނަރޭންދްރާ މޯދީގެ ބާރުތިޔާ ޖަނާތާ ޕާޓީއިން ވަރުގަދަ ނުފޫޒުތަކެއް ފޯރުވަން ފެށުމާއެކު، މި ސަރަހައްދުގެ ވާހަކަ މިވަނީ ރާޑަރަށް އަރާފައެވެ. ދިވެހިންނާވެސް އިންތިހާއަށް ގުޅޭ ފަދަ ގޮތަކަށެވެ.\nއިންޑިއާގެ 8 ޔޫނިއަން ޓެރިޓަރީގެ ތެރެއިން އެންމެ ކުޑަ ސަރަހައްދުގެ ގޮތުގައި އޮތް ލަކްޝަދީބްގެ އާބާދީއަކީ ގާތްގަނޑަކަށް 65000 މީހުން ކަމަށް ވާއިރު، 97 ޕަސެންޓް ހިއްސާކުރަނީ މުސްލިމުންނެވެ. ނަމަވެސް، ލަކްޝަދީބްގެ އިދާރީ ކަންކަން ބެލެހެއްޓުމާ މިހާރު ހަވާލު ހުންނެވީ ބީޖޭޕީ ސަރުކާރަށް މަރުދޭ މީހެކެވެ. ޕްރާފުލް ހޮދާ ޕަޓޭލް އަކީ މޯދީގެ އަރިސް އެޑްމިނިސްޓްރޭޓަރެކެވެ. ގުޖުރާތުގެ ޗީފް މިނިސްޓަރެއްގެ ގޮތުގައި މޯދީ ހުންނެވިއިރު، ހޯމް މިނިސްޓަރުކަން ކުރެއްވީ ޕަޓޭލްއެވެ.\nލަކްޝަދީބްގެ އިދާރީ ކަންކަމަށް ޕަޓޭލް އިސް ކުރެވުނީ މިދިޔަ ޑިސެންބަރުގައެވެ. އޭގެ ފަހުން ތަރައްގީގެ ނަމުގައި އޭނާ ތައާރަފު ކުރައްވަމުން ގެންދަވާ ބަދަލުތައް ވެފައި ވަނީ، މުސްލިމުންގެ މެޖޯރިޓީ އޮތް ލަކްޝަދީބްގެ އާންމުންގެ ހިތްތަކުގައި އިންތިހާ ބިރުވެރިކަން އުފައްދަނިވި ބަދަލުތަކަކަށެވެ. މިފަދަ ނިންމުންތަކަކީ، ލަކްޝަދީބުން އިންތިހާބު ކޮށްފައިވާ މަންދޫބުންނާވެސް މަޝްވަރާ ކުރެއްވުމަކާ ނުލާ، ޕަޓޭލް ނިންމަވާ ނިންމެވުންތަކެއް ކަމަށްވެއެވެ.\nކަންމިހެން އޮތް ނަމަވެސް، އިންޑިއާގެ ޔޫނިއަން ޓެރަޓަރީތަކުގެ ތެރެއިން މުސްލިމުންނަށް އަގުލަބިއްޔަތު އޮތް ހަމައެކަނި ސަރަހައްދުގެ ރައްޔިތުން ބުނަމުން ދަނީ، ޕަޓޭލްގެ ހުށަހެޅުއްވުންތަކަކީ، ލަކްޝަދީބްގެ ރައްޔިތުން ދިރިއުޅުމާ، ބިން މިލްކު ކުރުމާ، ސަގާފާތުގެ އިތުރުން އެ ސަރަހައްދުގެ ތިމާވެއްޓާއި ގުދުރަތީ ދިރުމަށްވެސް އޮތް ނުރައްކަލެއް ކަމަށެވެ.\nއިންޑިއާ ކަނޑުގެ ޖަވާހިރެއްގެ ގޮތުގައިވެސް ސިފަކުރަމުން އަންނަ ލަކްޝަދީބްގައި މޯދީގެ ސަރުކާރުގެ ނުފޫޒާއެކު ތަންފީޒު ކުރަން އުޅޭ ބައެއް ބަދަލުތަކުގެ ތެރޭގައި ގެރިމަހާއި ގެރިމަހުގެ އުފެއްދުންތައް މަނާ ކުރުން، ސަރަހައްދީ އިންތިހާބުތަކުގައި ވާދަ ކުރަން ކުރިމަތިލާއިރު2ދަރިންނަށްވުރެ ގިނަ ދަރިން ތިބޭ މީހުންނަށް ވާދަ ނުކުރެވޭ ގޮތް ހެދުން އަދި ބިންވެރިންގެ މަސްލަހަތަށް ބެލުމެއް ނެތި، ތަރައްގީގެ ނަމުގައި ބިންތައް ނަގައިގެން "ތަރައްގީ"ގެ މަޝްރޫއުތައް ހިންގުން ފަދަ ބަދަލުތައް ހިމެނެއެވެ.\nތަރައްގީގެ ނަމުގައި، 15 މީޓަރު ފުޅާ މަގުތަކާ ހައިވޭތައް އެޅުމަށް ޕަޓޭލް އަމާޒު ހިފާފައި ހުންނެވިއިރު، ލަކްޝަދީބްގެ ރަށްވެހިން ބުނަމުންދަނީ އެފަދަ ކަމަކަށް ބޭނުމެއް ނެތް ކަމަށެވެ. އަދި މިފަދަ ތަރައްގީއަކީ ސަރަހައްދުގެ ގުދުރަތީ ދިރުމާއި ވެއްޓަށް އޮތް ނުރައްކަލެއް ކަމަށެވެ.\nދިވެހިރާއްޖެއާ އެންމެ ގާތުން އޮތް މަލިކުގެ ލޯކަލް ކައުންސިލްގެ ވައިސް ޗެއާމަން، ޑރ މުނީރު މަނިކުފާނު ވިދާޅުވާ ގޮތުގައި ހުށަހަޅާފައިވާ ތަރައްގީގެ ލޭއައުޓަކީ ތަރައްގީ ނެތިކޮށްލަނިވި ޕްލޭނެއް ކަމަށެވެ. ތަނުގެ އާބާދީއަށް ބެލުމެއް ނެތި ތަރައްގީގެ މަޝްރޫއު ހިންގުމުގެ ބާރު ލިއްބައިދޭ ކަމަށާ، މިކަމުގެ ސަބަބުން ގިނަ ރައްޔިތުންތަކަކަށް އުޅެން މަޖުބޫރު ވަނީ، އަމިއްލަ މުދާ ގެއްލިދިއުމުގެ ބިރުވެރިކަމުގެ ތެރޭގައި ކަމަށްވެސް ޑރ މުނީރު މަނިކުފާނު ވަނީ ފާހަގަ ކުރައްވާފައެވެ.\nކަމާ ބެހޭ ފަރާތްތަކުން ހުއްދައެއް ހޯދައިގެން އާދައިގެ މީހަކު އަޅާ ގެއަކަށްވެސް3އަހަރުގެ ގެރެންޓީއެކެވެ. މާނައަކީ،3އަހަރު ހަމަވުމުން، ތަރައްގީގެ ނަމުގައި ލަކްޝަދީބްގެ އެޑްމިނިސްޓްރޭޓަރަށް އެ ސަރަހައްދުގައި މަޝްރޫއެއް ހިންގިދާނެ ކަމެވެ. އަމިއްލަ ފަރުދުންނަށް އަމިއްލަ ގެދޮރު ލިބެނީ އެންމެ3އަހަރު ދުވަހަށް ކަމެވެ.\nއަމިއްލަ ގެދޮރުގައި ކޮޓަރި ހުންނަންވީ އަދަދުވެސް ކަނޑައަޅާ ގޮތަށް އޮންނަނީ އެޑްމިނިސްޓްރޭޓިވް ސަރުކާރުންނެވެ. މީގެ އިތުރުން ގެ ހުސްކުރަން ކަމާ ބެހޭ ފަރާތްތަކުން ނޯޓިސް ދޭ މުއްދަތަށް ގެ ހުސް ނުކޮށްފިނަމަ ނުވަތަ އެއްވެސް ސަބަބަކާ ހެދި ގެ ހުސް ނުކުރެވިއްޖެނަމަ، ޖޫރިމަނާގެ ގޮތުގައި ދުވާލަކަށް 275 ޑޮލަރު ދެއްކުމަށް، އާންމު މީހާއަށް ލާޒިމުކުރެއެވެ.\nއިންޑިއާގެ 8 ޔޫނިއަން ޓެރިޓަރީގެ ތެރެއިން އެންމެ ކުޑަ ސަރަހައްދުގެ ގޮތުގައި އޮތް ލަކްޝަދީބް/ ފޮޓޯ: ޓްރެވެލް އިންޑިއާ\nވަޒީފާ ގެއްލި ދިއުމުގެ ބިރުވެރިކަންވެސް އިންތިހާއެވެ. މިހާރުވެސް މިކަން ވަނީ ފަށާފައެވެ. ލަކްޝަދީބްގެ އަދުގެ އެޑްމިނިސްޓްރޭޓިވް ސަރުކާރުން ވެރިކަމަށް އައި ފަހުން، މިހާތަނަށް 500 އެއްހާ މީހުންގެ ވަޒީފާ ލަކްޝަދީބުން ގެއްލިއްޖެއެވެ. ފަތުރުވެރިކަމުގެ ސިނާއަތުން، ފެބުރުއަރީ މަހު އެކަނިވެސް 200 މީހުން ވަކިކުރިއެވެ. ނާމްސޫފި ގެންގުޅޭ ދަނޑުބިންތައް ބަންދު ކުރުމުގެ މައްސަލަވެސް އިންތިހާއެވެ.\nދެންވެސް އޮތީ ބީޖޭޕީގެ ނުފޫޒު އޮތް ޕަޓޭލްގެ ވެރިކަމުގެ ދޯދިޔާ ވާހަކައެވެ. މުޅި ދުނިޔެ، ކޮރޯނާވައިރަސް ޑިޒީޒް (ކޮވިޑް-19)ގެ ބަލިމަޑުކަމުގައި އިނދަޖެހިގެން ދިޔައިރު، ލަކްޝަދީބުން 2020 ވަނަ އަހަރު ނިންމާލީ އެންމެ ކޭހަކާވެސް ނުލައެވެ. ނަމަވެސް ޑިސެންބަރު މަހު ވެރިކަމަށް އައި އެޑްމިނިސްޓްރޭޓަރިވް ސަރުކާރާއެކު ލަކްޝަދީބުން 7500 އަށް ވުރެ ގިނަ ކޭސް ރެކޯޑް ކޮށްފައި ވާކަމީ ފެންނަން އޮތް ހަގީގަތެކެވެ. ބަލި ފެތުރުމުގެ އަސްލަކަށް ވީ، ދަތުރުފަތުރުކޮށް އުޅުމުގައި ޕަޓޭލްގެ ނުފޫޒުން ދިން ލުއިތަކެވެ.\nތަރައްގީގެ ހުއްޖަތަކަށް ޕަޓޭލް ހައްދަވަނީ ދިވެހިރާއްޖެއެވެ. މިސާލު ޖައްސަވަނީވެސް ދިވެހިރާއްޖޭގެ ނަމުންނެވެ. އިންޑިއާގެ ދުވަހު ނޫހަކަށް ދެއްވި ބަސްދީގަތުމެއްގައިވެސް އޭނާ ވަނީ ސާދާ އިބާރާތުން އެކަން ފާހަގަ ކުރައްވާފައެވެ. އެގޮތުން އޭނާގެ އަމާޒަކީ ދިވެހިރާއްޖެ ފަދައިން، ފަތުރުވެރިކަމުގެ ފަޒާގެ އުހުގައި ފިޔަޖަހާ މަންޒިލަކަށް ލަކްޝަދީބް ހެދުން ކަމަށް ވަނީ ވިދާޅުވެފައެވެ.\nރިޕޯޓް އިންޑިއާ ދުނިޔެ ލަކްޝަދީބް\nރަގަޅު ޚިޔާލެއް. އިންޑިއާ ސަރުކާރުގެ ބަހެއް ނެތަސް މަލިކުގައި އެމްބަސީއެއް ނޫނީ ކަލްޗަރަލް މިނިސްޓްރީގެ ގޮތްޕެއް ނުވަތަ ދިވެހި ބަހުގެ އެކެޑަމީގެ ގޮތްޕެއް ހުޅުވަން ދިވެހިރާއްޖޭގެ މަޖިލިހުން ފާސްކޮއްލަންވީ. ހުއްޖަތަކަށް ދައްކާނީ އެތަނުގައި ދިވެހި ބަހުން ވާހަކަ ދައްކާ މެޖޯރިޓީއެް އޮންނާތީވެ އެބަސް ދިރުވައި އާލާކުރުމަށާއި ވަޅޯމަސް ވަޅޯ ކުރަން ދަސްކޮށްދިނުމާއި ކާށި ހެހެން ދަސްކޮށްދިނުމުގެ ޕްރޮޖެކްޓެއް ހިނގަމުންދާތީއާއި އެޕްޮރޮޖެކްޓްތަކުގެ އަގު 1 ބިލިއަން ޑޮލަރަށް އަރާތީ އެކަމަށާއި މަކިލު ފުލުހުން ތަމރީނުކުރާ މަރުކަޒަކާއި ސީޕްލޭން ދުއްވަން ދަސްކޮށްދިނުމުގެ ކަންކަމަށް ކަމުގައެވެ.\nމިތަނުގައި ރާއްޖޭގެ އޮފީހެއް ގާއިމް ކުރަންވީ އަދި ފަސޭހައިން ދަތުރުކުރެވޭނެ އިންތިޒާމް ހަމަޖެހެންވީ


Virus ah shakku kurevigen summer island resort in4meehaku quarantine kohfi - AO News\nވައިރަހަށް ޝައްކުކުރެވިގެން ސަމާ އައިލެންޑް ރިސޯޓުގެ4މީހުން އެކަހެރިކޮށްފި\nކޮވިޑް-19 އަށް ޝައްކުކުރެވިގެން ސަމާ އައިލެންޑް ރިސޯޓުގެ4މީހުން އެކަހެރިކޮށްފި އެވެ.\nސަމާ އައިލެންޑް ރިސޯޓުން އެކަހެރިކޮށްފައި ވަނީ އެ ރިސޯޓުގެ ޑޮކްޓަރާއި3މުވައްޒަފުންނެވެ. މިކަމާއި ގުޅިގެން އެ ރިސޯޓުން ނެރުނު ބަޔާނެއްގައި ބުނީ ވައިރަހަށް ޝައްކު ކުރެވިގެން ރިސޯޓުގައި ޗުއްޓީ ހޭދަކުރަމުންދިޔަ ދެ ފަތުރުވެރިއެއްގެ އިތުރުން ރިސޯޓުގައި މަސައްކަތް ކުރަމުންދާ ސްޓާފަކު އެކަހެރިކޮށްފައިވާ ކަމަށެވެ.\nކޮވިޑް-19 އަށް ޝައްކުކުރެވިގެން ސަމާ އައިލެންޑުން އެކަހެރިކޮށްފައި ވަނީ އިންޑިޔާއަށް ނިސްބަތްވާ އުމުރުން 33 އަހަރުގެ ޑޮކްޓަރެކެވެ. އަދި ވައިރަހަށް ޝައްކުކުރެވޭތީ އެކަހެރި ކޮށްފައި ވަނީ ފްރާންސް އަށް ނިސްބަތްވާ އުމުރުން 20 އަހަރާ 30 އަހަރާ ދެމެދުގެ2ފަތުރުވެރިންނެވެ.\nސަމާ އައިލެންޑުން ބުނީ އެ ރިސޯޓަށް އައި ފްރާންސުގެ2ފަތުރުވެރިން ރާއްޖެ އައިސްފައި ވަނީ މިދިޔަ ފެބުރުއަރީ މަހުގެ 25 ވަނަ ދުވަހު ކަމަށެވެ. އެދެމީހުން އެއާޕޯޓުން ރިސޯޓަށް އައިސްފައި ވަނީ ލޯންޗުން ކަމަށާއި އިތުރު އެހެންތަނަކަށް އެމީހުން ގޮސްފައި ނުވާކަމަށް އެ ރިސީޓުން ބުނެއެވެ.\nއެ ރިސޯޓުން ބުނީ2ފަތުރުވެރިން މިމަހުގެ5ވަނަ ދުވަހު ހުންއައިސްގެން ޑޮކްޓަރަށް ދައްކާފައިވާ ކަމަށާއި އެކަން އެނގުމުން އެޗްޕީއޭގެ ސަމާލުކަމަށްވެސް އެކަން ގެނެސްފައިވާ ކަމަށެވެ. އަދި އެ2ފަތުރުވެރިން އެމީހުންގެ ކޮޓަރީގައި ކަރަންޓީން ކުރި ކަމަށާއި ޖެހިގެން އައި ދުވަހު އެމީހުން ބެލި ޑޮކްޓަރު ނޭވާލާން އުނދަގޫވުމުން އެ ޑޮކްޓަރުވެސް ކޮޓަރީގައި ކަރަންޓީން ކޮށްފައިވާ ކަމަށެވެ. އަދި އެކަންވެސް އެޗްޕީއޭގެ ސަމާލުކަމަށް ގެނެސްފައިވާކަމަށް އެ ރިސޯޓުން ބުނެއެވެ.\nކަރަންޓީން ކޮށްފައިވާ ދެ ފަތުރުވެރިންނާއި ޑޮކްޓަރުގެ ޓެސްޓުތަކުގެ ނަތީޖާ ލިބެންދެން އެޗްޕީއޭގެ ހުއްދަ ނެތި ސަމާ އައިލެންޑު ރިސޯޓަށް މީހުން އަރާ ފޭބުން ވަގުތީ ގޮތުން ވަނީ މަނާކޮށްފައެވެ.\n(ހެލްތު ޕްރޮޓެކްޝަން އެޖެންސީ (އެޗްޕީއޭކޮރޯނާ ވައިރަސްކޮވިޑް-19ފްރާންސްސަމާ އައިލެންޑް


Report furihama, Raees vaguthun isthiufaa dhevva: Abdul Raheem\nރިޕޯޓު ފުރިހަމަ، ރައީސް ސޯލިހް ވަގުތުން އިސްތިއުފާދީ\nއިދިކޮޅު ކޯލިޝަން ހިންގުމާ ވަގުތީ ގޮތުން ހަވާލުވެވަޑައިގެން ހުންނެވި އަބްދުއްރަހީމް އަބްދުﷲ ނޫސްވެރިންނަށް މައުލޫމާތު ދެއްވަނީ -- ފޮޓޯ: އަވަސް\nރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާގެ އިންކުއަރީ ރިޕޯޓުން އެނގިގެން ދަނީ ގައުމުގެ ސަލާމަތާއި ރައްކާތެރިކަން ނުބެލޭ މިންވަރު ކަމަށާއި އެހެންކަމުން ރައީސް އިބްރާހީމް މުހައްމަދު ސޯލިހު ވަގުތުން އިސްތިއުފާ ދެއްވުމަށް އިދިކޮޅު ކޯލިޝަނުން ގޮވާލައިފި އެވެ.\nއިންކުއަރީ ރިޕޯޓާ ގުޅިގެން އަވަސް އަށް ދެއްވި އިންޓަވިއުއެއްގައި އިދިކޮޅު ކޯލިޝަން ހިންގުމާ ހަވާލުވެވަޑައިގެން ހުންނެވި އަބްދުއްރަހީމް އަބްދުﷲ ވިދާޅުވީ މަޖިލީހުގެ އިންކުއަރީ ރިޕޯޓަކީ ވަރަށް ރަނގަޅަށް ކޮށްފައިވާ ވަރަށް މުހިއްމު މަސައްކަތެއް ކަމަށެވެ. އެ މަސައްކަތުގައި އިދިކޮޅު މެންބަރުން ބައިވެރިވެ ވަޑައިގަތީ އެއީ ގައުމީ ކަމެއްގެ ގޮތުގައި ބަލައިގެން ކަމަށެވެ.\n"އެކަމަކު ހިތާމައަކީ 2015 ވަނަ އަހަރުގެ ސެޕްޓެމްބަރު މަހުގެ ތެރޭގައި ރައީސް ޔާމީން ދަތުރު ކުރެއްވި ލޯންޗްކޮޅު ގޮއްވާލި ދުވަހު ހިނގައިދިޔަ ކަންކަމަށް މިއަދު މަޖިލީހުގައި އެ ތިއްބެވި އެމްޑީޕީގެ މެންބަރުން ހަޖޫ ޖަހައި ޖޯކު ޖެހިކަން. އެބޭފުޅުން އެ މައްސަލާގައި އަޅުގަނޑާ ދިމާލަށް ކީހާ އެއްޗެތި ހުންނާނެ ޔޫޓިއުބުގައި. އެކަމަކު އަޅުގަނޑުމެން ނެގީ ރައީސް ނަޝީދަށް ދިން ހަމަލާއަކީ ސީރިއަސް ކަމެއްގެ ގޮތުގައި،" ކުރީން އެމްޑީޕީން އަމަލުކުރި ގޮތަށް އޭނާ ފާޑު ވިދާޅުވި އެވެ.\nއަބްދުއްރަހީމް ވިދާޅުވީ ރައީސް ނަޝީދަކީ ރައްޔިތުންގެ މަޖިލީހުގެ ރައީސްގެ އިތުރުން ކުރީގެ ރައީސަކަށް ވާތީ ގާނޫނުން ވަރަށް ވަރުގަދައަށް ހިމާޔަތާއި ރައްކާތެރިކަން ލިބި ވަޑައިގަންނަވާ ބޭފުޅަކަށްވުމުން އެ މަނިކުފާނަށް ހަމަލާ ދިނުމަކީ ކަންބޮޑުވާ ކަމެއް ކަމަށެވެ. އެ ހަމަލާ އެންމެ ފުރަތަމަ ކުށްވެރިކުރީ އިދިކޮޅު ކޯލިޝަނުން ކަން ފާހަގަ ކުރައްވަމުން އޭނާ ވިދާޅުވީ މީހުން މަރަން ދޭ ޓެރަރިސްޓް ހަމަލާތަކަކީ ކުޑަ ކަމެއްގެ ގޮތުގައި އިދިކޮޅުން ނުދެކޭނެ ކަމަށެވެ. އެފަދަ ހަމަލާތައް ތަކުރާރު ނުވާނެހެން މަސައްކަތް ކުރަން ގައުމީ ވިސްނުމެއްގައި އިދިކޮޅު އޮންނާނެ ކަމަށެވެ.\nއިންކުއަރީ ރިޕޯޓުގައި ފާހަގަ ކޮށްފައިވާ މައްސަލަތަކަށް ބަލާއިރު ގައުމުގެ ސަލާމަތާއި ރައްކާތެރިކަން ހިފަހައްޓާ، ނަގަހައްޓަން ހަވާލުވެ ތިއްބެވި ވެރިންގެ ބޮޑެތި އިހްމާލުތައް ރިޕޯޓުގައި ފެންނަން އެބައޮތް ކަން އަބްދުއްރަހީމް ފާހަގަ ކުރެއްވި އެވެ. އެގޮތުން ހޯމް މިނިސްޓަރާއި ޑިފެންސް މިނިސްޓަރު އަދި ޗީފް އޮފް ޑިފެންސް ފޯސް އާއި ކޮމިޝަނާ އޮފް ޕޮލިސްގެ އިހްމާލު އޮތުމުން އިސްތިއުފާ ދެއްވަންޖެހި ވަޑައިގަންނަވާ ކަމަށް ވިދާޅުވި އެވެ.\n"އެއަށް ވުރެ އަދި މާބޮޑަށް އަޅުގަނޑު ކަންބޮޑުވޭ މި ރިޕޯޓް ލިބި މިހާތަނަށް ވެސް ސަރުކާރުން އެއްޗެއް ނުބުނާތީ. މިކަމުން އެކަނިވެސް އެނގޭނީ މުޅި މައްސަލާގައި އެންމެ ބޮޑަށް އިހްމާލުވެފައި އޮތީ ރައީސް ސޯލިހް ކަން. އެހެންވީމާ ރައީސް ސޯލިހާއި ނައިބު ރައީސް އަދި މުޅި ކެބިނެޓު އެކީ ވަގުތުން އިސްތިއުފާ ދިނުމަށް ގޮވާލަން. އެ ބޭފުޅުން ތި ތިއްބެވީ ގައުމުގެ ރައްކާތެރި ކުރުމުގައި ބޮޑު ތަނުން ފެއިލްވެފައި،" އަބްދުއްރަހީމް ވިދާޅުވި އެވެ.\nރައްޔިތުންގެ މަޖިލީހަށް ސަރުކާރުގެ މައްސަލަ ގެންގޮސްގެން މި ސަރުކާރުގެ އެންމެން ވެރިކަމުން ދުރުކޮށް، ގައުމު ހިންގޭ ބަޔަކު އަވަހަށް ވެރިކަމާ ހަވާލުވުމަށް ވެސް އަބްދުއްރަހީމް ވަނީ އެދިވަޑައިގެންފަ އެވެ.\nއިންކުއަރީ ރިޕޯޓް މިދިޔަ ބުރާސްފަތި ދުވަހު މަޖިލީހުގެ ވެބްސައިޓްގައި އާންމު ކުރި ނަމަވެސް އެ ރިޕޯޓް ރަސްމީ ކޮށް ދައުލަތުގެ ތިން ބާރުގެ ވެރިންނަށް ފޮނުވީ މިއަދު އެވެ. ރިޕޯޓް ލިބުމުން ސަރުކާރުގެ ތެރެއިން އަޅަންޖެހޭ ފިޔަވަޅުތައް އަޅާނެ ކަމުގެ އިޝާރާތެއް ސަރުކާރުން ވަނީ ދީފަ އެވެ.\n"ހާލަތުން އަރައިގަތުމަށް އެހީވެދޭން ތައްޔާރު"


galehiri: ބޭސްވެރި ފަންޑިތަވެރިން\nރާއްޖޭގެމީސްތަކުންގެ ދުޅަހެޔޮކަމުގެ ކަންކަމުގައި މިކުރާ ގޮތަށް ޑޮކްޓަރީ ބޭސްކުރުން ޢާއްމުވެފައިނުވާ ދުވަސްވަރެއް ދިވެހިރާއްޖޭގައި ދިޔައެވެ. އެ ދުވަސްވަރު ދުޅަހެޔޮކަމަށް ކުރިމަތިވާ ކަންކަމުގައި ގިނަ ބަޔަކަށް ޢާއްމުކޮށް ކުރެވޭ ކަމަކަށް އޮންނަނީ ފަންޑިތަ ހެއްދުމެވެ. ފުދުންތެރިކަން ހުރިގޮތުން ބޭސް (ދިވެހިބޭސް) ކުރެވެން އޮންނަނީ މަދު ބަޔަކަށެވެ. އެއީވެސް ފަސޭހައިން ލިބެންހުރި ފަތްޕިލާވެލީގެ ބާވަތްތަކުން ކުރެވޭނަމަ ކުރެވޭ ބޭހެކެވެ.\n(ޑޮކްޓަރީ ބޭސްކަމަށް މިހާރު މީހުންކިޔައި އުޅޭ ބޭރުގެ ތައްޔާރީބޭސް ހަދާފައި ހުންނަނީވެސް ދިވެހިބޭސް ކުރުމުގައި ބޭނުންކުރާ ބޭހުގެ ބާވަތްތަކާއި އޭގެ ތާސީރުންނެވެ.)\nއެދުވަސްވަރު މީހަކަށް ބައްޔެއްޖެހި ދުޅަހެޔޮކަމަށް ގޮތްގޮތްވެ ބޭސްވެރި ފަންޑިތަވެރިއެއްގެ ފަންޑިތައަށް ބޭނުންވުމުން ފަންޑިތަވެރިޔާ އެމީހަކަށް ތަވީދެއްލިޔެދިނުން ފެންފޮދެއްމެތުރުން ކިޔެވުމެއްކިޔެވުންފަދަ އެކަމަކާ ގުޅުންހުރި ބޭސްވެރި ފަންޑިތައިގެ ކޮންމެވެސްކަމެއް ކޮށްދޭނެއެވެ.\nރާއްޖޭގައި އެދުވަސްވަރު ތިއްބެވި ބޭސްވެރި ފަންޑިތަވެރިންގެ ގިނަބޭފުޅުން އެކަން އުނގެނިވަޑައިގަތީ މޮޅު އިލްމުވެރިން ލިޔުއްވާފައިވާ ޢަރަބި އުރުދޫ ފޮތްތަކުގެ އެހީތެރިކަމާއެކު އެފަންނުގެ އުސްތާޛުންގެ އަރިހުންނެވެ. މިފަދަ ޢިލްމުވެރި ބޭފުޅުން އެ ދުވަސްވަރު ގިނައިން ތިއްބެވީ ދެކުނުގެ އަތޮޅުތަކުގައެވެ. ޚާއްޞަކޮށް އައްޑޫ އާއި ފުވައްމުލަކުގައެވެ. އައްޑުއަތޮޅަކީ ކުރިއްސުރެ ޢަރަބިބަހާއި ދީނީ ތަޢުލީމުގެ ބޮޑެތި ޢިލްމުވެރިން ތިއްބެވި އަތޮޅަކަށްވުމުން އެ ބޭފުޅުންގެއަރިހުން ޢިލްމު އުނގެނިވަޑައިގަތުމަށްޓަކައި ރާއްޖޭގެ ކަންކޮޅުތަކުން (ފޯރުންތެރިކަމާއި ގުޅުންތެރިކަން ހުރި ވަރެއްގެ ނިސްބަތުގައި) އެކިއެކި ބޭފުޅުން އެއަތޮޅަށްވަޑައިގެން ޢިލްމު އުނގެނިވަޑައިގެން ދަރިވަރުވެވަޑައިގަތެވެ. އޭގެފަހުން އެދަރިވަރުން އުސްތާޛުންނަށްވެ އެ އުސްތާޛުންގެ އަރިހުން އެހެން މީހުންނަށްވެސް ދަރިވަރުވުމުގެ ފުރުޞަތު ތަނަވަސްވެގެންދިޔައެވެ.\nރޯނާވާ (އިރު އޮއްސުނީއްސުރެ އިރުކޮޅެއްވަންދެން ލޮލަށް އަނދިރިވެފައިހުންނަ) މީހަކަށް ބޭސްވެރިކަމުގެ ފަންޑިތައިގައި ކުރާ އެއްކަމަކީ ކަނޑުމަހުގެ މޭ (މޭގަނޑު) ގައި މާމުއިން ހެޔޮއެއްޗެއް ލިޔެދީ އެމީހަކަށް ކާންދިނުމެވެ. އެހެންވުމުން އެއީ ރޯނާވުމަށް ރަނގަޅު ފަރުވާއަކަށް ވެދެއެވެ. ރޭގަނޑު ރޯނާވަނީ ކާނާއިން ލޮލަށް ބޭނުންވާ ބައިތައް ނުލިބޭތީވެއެވެ. މަހުގެމެއަކީ ލޮލުގެ އެބައި ލިބިދޭ އެއްޗަކަށްވާތީ އެހެދީ ބޭސްވެރިކަމުގެ ފަންޑިތައެކެވެ.\nދެން އެހެންކަމެކެވެ. މާބޮޑަށްފަނިވެ އޭގެ އުނދަގޫބޮޑުވާ ބައެއް ކުދިންނަކީ ޚާއްޞަކޮށް އިރުއޮއްސި އަނދިރިވާން ފަށާ ވަޤުތުގައި (ފަނީގެ ޙަރަކާތް އިތުރުވުމުން) ކުއްޖާގެ ހަށިގަނޑަށް ބާރެއްއަރައި ދެލޯ ބޮޑުވެ ނޭވާލުމަށްދަތިވެ މިކަހަލަ ގޮތަކަށް އުޅޭތީ (ޖިންނިވަޑާމެކޭ ހީކޮށް) އެދުވަސްވަރު ކަންބޮޑުވާ ހިސާބަށްދާ ކުދިންނެވެ. އެހެންވުމުން ބޭސްވެރި ފަންޑިތަވެރިއަކަށް ކުއްޖާ ދެއްކުމުން ފެނުގައި ހުނގު ގިރައިގެން އެ ތައްޓަކަށް އަޅައި ހެޔޮއެއްޗެއް ކިޔަވައި މަތުރައި ކުއްޖާގެ ބަނޑާއި ކަންފަތުގެ ހިނދުރީގައި އެ އުނގުޅައި ކުއްޖާގެ ނޭފަތާއި ކައިރިކޮށް އޭގެ ވަސް ދުއްވައެވެ. މިހެން ހެދުމުން ކުއްޖާއަށް ލުއިލިބި އެވަގުތަށް ރަނގަޅުވެދެއެވެ. އޭގެފަހުން ފަނި ނައްތައިލުމަށް ތައްޔާރުކޮށްފައިވާ (ބޭސްވެރި ފަންޑިތައިގެ) ސަރުބަތެއްފަދަ ބުއިމެއް އެއްޗެއް ދިނުމުން އެ ރަނގަޅުވީއެވެ. އެހެންވުމުން އެހެދީ ބޭސްވެރިކަމުގެ ފަންޑިތައެކެވެ.\n(ހުނގަކީ ގަހެއްގެ ކިރެކެވެ. އޭގައި ހުންނަ ޒަވި ވަހެއްގެ ސަބަބުން ފަނީގެ ޙަރަކާތްކުރުން އެ ހިނދަށް ހުއްޓުވައިލާ އެއްޗެކެވެ.)\nބޭސްވެރިކަމުގެ ފަންޑިތައިގެތެރޭ މަތިވެރި ﷲ ގެ ޙަޟުރަތުގައި އެ ކަމެއް ފުއްދަވައިދެއްވައިތޯ އެދި (އެ ކަމެއްގެ އަސްބާބުގައި ހިފައި) ދުޢާކޮށް ދެންނެވުން ހުއްދަ ކަންކަމަކީ ނުބައި ކަންކަމެއް ނޫންކަމަށް ޢިލްމުވެރިން ވިދާޅުވެއެވެ. މިހެނީ ދީނީގޮތުން އެ ކަމެއްގައި ނުބައިކަމެއްނެތް ހުއްދަވެގެންވާ ކަމެއް ފުއްދަވައިދެއްވުން އެދި އެ ދަންނަވަނީވެސް މަތިވެރި ﷲގެ ޙަޟުރަތުގައިކަމަށް ވާތީވެއެވެ.\nބޭސްވެރި ފަންޑިތަވެރިންނަކީ އެ ކަމުގައި މީހުންނަށް އޮޅުވައިލައި މަކަރުހަދާނޭ ބަޔެއްނޫނެވެ. އެއީ އެދުވަސްވަރެއްގެ ނިސްބަތުގައި ވެސް ޢިލްމުވެރި އީމާންތެރި ހިތްހެޔޮ ޚުލްޤުރަނގަޅު ލަފާދާރު ބަޔެކެވެ. ފަސްވަގުތު ނަމާދުކުރާ ތަޤުވާވެރި ބަޔެކެވެ. މީސްތަކުންނަށް ހެޔޮކަމުގެ މަގުދައްކައި ނަޞޭޙަތްތެރިވެ އުޅޭނެތެވެ. ދައްކާ ވާހަކައާއި އެމީހަކުކުރާ ކަމަކާ ދިމާވާނެއެވެ. ކުރާ ކަމެއްކުރާނީ މަތިވެރި ﷲ ގެ ޙަޟުރަތުން އެކަމުގެ ހެޔޮ ތައުފީޤުދެއްވުން އެދިގެންނެވެ. އެކަމެއް ފުއްދަވައިދެއްވުން އެދިގެންނެވެ.\nކުރީގެ ދުވަސްވަރު ފަންޑިތަ އަޅުން ވެސް އުޅުނެވެ. ފަންޑިތަ އަޅުންނަކީ ބައްޔެއް ކަމެއްދިމާވެ ބޭނުމެއްޖެހުމުން ފަންޑިތަވެރިއެކޭ ހީކޮށް އެމީހަކަށް މި ދެވެނީ ކޮންފެންވަރެއްގެ ކާކުގެ ގާތަށްތޯވެސް ވިސްނައިނުލައި އުޅޭ ބަޔެކެވެ. އެ ފަންޑިތަވެރިއަކީ ކީރިތި ޤުރުއާނާއި އިތުރު ނަބީކަލޭގެފާނުގެ ސުންނަތުން ވާރިދުވެފައިވާ ހެޔޮއެއްޗެއް ކިޔަވަންވާގޮތަށް ކިޔަވަންއެނގޭ މީހެއްތޯ ނޫންތޯވެސް ކަށަވަރުނުވާ ބަޔެކެވެ. މިވަރު ނުދަނެ އެކަމަކާ އުޅޭނީ ފަންޑިތައަޅުންނެވެ. ފަންޑިތައާހުރެ މަރުދަންޖެހޭ މީހުންނެވެ. އެދުވަސްވަރު މިބައިވެސް ވަކި މަދެއްނޫނެވެ.\nމިބަޔަކު ފަންޑިތަހައްދާ ފަންޑިތަވެރިޔާ ފަންޑިތައިގެ ތެރޭ އެއްޗެއް ކިޔަވަމުންދާއިރު ދޭތެރެއަކުން "މިވެނި ބަޔަކު ނޫނީ އެވެނި ދޯންޏެއް އިއްޔެ މަސްބޭނިތޯއާއި ޖެހިގެންހުންނަ ގޭގައިއުޅޭ މިވެނިމީހަކު މިހާރު ވަރަށް ނުފެންނަ ވާހަކަ އާއި" މިފަދަ އެ ޙާލަތުގެ މަޑުމޮޅިކަމާއި އަދަބުވެރިކަމާއި ހިމޭންކަމާއި ފުށުއަރާ ވާހަކަތައްވެސް ދައްކަމުންދާނެއެވެ. އަދި އެފަދަ ފަންޑިތަވެރިއަކު ކިޔަވާ އެއްޗެއްގެ އަޑެއްބަޑެއް ނުއިވިގެން ދޭތެރެއަކުން ބަލައިލާއިރު ފަންޑިތަވެރިޔާ ނިދި ތާއްޔާޖެހި ނުވަތަ ހެޔޮވަރެއްގެ ހުވަފެނެއްގައި ވާތީވެސް ފެނިދާނެއެވެ. ދެން ކޮންމެވެސްމީހަކު މަޑުމަޑުން ކޮއްޓައިލުމުން ސިއްސައިގެން ދިޔުމާއެކު އަނެއްކާ އެފެށުނީއެވެ. ވުޟޫއެއްނެތެވެ. އެންމެފަހުން ކިޔެވި ހިސާބެއް ނުކިޔަވާ ހިސާބެއްވެސް ހަނދާނެއް ނުހުންނާނެއެވެ. އެކަމަކު ހަމަ ރަނގަޅެވެ. ފަންޑިތަވެރިއެއްވީމައެވެ. އަދި އެމީހަކުލައްވައި އެކަމެއްކުރުވަން ތިބީވެސް ފަންޑިތަ އަޅުންނަށްވީމައެވެ.\nބޭސްވެރި ފަންޑިތަވެރިންނަކީ ބޭސްވެރިކަމުގެ ފުދޭ މިންވަރެއް އެނގުމުގެ އިތުރަށް ކީރިތި ޤުރުއާނާއި މާތް ރަސޫލާގެ ސުންނަތުން ވާރިދުވެފައިވާ ހެޔޮއެއްޗެހި ކިޔެވުމުގައި ކިޔަވަންވާ ގޮތަށް (ޢަރަބިން) ރަނގަޅަށް ކިޔަވަން އެނގޭ ބަޔެކެވެ. އެފަދަ މާތް އިތުރުކަން ބޮޑު އެއްޗެހި ކިޔެވުމުގައި އޭގެ ކަލިމަތަކާއި މަޢުނަ ފުށުނާރާނޭހެން އެއަށް ރައްކައުތެރިވާނެ ބަޔެކެވެ. މިކަމާއެކުމެ ތިމާކިޔަވާ އެއްޗަކީ ކޮންއެއްޗެއްތޯ އާއި އެބޭނުމަކަށް ފައިދާކުރަނިވި އެއްޗެއްތޯއާއި މިކަންކަން ކަށަވަރުކޮށް ދެނެގަތުމަށްޓަކައި ބޭސްވެރި ފަންޑިތަވެރިންނަށް ޢަރަބިބަސް އެނގުމަކީވެސް މޮޅުއިތުރު ނުހަނު ބޭނުންތެރި ކަމެކެވެ.\n(ޢަރަބިބަސް ނޭނގުނުކަމަށް ވިޔަސް މަތިވެރި ﷲގެ ޙަޟުރަތުގައި އެކަމެއް ފުއްދަވައިދެއްވުން އެދި ޚުޝޫޢަތްތެރިކަމާއެކު އެމީހަކު ދަންނަބަހަކުން ދުޢާ ދަންނަވާ މީހާ އެދަންނަވާ އެއްޗަކާއި އެމީހެއްގެ އެޙާލަތާއި އަދި އެމީހެއްގެ ހިތުގައިއޮތް އެއްޗެއްވެސް ދެނެވޮޑިގެންވުމުގައި މަތިވެރި އިލާހުގެ ކުޅަދުންވަންތަކަމަށް ހަމަ އެއްވެސް ހުރަހެއްނުވެއެވެ.)\nފަންޑިތައިގެ އަނެއް ކޮޅަކީ ސިޙުރެވެ. ފަންޑިތައިގެ ނުބައިކޮޅެވެ. މިއީ ފަންޑިތައިގެ ނަމުގައިކުރާ މަކަރާއި ޙީލަތާއި އޮޅުވައިލުމާއި ގުޅިފައިވާ ކަމެކެވެ. އުރެދުމާއި ފާފަވެރިކަން ބޮޑު ނުބައި ކަމެކެވެ. ސިޙުރާއި ކަންވެރިކަމުގެ ބޭނުމަކަށްވެފައި އޮންނަނީ މީހަކަށް ނުވަތަ ބަޔަކަށް ގެއްލުމެއް ދިނުމެވެ. ސިޙުރުވެރިން ނުވަތަ ކަންވެރިން އެކަމުގެ މަދަދުހޯދަނީ ޝައިޠާނާގެ ފުށުންނެވެ. ސިޙުރުވެރިންނަކީ ބައެއްކަހަލަ ސިޙުރު ހެދުމަށްޓަކައި މައްޔިތުންގެ ގުނަވަންތަކާއި ކަށިވެސް ބޭނުންކޮށްއުޅޭ ބަޔެކެވެ. ބަރަހަނާ ހާލުގައި ތަނާއި ގައިގެވަސް ނުބައިކޮށް އަތްފައި ބުޅިކޮށް ވައްތަރުޖައްސައި ބައެއްފަހަރު ކަރުނައަޅައި ރޮއި ޝައިޠާނާގެ މަދަދަށްއެދި އާދޭސްކޮށް އުޅޭ ބަޔެކެވެ. މިފަދަ ކަންކަން ކުރުމަކީ އެއްގޮތަކަށްވެސް މުސްލިމުންނަށް ހުއްދަވާނޭ ކަންކަމެއްނޫނެވެ. އަދި އީމާންތެރި މުސްލިމުން ކުރާނޭކަމެއްވެސް ނޫނެވެ. އެހެނީ މިއީ ކާފިރުކަމަށް އަރައިގަނެވޭ ބޮޑެތި ފާފަވެރި ކަންކަމެވެ. މަތިވެރި އިލާހު ރުހިވޮޑިގެން ނުވާނޭ އަދި އިންތިހާއަށް ނުބައިކަމެކެވެ. ސިޙުރުހަދާ މީހުންނަކީ ނުވަތަ ކަންވެރިކަން ކުރާ މީހުންނަކީ ސިޙުރުވެރިންނެވެ. ކަންވެރިންނެވެ. އެއީ އެއްވެސްޙާލެއްގައި ހުއްދަ ފަންޑިތަހަދާ ފަންޑިތަވެރިންނެއްނޫނެވެ. ބޭސްވެރި ފަންޑިތަވެރިންނެއްވެސް ނޫނެވެ.\nއުރެދުމެއްނުވާ ޙަލާލު ބޭސްވެރި ފަންޑިތައަކީ އޭގެ މަންފާ ލިބެނެވި އެއްޗެކެވެ. ނަމަވެސް އެ ކަން ކުރަންވާ ގޮތަށް ކުރުމުންނެވެ. އެ ކަމުގެ އަސްބާބުގައި ހިފައިގެން މަތިވެރި އިލާހުގެ ވާގިފުޅުއެދިގެން އެއިލާހަށް ވަކީލުކޮށް ކުރާ ހެޔޮ ކަންކަމުގައެވެ.\n29 ޖުލައި 2012މ.


Dhiraagu ge baeh hidhumathah4dhuvahuge buroo erumeh\nމުއާސަލާތީ ކުންފުނި ދިރާގުގެ ހިދުމަތްތަކުގެ ފެންވަރު ރަނގަޅުކޮށް ފުޅާ ކުރާށާއި ބިޒްނަސް ސަޕޯޓިން ސިސްޓަމް ފުޅާ ކުރަން ކުރާ މަސައްކަތުގެ ތެރެއިން މިއަދާއެކު ކުރިއަށް އޮތް ހަތަރު ދުވަހުގެ ވަކި ވަގުތުތަކެއްގައި ހިދުމަތްތައް މެދުކެނޑިގެން ދާނެ ކަމަށް އެ ކުންފުނިން ބުނެފި އެވެ.\nދިރާގުން ބުނީ އެ މުއްދަތުގެ ތެރޭގައި އެ ކުންފުނީގެ ބައެއް ހިދުމަތްތަކަށް ބުރޫއެރި ނަމަވެސް، ފޯނުން ގުޅުމާއި އިންޓަނެޓާއި ފިކްސްޑް ލައިން ބޭނުން ކުރުމުގައި ދައްޗެއް ދިމައެއް ނުވާނެ ކަމަށެވެ.\nއެހެން ނަމަވެސް ދިރާގުގެ އެޑް އޮން ޕެކޭޖްތައް ނެގުމާއި ޕެކޭޖް ބަދަލު ކުރުމާއި ރީލޯޑް ކުރުމާއި މޯބައިލް ބިލް ދެއްކުމުގެ ހިދުމަތް މިރޭގެ ދަންވަރު 12:00 އިން ފަތިހު 4:00 އަށް މެދުކެނޑޭނެ އެވެ. ރޭވެސް އެހިދުމަތް މެދުކެނޑިފައި ވެއެވެ.\nމިރޭ ދަންވަރު 12:00 އިން ފެށިގެން އަންނަ ހޯމަ ދުވަހުގެ ރޭ 11:00 އަށް ފިކްސް ބްރޯޑްބޭންޑްގެ ހިދުމަތާއި ބިލް ދެއްކުމުގެ ހިދުމަތް ވެސް މެދުކެނޑޭނެ އެވެ. އެ މުއްދަތުގައި ބިލެއް ނުދެއްކުމުގެ ސަބަބުން އެއްވެސް ހިދުމަތެއް ކަނޑައެއް ނުލާނެ އެވެ.


Primary gai balivumun vaadha nukurevey maahdhaa rangalhu: Dhaulai\nދިވެހިރާއްޖޭގެ ސުޕްރީމް ކޯޓު--\n17 ފެބްރުއަރީ 20190ކޮމެންޓް\nޕްރައިމަރީން ބަލިވުމުން ވާދަ ނުކުރެވޭ މާއްދާ ގާނޫނުއަސާސީއާ ހިލާފެއް ނޫން: ދައުލަތް\nސިޔާސީ ޕާޓީތަކުގެ އެތެރޭގެ ބާއްވާ ޕްރައިމަރީގައި ވާދަކޮށް، ބަލިވުމުން އިންތިހާބުގައި ވާދަ ނުކުރެވޭ ގޮތަށް ސިޔާސީ ޕާޓީގެ ގާނޫނުގައި އޮތް މާއްދާ ގާނޫނުއަސާސީއާ ހިލާފު ނުވާ ކަމަށާއި އެކަން އެގޮތަށް ބޭއްވުމަށް އެދޭކަމަށް ދައުލަތުން މިއަދު ބުނެފި އެވެ.\nދައުލަތުގެ ފަރާތުން އެޓާނީ ޖެނެރަލްގެ އޮފީހުން އެގޮތަށް ބުނީ ޕްރައިމަރީން ބަލިވާ ކެންޑިޑޭޓުންނަށް އިންތިހާބުގައި ވާދަ ނުކުރެވޭ ގޮތަށް ސިޔާސީ ޕާޓީތަކުގެ ގާނޫނުގައި އޮންނަ މާއްދާ ބާތިލްކުރަން ސުޕްރީމް ކޯޓަށް ހުށަހަޅާފައިވާ މައްސަލާގައި މިއަދު ބޭއްވި ޝަރީއަތުގެ އަޑުއެހުމުގަ އެވެ.\nއެމައްސަލަ ސުޕްރީމް ކޯޓަށް ހުށަހެޅުއްވީ ވިޔަފާރިވެރިޔާ އަދި ރައީސް އިބްރާހިމް މުހައްމަދު ސޯލިހްގެ ސްޕެޝަލް އެންވޯއީ އަބްދުﷲ ޖާބިރާއި ގާނޫނީ ވަކީލް އަބްދުލްމާނިއު ހުސައިންގެ އިތުރުން ސ. ހިތަދޫ ގުލްހަޒާރުގޭ އަހުމަދު މުހައްމަދުގެ ފަރާތުންނެވެ. އަހުމަދު މުހައްމަދުގެ ފަރާތުން މައްސަލަ ހުށަހަޅާފައި ވަނީ ވަކިން ކަމަށް ވިޔަސް، އެމައްސަލަތައް ކުރިއަށް ގެންދަނީ އެއްކޮށެވެ.\nސިޔާސީ ޕާޓީތަކުގެ ގާނޫނަށް އެ އިސްލާހު ނެގެސްފައިވަނީ އެންމެ ފަހުން ބޭއްވި ލޯކަލް ކައުންސިލްތަކުގެ އިންތިހާބާ ދިމާކޮށް، އޭރު ސަރުކާރު ހިންގަމުންދިޔަ މައިޕާޓީ ޕީޕީއެމުން ނެވެ. ޕީޕީއެމްއިން އިސްވެ އޮވެ، އިސްލާހު ކޮށްފައިވަނީ ސިޔާސީ ޕާޓީތަކުގެ 10 ވަނަ މާއްދާ އަށެވެ. އެއީ ޕްރައިމަރީގައި ވާދަކޮށް ބަލިވާ ކެންޑިޑޭޓުންނަށް އިންތިހާބުގައި ވާދަ ނުކުރެވޭ ގޮތަށް ރައްޔިތުންގެ މަޖިލީހުން ފާސްކޮށްފައިވާ އިސްލާހެވެ.\nޖާބިރު ސްޕްރީމް ކޯޓަށް އެމައްސަލަ ހުށަހަޅުއްވާފައިވާއިރު، ޖާބިރު ވަނީ އެމްޑީޕީގެ ކާށިދޫ ދާއިރާގެ ޕްރައިމަރީގައި ވާދަ ކުރައްވައި ނާކާމިޔާބުވެވަޑައިގަންނަވާފަ އެވެ.\nއެ މައްސަލާއާ ގުޅިގެން މިއަދު ސުޕްރީމް ކޯޓުގައި ބޭއްވި އަޑުއެހުމުގައި އެޓާނީ ޖެނަރަލްގެ އޮފީހުގެ ފަރާތުން ވަނީ އެ މާއްދާ އުވާލުމަށް ތާއިދު ނުކުރާ ކަމަށް ވިދާޅުވެފަ އެވެ. އެޓާނީ ޖެނަރަލްގެ އޮފީހުގެ ގާނޫނީ ވަކީލް ވިދާޅުވީ ޕްރައިމަރީ ބަލިވުމުން އިންތިހާބުގައި ވާދަ ނުކުރެވޭ ގޮތަށް އޮންނަ މާއްދާއަކީ އަސާސީ ހައްގެއް ހަނިކުރާ މާއްދާއެއް ނޫން ކަމަށެވެ.\nދައުލަތުގެ ވަކީލު ވިދާޅުވީ ޕާޓީތަކުގެ އެތެރޭގެ ޕްރައިމަރީތަކުގައި ބައިވެރިވެވެނީ ވެސް ގާނޫނުއަސާސީއިން ލިބިދޭ އިންތިހާބުތަކުގައި ބައިވެރިވުމުގެ ހައްގުގެ ދަށުން ކަމަށްވާތީ، ގާނޫނުއަސާސީގެ އެ ހައްގު، ހަނިވާ ކަމަށް ގަބޫލު ނުކުރާ ކަމަށެވެ.\nމީގެއިތުރުން ދައުލަތުގެ ވަކީލު ވިދާޅުވީ، ސިޔާސީ ޕާޓީތަކުގެ ގާނޫނުގެ އެ މާއްދާއަކީ އަސާސީ ހައްގެއް ހަނިކުރާ މާއްދާއެއް ކަމަށްބެލިޔަސް، ސިޔާސީ ޕާޓީތަކުގެ ގާނޫނުން އެ ހައްގު ހަނިކޮށްފައި އެ އޮތީ ގާނޫނުއަސާސީގެ 16 ވަނަ މާއްދާގައި ބުނާ އުސޫލުގެ ދަށުން ކަމަށެވެ. ގާނޫނުއަސާސީގެ 16 ވަނަ މާއްދާގައި ބުނަނީ މިނިވަން ޑިމޮކްރަޓިކް މުޖްތަމައުތަކުގައި ހައްގެއް ހަނިކޮށްފައިވާ މިންވަރަށް ރައްޔިތުންގެ މަޖިލީހުން ފާސްކުރާ ގާނޫނަކުން އަސާސީ ހައްގެއް ހަނިކުރެވިދާނެ ކަމަށެވެ.\nޕްރައިމަރީން ބަލިވުމުން އިންތިހާބުގައި ވާދަނުކުރެވޭ ގޮތަށް އޮތް މާއްދާ، ގާނޫނުއަސާސީއާ ހިލާފު މާއްދާއެއް ކަމަށްބުނެ، މައްސަލަ ހުށަހެޅި ފަރާތްތަކުން ސިޔާސީ ޕާޓީތަކުގެ ގާނޫނުގެ އެ މާއްދާ ބާތިލްކޮށް ދިނުމަށް އެދިފަ އެވެ.\nޕްރައިމަރީން ބަލިވުމުން އިންތިހާބުގައި ވާދަނުކުރެވޭ ގޮތަށް އޮތް މާއްދާ، ގާނޫނުއަސާސީގައި ފުށު އަރާ ކަމަށް ބުނާ މާއްދާތަކަކީ ގާނޫނުއަސާސީގެ 17 ވަނަ މާއްދާ ތަފާތު ނުކުރުން، 20 ވަނަ މާއްދާ ހަމަހަމަކަން، 26 ވަނަ މާއްދާ ވޯޓްދިނުމުގެ ހައްގާއި އިންތިހާބުތަކަށް ކުރިމަތިލުމުގެ ހައްގު އަދި 30 ވަނަ މާއްދާގެ (ހ) ސިޔާސީ ޕާޓީ އުފައްދައި، ހިންގައި، ޕާޓީތަކުގެ ހަރަކާތްތަކުގައި ބައިވެރިވުމުގެ ހައްގު ކޮންމެ ރައްޔިތަކަށްމެ ލިބިގެންވުން ކަމަށްބުނާ މާއްދާތަކެވެ.\nމިމައްސަލައިގެ ޝަރީއަތުގެ އަޑުއެހުންތަން މިއަދުގެ އަޑުއެހުމަށްފަހު ވަނީ ނިންމާލާފަ އެވެ. ދެން އެ މައްސަލާގައި އޮންނާނީ ހުކުމް އިއްވުމެވެ. މި މައްސަލައަކީ ސުޕްރީމް ކޯޓުގެ ފުލް ބެންޗުން ބަލާ މައްސަލައެކެވެ.\nމަޖިލިސް ސިޔާސީ މަޝްރަހު ސިޔާސީ ޕާޓީ ސްޕްރީމް ކޯޓް


Fortnite ge aa season release kurun faskoffi | Mihaaru\nލައިފްސްޓައިލް / ވީޑިއޯ ގޭމް\n"ފޯޓްނައިޓް" ގެ އާ ސީޒަން ރިލީޒްކުރުން ފަސްކޮށްފި\n18 އެޕްރީލް 2020 - 11:49\nގިނަ ބައެއްގެ މެދުގައި މަގުބޫލު ވީޑިއޯ ގޭމް "ފޯޓްނައިޓް" އާ ސީޒަން ރިލީޒްކުރުން ދެ ހަފުތާއަށް ވެފައި ވަނިކޮށް އެކަން ފަސްކޮށްފި އެވެ.\nއެ ގޭމް ނެރޭ އެޕިކް ގޭމްސް އިން ބުނީ "ފޯޓްނައިޓް" ގެ ތިން ވަނަ ސީޒަންގެ "ޗެޕްޓާ 2" ރިލީޒްކުރުން އަންނަ ޖޫން މަހާ ހަމައަށް ފަސްކޮށްފައިވާ ކަމަށެވެ. މި ބަދަލު ގެނައީ ކޮރޯނާވައިރަހުގެ މި ބަލިމަޑުކަމުގެ ތެރޭގައި ނުނެރެން ވެގެންނެވެ.\nކުރިން ނިންމާފައި އޮތީ ދުނިޔޭގެ އެންމެ މަގުބޫލު ވީޑިއޯގެ ގޭމްގެ "ޗެޕްޓާ 2" މި މަހުގެ 30 ގައި ނެރޭށެވެ. ނަމަވެސް އެޕިކުން ބުނީ ތާރީހު މިހާރު ޖޫން4އަށް ފަސްކޮށްފައިވާ ކަމަށެވެ. އެ ކުންފުނިން ބުނީ އާ ސީޒަންވެގެން ދާނީ ހުރިހާ ގޮތަކުން ވެސް ވަރަށް ޝައުގުވެރި އަދި އުންމީދު ވެސް ނުކުރާ ކަހަލަ ގިނަ ސަޕްރައިޒްތަކެއް ވެސް އެކުލެވޭ ސީޒަނަކަށް ކަމަށާއި ފަހުގެ މައުލޫމާތުތައް ކުރިއަށް އޮތް ދުވަސްތަކުގައި ހިއްސާކުރަމުން ދާނެ ކަމަށެވެ.\nމިހާރު 250 މިލިއަނަށް ވުރެ ގިނަ މީހުން ކުޅޭ "ފޯޓްނައިޓް" އަކީ ޖުލައި 21، 2017 ގައި ނެރުނު އޮންލައިން ގޭމެކެވެ. މި ގޭމަކީ ހަނގުރާމައިގެ މައިދާނަކަށް ކުޅުންތެރިން ގެންގޮސްދޭ ގޭމެކެވެ.\n"ފޯޓްނައިޓް" ގެ އާ ސީޒަން ނެރުން ފަސްކުރި އިރު، ދުނިޔޭގައި ބާއްވާ އެންމެ ބޮޑު ގޭމިން ކޮންފަރަންސް އިލެކްޓްރޯނިކް އެންޓަޓައިންމަންޓް އެކްސްޕޯ (އީ3) ކޮވިޑް-19އާ ހެދި މި އަހަރު ނުބާއްވަން ނިންމައިފަ އެވެ.


New Dhivehi Observer | ބާޣީ ސަރުކާރުން ދެކޭގޮތުގައި ޑިގްރީއެއް ނެތް ކޮންމެ ސިފައިންގެ މީހަކީ މީހެއް ނޫން. Stay Connected\tContact Us info@NewDhivehiObserver.com\tRecent Posts\nEnglish\tބާޣީ ސަރުކާރުން ދެކޭގޮތުގައި ޑިގްރީއެއް ނެތް ކޮންމެ ސިފައިންގެ މީހަކީ މީހެއް ނޫން. 27 މޭއި 2012 21:49 |0ކޮމެންޓް ބަޣާވަތް ތަހުގީގު ކުރުމަށް އުފެއްދި ކޮމިޝަނަށް އެމްޑީޕީއިން ހުށަހަޅާ ކޮންމެ ނަމެއް ކާޅު ވަހީދުގެ ސަރުކާރުން ދަނީ ބޭރުކުރަމުންނެވެ. މިމައްސަލާގެ އެއްފަރާތުގައި ބަޣާވަތުގެ ސަރުކާރު އޮތްއިރު މައްސަލަ ތަހުގީގު ކުރުމަށް އަމިއްލައަށް ކޮމިޝަނެއް އުފައްދައި އެ ކޮމިޝަނަށް ބާޣީންނަށް ވަފާތެރި މީހުން އެކަނި ލައިގެން ތަހުގީގު ކުރުމަކީ ހަމަޖެހޭ ކަމަކަށް ނުވާއިރު ކާޅު ވަހީދުމެން މިދައްކާ ވާހަކައިގެ މާބޮޑު އުރައްޕެއް ހުރިކަމަކަށް ނުފެނެއެވެ.\nއެބީދައިން އެކޮމިޝަނުގެ މެމްބަރެއްގެ ގައިހުރުމަށް ބާޣީ ސަރުކާރުންވަނީ ޝަރުތުތަކެއްވެސް އަމިއްލައަކަށް ކަނޑައަޅާފައެވެ. އެ ޝަރުތު ތަކުގެ ތެރޭގައި ޑިގްރީއެއް އޮތުމާއި މުޖުތަމަޢު ބަލައިގަންނަ މީހަކަށްވުން ހިމެނެއެވެ. މިކޮމިޝަނުގެ އިސް މީހަކަށް އިސްމާޢީލް ޝަފީޢު ހަމަ ޖެއްސިއިރު މީނާއަކީ މުޖުތަމަޢުން ކިހާވަރަކަށް ގަބޫލު ކުރާ މީހެއް ކަމާމެދުވެސް ސުވާލު އުފެދެއެވެ. ދިވެހި އެތަކެއް ރައްޔިތުންނަކަށް އަނިޔާކޮށް ލޭބޯލި މަދިރި މައުމޫނުގެ ވެރިކަމުގައި ހިންގި ބޮޑެތި އެތަކެއް ޖަރީމާތަކެއް ހިންގުމުގައި ޝަފީޢުވަނީ އަމަލީގޮތުން ބައިވެރިފައެވެ. އެއީ ހޯމް މިނިސްޓަރަކަށް އަދި ޑިފެންސް މިނިސްޓަރަކަށް ހުރެގެންނެވެ. އެކަމަކު މައްސަލައެއް ނެތެވެ. މުޖުތަޢުން ގަބޫލު ނުކުރިޔަސް ބާޣީން ގަބޫލު ކުރީމަ ނިމުނީއެވެ.\nއެންމެ ފަހުން އެންޑީޕީއިން ކޮމިޝަނަށް ހުށަހެޅި ސިފައިންގެ އިސް ބޭފުޅެއް ކަމަށްވާ ލެފްޓިނަންޓް ކާނަލް ޒުބެއިރަކީ ޑިގްރީއެއް ނެތް ތަޢުލީމެއް ނެތް އަދި މުޖުތަމަޢުން ގަބޫލު ނުކުރާ ބޭފުޅެކޭ ބުނެ ބަހަނާ ދައްކައި ސަރުކާރުންވަނީ އެނަން ގަބޫލުނުކޮށްފައެވެ.\nބާޢީ ސަރުކާރުން ލެފްޓިނަންޓް ކާނަލް ޒުބެއިރަކީ ތަޢުލީމެއް ނެތް މީހެކޭ ބުނުމާ ގުޅިގެން ސިފައިންގެ ތެރޭގައި ގިނަ ބަޔަކު ބާޣީ ވަހީދާމެދު ހިތްހަމަ ނުޖެހުން ފާޅުކުރަމުން އެބަދެއެވެ. ވަހީދު ސަރުކާރުގެ މިނިންމުން އައިގޮތާއި ގުޅިގެން ހިތްހަމަނުޖެހޭ އޮފިސަރުން ހާމަކުރާގޮތުގައި ސަރުކާރުގެ މިނިންމުމުގެ ދެވޭ މެސެޖަކީ ސިފައިންނާމެދު ބާޣީ ސަރުކާރުން ދެކެނީ އެއްވެސް ތާކުންކުރެ ތާކު ނުޖެހޭ ބީތާއިން ތަކެއްގެ ގޮތުގައި ކަމަށެވެ. އަދި ތަޢުލީމީ ޤާބިލު މީހަކަށް ވާން ކޮންމެ މީހެއްގެ ނަމުގެ ކުރިއަށް ޑރ. އަންނަން ނުޖެހޭ ކަމަށްވެސް އެމީހުން ބުނެއެވެ. ޑިގްރީޢެއް ހާސިލު ކުރުމަށްވުރެ އުނދަގޫ އަދި ބުރަ ތަމްރީނުތަކެއް ހަދާފައިވާ އަދި އެތަކެއް އަހަރުތަކެއް ވަންދެން އަމާނާތްތެރިކަމާއި ފަރުވާތެރިކަމާއެކު ޤައުމަށް ޚިދުމަތް ކުރުމުގައި ދެމިތިބި ގިނަ އަދަދެއްގެ ސިފައިންނެއްގެ އަގު ސަރުކާރުން ވައްޓާލާފައިވާ ކަމަށްވެސް އެމީހުން ބުނެއެވެ.\nމިސަރުކާރަކީ ތަޢުލީމީ މީހުން ގިނަ ސަރުކާރެކޭ ބުނެ ދަޢުވާ ކޮށް ހަދާއިރު އެއީ ހަމައެކަނި ރައްޔިތުން އޮޅުވާލުމަށްޓަކައި ދައްކާ ވާހަކަތަކެއް ކަންވެސް ފާހަގަ ކޮށްލަންޖެހެއެވެ. އެގޮތުން ރާއްޖޭގެ އެންމެ މުހިއްމު މިނިސްޓްރީތަކުގެ ތެރޭގައި ހިމެނޭ ޓޫރިޒަމް މިނިސްޓްރީ ހަވާލުކޮށްފައިވަނީ ތަޖުރިބާއެއް ނެތް އަދި އިޤްތިސާދީ މީހަކަށް އަމިއްލައަށް ވެގަނެގެން އުޅޭ ރޯނުއެދުރު އަދީބާއެވެ. ހޯމް މިނިސްޓަރުކަން ހަވާލު ކޮށްފައިވާ ޑރ. ޖަމީލަކީ އެނާ އުފަންވި ފުވައްމުލަކުން ގަބޫލު ނުކުރާ އަދި އެތަކެއް އަންހެނުނާއި ނަހަމަ ގޮތުގައި ގުޅުން ބާއްވާ މީހެކެވެ. އިސްލާމިކް މިނިސްޓްރީ ހަވާލުކޮށްފައިވާ ޝަހީމަކީ އެތަކެއް އަންހެނުން ކުދިންނަކާއި ގުޅުން ބޭއްވުމަށް މަސައްކަތް ކުރާ އަދި މިނިސްޓަރު ކަމުގައި ހުރެގެން ޒަކާތު ފައިސާ ނަހަމަ ގޮތުގައި ބޭނުން ކުރަމުންދާ ކޮރޮޕް މީހެކެވެ. ފޮރިން މިނިސްޓްރީގެ ސްޓޭޓް މިނިސްޓަރުކަން ދީފައިވާ ދުންޔާ މައުމޫނަކީ ސިއްރުން ވައިން ހިއްޕަވާ ކަނބުލޮއެކެވެ. އިމިގްރޭޝަން މިހާތަނަށް ހަވާލުކޮށްފައި ހުރި އިލްޔާސްގެ ވާހަކަ އިތުރަށް ދެއްކުމުގެ ބޭނުމެއް ނެތެވެ. ފިޝަރީން މިނިސްޓްރީގެ ނައިބުކަން ދީފައިވާ ސޯލިހަކީ ތަޢުލީމީ ފެންވަރެއްނެތް އަދި އާއްމު ތަންތަނާއި ތަކެއްޗަށް ހަމަލާ ދީފައިވާ ސޯލިހެވެ. ނޭޝަނަލް ޑިޒާސްޓަރ މެނޭޖްމަންޓް ސެންޓަރާއި ސްޓޭޓް މިނިސްޓަރު ލެވެލްގައި ހަމަޖައްސާފައިވާ ބޮނޑިބަތް ޖަމީލުގެ ބެސްޓް ފްރެންޑް މަނިކަކީ އިނގިރޭސިވިލާތުގައި ވަގު ވިސާއެއްގައި އުޅެ ވަގު މާސްޓަރސް ސެޓިފިކެޓެއް ހަދައިގެން ހުރި ރަނގަޅަށް އިނގިރޭސި ބަހުން ވާހަކަ ދައްކަން ނޭނގޭ މީހެކެވެ. މިކަހަލަ އެތަކެއް މިސާލުތަކެކެވެ. ވީއިރު މާތޯހިރު ތަޢުލީމީ ހެޔޮލަފާ ބަޔަކަށް ވެގަނެގެން ނޭޝަނަލް އެންކުއަރީ ކޮމިޝަނަށް އެމްޑީޕީއިން ފޮނުވާ ނަންތައް އެޔެކޭ މިޔެކޭ ކިޔައި ބޮލާލާ މިޖަހަނީ އެ ކޮމިޝަން މިނިވަންވެ މިބައިގަނޑު ބޭޒާރުވެދާނެތީ އެކަމާ ގަންނާ ކުރައްވާ ބިރަކުން ނޫނީ ވަކި ކީއްވެތޯއެވެ.0ކިޔުންތެރިންގެ ޚިޔާލު\tއަލީ Reply\nJune 2, 2012 at 5:47 pm\tތިޔަސިފައިންނާއި ކޮންޑަމްފޯސްއަކީ މިގައުމައް ހަރާންކޯރުވި ބައިގަނޑެއް މަގޭގައިގަ ޖަހާފިނަމަ ދޮޅިއަޅާލާނަން އެމީހަކު ހޯދާފަ މުޒާހަރާނުކުރާށޭ ކާޅުވަހީދު މިކިޔަނީ ގޮތްހުސްވީތަ\nMay 28, 2012 at 9:17 pm\tއަދި ހޯމް މިނިސްޓްރީގެ ސްޓޭޓް މިނިސްޓަރަކަށް ހުރި، ތ.ގުރައިދޫގެ ބޮޑު ފިރިހެންކުޅި ހުސެންމަނިކު އަކީ ކޮންތަނަކުން ކިޔެވި މީހެއްތޯ؟ މޯކު. ރާޖާ Reply\nMay 28, 2012 at 8:21 pm\tއަދީބުމެން ދައްކާވާހަކައިން އަހަރެމެންނަށް އެނގޭ ފެންވަރުދަށްކަން. ނަމަވެސް ނުލަފާ ކެރޭމީހުންނަށް ކަންތައްވާ ޒަމާނަށްވާތީ އޭނަވެސް ހިތުހުރިވާހައެއްދެއްކީ. އެގޮތަށް އަނގަތަޅުވާލީމާ އާއްމުރައްޔިތުންނަށް ހީވާނެ މިއީ ހާދަމޮޅުމީހެކޭ. އަދީބަށް އެއްޗެއްނޭނގުނަސް އޭތިމީތިކިޔައިގެން އަނގަތަޅުވައިގެން ނާޖާއިޒުފައިދާނެގީ. ނިހާނުމެންވެސް ކިޔާނެ ބައެއްފަހަރު އެވެނި ފެލޯސަފަރަކު ލިއުއްވާފަ އެބައޮތޭ މިހެން. މކިވެނިމީހަކު ލިޔެފަ އެބިއޮތޭ މިވެނިހެން. މހެންބުނާއިރު މި ނިހާނަކީ، ދުވަހަކު ފޮތެއްކިޔާމީހެއްވެސްނޫން. ހަމައެހެން ހުސްއަނގަ ތަޅަމުންދުވާމީހެއް. މި ޝަހީމަކީވެސް ހަމަ އެކަހަލައިންސާނެއް. އެކެއްގެމުޅަމަސްކައިފަ، އަނެކެއްގެ މުޅަމަސްކަމުން ދުވާއިންސާނެއް. ދެން ނީނޭކިޔައިގެން ކޮންވާކައެއްމިދައްކަނީ. Ali Reply\nMay 28, 2012 at 4:04 pm\tOk then go ahed\nMay 28, 2012 at 9:37 am\tސަމާލް!!!!!!!!!!!!!!!!!!!!!!!!!!!!!!\nއައްޑޫ ކޮނވެންޝަން ސެންޓަރުގެ ސެކިއުރިޓީ ކެމެރާ ތައް ގުޅާފައި ހުންނަ ސީޕީޔޫ ތަކުގެ އެތެރޭގައި ހުރި އެއްޗެތި ކޮޅާލައިފި!!!!! މިކަން ކުރި ބަޔަކީ އެތަނުގެ ސެކިޔުރިޓީ ބަލަހައްޓަން ތިބޭ ބާޢީ ސަރުކާރުގެ މެރިންކޯ ސިފައިން ކަމަށް ވަނީ… އެމީހުންނަށް ލަވަ ހަދައިގެން މިހާރު ބެރެކްސް ތެރޭގައި ކިޔަމުން ދާކަމަށް ޚަބަރު ލިބޭ! މުހައްމަދު Reply\nMay 27, 2012 at 9:04 pm\tމިހާރު ދެން ސަފީޢު އަތުގައި ޑިގްރީ އެއް އޮތްތޯބަލަން ޖެހިއްޖެއެވެ. ރައީސް ނަޝީދުގެ ފަރާތުން ކޮމިޝަނަށް އައްޔަން ކުރާމީހަކު ޖެހޭނީ ބަލައިގަންނާށެވެ. އެމީހަކަށް ލިޔަން ނޭގުމުން ގެއްލުންވާނީ ރައީސް ނަޝީދަށާއި ދިވެހިރާއްޖެ ބަޣާވަތުން ސަލާމަތްކުރަން ބޭނުންވާމީހުންނަށެވެ. މިހާރު ސަރުކާރު ގައިތިބި ބަޔަކަށް ވާނެގެއްލުމެއް ނޯންނާނެއެވެ.\nދެން ތިބުނުއްވަނީ ޑިޒާސްޓަރ މެނޭޖްމެންޓް ސެންޓަރއަށް މީހަކު ލީވާހަކައެވެ. މިއީ ފާރަލާން ޖެހޭ ތަނެކެވެ. އެއީ ބާޣީވަހީދުގެ ޅިޔަނު އެތާގައި ކޮށްފައިވާ ކަންތައް މަތިއަޅާށެވެ. އެތަނުގައި އޭނަ ހުރިއިރު މޯވޭއަށް 15 ނުވަތަ 16 މިލިޔަން ރުފިޔާގެ ނުކުރާމަސައްކަތަކަށް ދީފައިވެއެވެ. އަނެއް 18 މިލިޔަނެއް ނުދެވުނީއެވެ. މިއީ ބަލަން ޖެހޭ މައްސަލައެކެވެ. އައިޝް Reply\nMay 27, 2012 at 6:01 pm\tސިފައިންގެ ކަންތައް އެންގޭ، އެމީހުންގެ ވާޖިބުތަކާއި މައްސޫލިއްޔަތުތައް އަދި ހުވައާއި، ކޯޑް އޮފް އެތިކްސް، ރޫލް އޮފް އެންގޭޖްމަންޓް އެނގޭމީހަކު ކަމަށްވާތީ ބިރުގަންނަނީ ތޯއްޗެއް. މި އެއްޗިއްސަކަށް އަދި ބަދަލެއް ނާދޭ. ޝަފީގު އާއި މުޖުތަބާގެ އޮތީ ކޮން ޑިގްރީއެއްތޯ ސުވާލު އުފެދޭ. LeaveaReply Cancel reply


Ibooaa bahdhaluve mashvaraakurehvumun ihsaasvee rahyithunnaa gaai beyfulhehkan: hdh atholhu kaunsil\nއިބޫއާ ބައްދަލުވެ މަޝްވަރާކުރެއްވުމުން އިހްސާސްވީ ރައްޔިތުންނާ ގާތް ބޭފުޅެއްކަން: ހދ އަތޮޅު ކައުންސިލް\nއިންތިހާބީ ރައީސް އިބުރާހިމް މުހައްމަދު ސޯލިޙް އާއި ބައްދަލުވެ މަޝްވަރާކުރެއްވުމުން ރައްޔިތުންނާ ކައިރިން ވެރިކަންކުރާނެ ފަރާތެއްކަމުގެ އިހްސާސް ވަރަށް ބޮޑަށް ކުރެވުނުކަމަށް ހދ އަތޮޅު ކައުންސިލުން ވިދާޅުވެއްޖެ އެވެ.\nއިންތިހާބީ ރައީސް އިބުރާހިމް މުހައްމަދު ސޯލިޙް އާއި ބައްދަލުކުރެއްވުމަށް އަތޮޅު ކައުންސިލުން މެމްބަރުން މާލެއަށް ކުރި ދަތުރަށް ފަހު ކޭއޯއަށް ދެއްވި އިންޓަވިއުއެއްގައި ވިދާޅުވީ އެމަނިކުފާނާ ބައްދަލުވެ މަޝްވަރާކޮށްލުމުގެ ފުރުސަތު ލިބިވަޑައިގަތުމުން އެންމެ ބޮޑަށް އިހްސާސްކުރެވުނީ އެމަނިކުފާނަކީ ރައްޔިތުންނާ ގާތުން ވެރިކަން ކުރައްވާ ބޭފުޅެއްގެ ގޮތުގައި ކަމަށެވެ.\n“އަޅުގަނޑުމެން ގަބޫލުކުރާ ގޮތުގައި އެންމެ ބޮޑު އުންމީދަކީ ރައްޔިތުންނާ ކައިރިން ވެރިކަން ކުރާ މީހަކު އަޅުގަނޑުމެންނަށް ލިބުނުކަން. އެ އިހްސާސް އަޅުގަނޑުމެންނަށް ވަރަށް ބޮޑަށް ކުރެވުނު.” އަތޮޅު ކައުންސިލްގެ މީޑިއާ ކޯޑިނޭޓަރު އިބުރާހިމް އަލީ ވިދާޅުވި އެވެ.\nއޭނާ ވިދާޅުވީ މިބައްދަލުވުމުގައި އަތޮޅުގެ ރަށްރަށަށް ދިމާވެފައިވާ މައްސަލަތައް އިންތިހާބީ ރައީސް އާ ހިއްސާ ކުރެއްވިކަމަށެވެ. އެގޮތުން ތައުލީމީ، ސިއްހީ، އަދި އަސާސީ ހިދުމަތްތައް ހިމެނެ އެވެ. މިބައްދަލުވުމުގައި އެ ހިދުމަތްތައް އިތުރަށް ރަނގަޅުކޮށް، ތަރައްގީކުރުމާ ބެހޭގޮތުން ވާހަކަދެއްކެވި ކަމަށް އިބުރާހިމް ވިދާޅުވި އެވެ.\nއަތޮޅުގެ ހުރިހާ ރަށަކީވެސް ބަނދަރެއް ހެދިފައިވާ ރަށެއްވިޔަސް އެބަނދަރުތަކުގެ ބޭނުން އެންމެ އެދޭވޭގޮތުގައި ހިފެމުންނުދާ ކަމަށެވެ. މައިގަނޑު ގޮތެއްގައި ދެއްކީ އެފަދަ މައްސަލަތައް ހައްލުކުރުމާ ބެހޭގޮތުން ކަމަށް އޭނާ ވިދާޅުވި އެވެ.\nކައުންސިލްގެ ނައިބު ރައީސްގެ މަގާމުވެސް ފުރުއްވަމުން ގެންދަވާ އިބުރާހިމް އަލީ ވިދާޅުވީ އިންތިހާބީ ރައީސްގެ ފަރާތުން ވަރަށް އެދެވޭ ޖަވާބުތަކެއް ލިބިގެންދިޔަ ކަމަށެވެ. އަދި އެމަނިކުފާނާ ބައްދަލުވުމުން އުންމީދުތައް އާވެގެންދިޔަކަމަށެވެ.\nއިބުރާހިމް މުހައްމަދު ސޯލިޙް އާއި ބައްދަލުކުރެއްވުމަށް މާލެއަށް ކުރެއްވި ދަތުރުގައި އަތޮޅު ކައުންސިލްގެ ހުރިހާ މެމްބަރުން ވަނީ ބައިވެރިވެފަ އެވެ.


Ras Online - ނާއިލާގެ ދަތުރު: އެމިރޭޓްސް ފްލައިޓުން ސްޓާބަކަށް\nނާއިލާގެ ދަތުރު: އެމިރޭޓްސް ފްލައިޓުން ސްޓާބަކަށް\nނާއިލާ ހުސްނީއަކީ ކިޔަވައި ނިމިގެން ފްލައިޓެއްގެ އެއާހޮސްޓެސް އަކަށް ނުވަތަ ފްލައިޓް އެޓެންޑެންޓަކަށް ވުމަށް ޚިޔާލު ކުރި މީހެއް ވެސް ނޫނެވެ. އޭނާގެ ވިސްނުމުގައި ކުރިއަށް ދިއުމަށް ޚިޔާރުކޮށްފައިވާ ދާއިރާއަކީ އިންޓީރިއާ ޑިޒައިން ކޮންސަލްޓެންޓަކަށް ވުމެވެ. އޭނާ މަތީ ތަޢުލީމަށް ކިޔަވައި ޑިގްރީއެއް ހާސިލުކުރީ މާކެޓިންގ ދާއިރާއިންނެވެ.\nނާއިލާ ޑިގްރީ ނިންމާފައި ކުރިއަށްދާނެ ދާއިރާއަކާއި މެދު ވިސްނަމުން ދިޔަ ދުވަސްވަރު އެއަރލައިނަކަށް މުވައްޒަފުން ނަގަން ހުޅުވާލާފައިވާ އޯޕަންޑޭ ހަރަކާތަކަށް ޒިޔާރަތް ކުރިއެވެ. އޭނާ އެތަނަށް ދިޔައީ އެއްގޮތަކަށް ވެސް މަތިންދާ ބޯޓެއްގައި ވަޒީފާއަދާ ކުރުމަށް ވަޒީފާއެއް ހޯދުމުގެ ނިޔަތަކު ނޫނެވެ. ނަމަވެސް އެތަނުން އޭނާއަށް ލިބުނު މައުލޫމާތު ތަކާއި ފެނުނު މަންޒަރުތަކުން އެކަމަށް ވަރަށް ބޮޑަށް ޝައުގުވެރިވީއެވެ.\nނާއިލާގެ އުފަން ރަށް ކަމުގައިވާ ޕެރިހުގައި އޮތް މިހަރަކާތަށް ދެވަނަ ދުވަހު ދިއުމުގެ ޝައުޤުވެރިކަން ބޮޑުވީއެވެ. އަދި ދެވަނަ ދުވަހު ގޮސް ވަޒީފާ ހޯދަން ވެސް އެދުނީއެވެ.\nހަފުތާތަކަށްފަހު އޭނާއަށް އެމިރޭޓްސް އެއާލައިނުން ގުޅައި އޭނާގެ ވަޒީފާު ޔަގީންވިކަމުގެ އުފާވެރި ޚަބަރު ދިނެވެ. އެއަށްފަހު ނާއިލާ ދަތުރުވެށީ އޭނާގެ މަންޒިލް ދުބާއީއަށެވެ. އެމިރޭޓްސްގެ ފްލައިޓް އެޓެންޑެންޓެއްގެ ވަޒީފައާއެކު އޭނާގެ ދިރުއުޅުން ދުބައީއަށް ބަދަލުކޮށް އުފާވެރިކަމާއެކު އެމިރޭޓްސްގައި ދެއަހަރު ދުވަސް ހޭދަކުރިއިރު ނާއިލާއަށް ވަނީ ދުނިޔޭގެ ވިއްސަކަށް ގައުމަށް ދަތުރުކުރުމުގެ އުފަލާ ފަޚުރު ލިބިފައެވެ.\nނަމަވެސް ނާއިލާގެ އުފާވެރި އުއްމީދީ ކެރިއަރަށް ނިމުން އައީ ކޯވިޑްގެ ނުރައްކާތެރި ބަލިމަޑިކަމާއެކުއެވެ. އޭނާގެ އެންމެ ފަހު ދަތުރު ޕެރިހުން ދުބާއީއަށް ވަރަށް މަދު ފަސިންޖަރުން ކޮޅަކާއެކު ކުރި ދަތުރުގެ ހަނދާންތައް އަދި ވެސް ނާއިލާގެ ހިތުގައި ބިންވަޅު ނެގިފައި އެބަހުއްޓެވެ.\nކޮވިޑްގެ ބަލިމަޑުކަމާއެކު އެއަރލައިންތަކަށް ދިމާވީ މާލީ އަޑިގަޑާއެކު ގިނަ އެއާލައިންތަކުން މުވައްޒަފުން ވަކި ކުރަމުން ދިޔަ ނަމަވެސް މުޅި ހަޔާތް އުދުހުމުގައި ހޭދަކޮށްލުމަށް ނިޔަތް ގަނެގެން ހުރި ނާއިލާގެ ވަޒީފާ ގެއްލިދާނެ ކަމަކަށް އެއްގޮތަކަށް ވެސް އޭނާގެ ވިސްނުމަކަށް ވެސް ނާދެއެވެ.\nނަމަވެސް ވަޒީފާއިން ވަކި ކުރިކަން އެންގުމުން ފުރަތަމަ ވެސް ނާއިލާގެ ހިތައް އެރީ "ކީއްވެ އަހަރެން،" މިލަފުޒެވެ. ނަމަވެސް އޭނާގެ މިސުވާލަކަށް އެއްވެސް ޖަވާބެއް ނުލިބުނެވެ.\nދެން އޭނާ މަސައްކަތް ކުރީ ދުބާއީ އިން ވަޒީފާއެއް ހޯދުމަށެވެ. ނަމަވެސް ކޯވިޑާ ގުޅިގެން އެތައް ބައެއްގެ ވަޒީފާ ގެއްލި ކުންފުނިތައް ބަނގުރޫޓްވާން ފަށާފައިވާތީ އޭނާއަށް ދުބާއީ އިން އެފުރުސަތެއް ނުލިބުނެވެ. އެހެންވެ ނާއިލާ ދަތުރުފެށީ އޭނާގެ އުފަން ބިމަށެވެ.\nމީގެ ތިން އަހަރެއްހާ ދުވަސް ކުރިން އެމިރޭޓްސްގައި ނާއިލާ ފެށި ދަތުރު ނިންމާލަން ޖެހުނީ ޕެރިހުގެ ސްޓާބަކްސް އަށެވެ. ނާއިލާއަކީ މިހާރު ސްޓާބަކްސްގެ ބަރިސްޓާއެކެވެ. ކޮފީ ހަދައި ކޮފީ ތަށި މީހުންނަށް ސާވްކޮށްދޭ މީހެކެވެ. ނާއިލާއަކީ އަދި ތަމްރީން ހޯދާ ބަރިސްޓާ އެކެވެ. ނަމަވެސް އޭނާ ބަލަނީ އެއާލައިންގެ މަސައްކަތުގެ ތަޖުރިބާއިން އެންމެ ރަނގަޅަށް މަސައްކަތް އުނގެނި މީހުން ހިތްހަމަޖެހޭ ޚިދުމަތެއް ދިނުމަށެވެ. ނާއިލާ އެންމެ އުފާވަނީ އޭނާ ފްލައިޓް އެޓެންޑެންޓަކަށް އުޅުނުއިރު އިވޭ ބައެއް އަޑުތަކާއި ބަހުރުވަ އެތަނުން ވެސް ކަންފަތުގައި ޖެހޭތީއެވެ.\nކޮވިޑްގެ ބަލިމަޑުކަމުގެ ސަބަބުން ދުނިޔޭގެ އެތައް ބައެއްގެ ދިރިއުޅުމަށް ވަނީ މިފަދަ ހިތްދަތި އަސަރުތައް ކޮށްފައެވެ. ނަމަވެސް ނާއިލާ ފަދަ ހިތްވަރު ގަދަ މީހުން ވަރަށް މަދެވެ.


އޮފީސް ގޮނޑި ގަތުމަށް ބޭނުންވެއްޖެ:\n1. މިމިނިސްޓްރީއަށް 12 އޮފީސް ގޮޑި ވިއްކުމަށް ޝައުގުވެރިވާ ފަރާތެއް ހޯދުމަށް ބީލަން ހުށަހެޅުމުގެ ފުރުސަތު ހުޅުވާލަމެވެ.\n2. މި ޕްރޮޖެކްޓަށް ބީލަން ހުށަހެޅޭނީ މިނިސްޓްރީ އޮފް އިކޮނޮމިކް ޑިވެލޮޕްމަންޓްގެ ކުދި އަދި މެދު ފަންތީގެ ވިޔަފާރީގެ ގިންތިއަކުން ގިންތިއެއްގައި ރަޖިސްޓްރީ ކުރެވިފައިވާ ދިވެހި ވިޔަފާރިތަކަށެވެ. މިމަސައްކަތަށް ކުރިމަތިލާ ފާރަތްތަކުގައި ހުންނަންޖެހޭ އިތުރު ޝަރުތުތައް ބީލަންފޮތުގައި ބަޔާންކުރެވިފައިވާނެއެވެ.\n3. މި ޕްރޮޖެކްޓްގައި ރަޖިސްޓްރީ ކުރުމަށް 2022 ޖޫން 22 ން 2022 ޖޫން 27 ގެ ނިޔަލަށް ތިރީގައިވާ ލިންކު މެދުވެރިކޮށް "ބިޑް ރަޖިސްޓްރީ ފޯމް" ފުރިހަމަކޮށް ރަޖިސްޓްރީ ކުރެއްވުމަށް ދެންނެވީމެވެ. ބީލަން ހުށަހެޅޭނީ މިމުއްދަތުގައި ރަޖިސްޓްރީ ކުރާ ފަރާތްތަކަށެވެ.\n4. މިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2022 ޖޫން 27 ވަނަ ދުވަހުގެ 13:00 ގެ ކުރިން މި އިޢުލާންގެ7ވަނަ ނަންބަރުގައިވާ އެޑްރެހަށް އީމެއިލް މެދުވެރިކޮށް ފޮނުއްވުންއެދެމެވެ.\n5. ބީލަން ހުށަހެޅުމާއި ބީލަން ހުޅުވުން އޮންނާނީ 2022 ޖޫން 30 ވަނަ ދުވަހުގެ 11:00 ގައިމިނިސްޓްރީ އޮފް އެޑިޔުކޭޝަންގެ 09 ވަނަ ފަންގިފިލާގެ މީޓިންގ ރޫމް3ގައެވެ.\n6. މިޕްރޮޖެކްޓާގުޅޭ ބީލަން ފޮތް މިއިޢުލާނާއެކު އާންމު ކުރެވިފައިވާނެއެވެ.\nޕަބްލިޝްކުރި ގަޑި: 10:30\nސުންގަޑި: 27 ޖޫން 2022 23:59\n- ބީލަމާގުޅޭ މަޢުލޫމާތު\n- ބީލަމާގުޅޭ މަޢުލޫމާތުގެ ސޮފްޓް


BREAKING: Bodu Hiyaanathuge List In Hassan Latheef Aa Shameem Ge Nan Gelijje - Vaguthu\nބޮޑު ހިޔާނާތުގެ ލިސްޓުން ހަސަން ލަތީފާއި ޝަމީމްގެ ނަން ގެއްލިއްޖެ\nހިޔާނާތުގެ ލިސްޓުގައި ކުރިން ނަން އޮތް ކަމަށް ބުނާ ޕީޖީ ޝަމީމް (ކ)، ހަސަން ލަތީފް (ވ)\nރައްޔިތުންގެ މަޖިލީހުގައި އޮތް އެމްއެމްޕީއާރުސީގެ ބޮޑު ޚިޔާނާތުގެ ފައިސާ ލިބުނު ކަމަށް ބުނާ މީހުންގެ ލިސްޓުގައި އެމްޑީޕީގެ ޗެއާޕާސަން އަދި ރައްޔިތުންގެ މަޖިލީހުގެ ހެންވޭރު ހުޅަނގު ދާއިރާގެ މެންބަރު ހަސަން ލަތީފާއި ޕްރޮސެކިއުޓާ ޖެނެރަލް ހުސައިން ޝަމީމްގެ ނަން ނެތި، އެ ދެ މީހުންގެ ނަން ގެއްލިއްޖެއެވެ.\nރޭގެ ވަގުތެއްގައި މަޖިލީހުގައި އޮތް ލިސްޓު ކަމަށް ބުނެ މީސް މީޑިއާއަށް ލީކުވެގެން ދިޔަ ލިސްޓުގައި އޮތް ބައެއް ނަންނަން މަޖިލީހުން އާންމު ކުރި ލިސްޓަކު ނެތެވެ. މި ގޮތުން ޕްރޮސެކިއުޓާ ޖެނެރަލް (ޕީޖީ) ހުސައިން ޝަމީމާއި އެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެންބަރު ހަސަން ލަތީފުގެ ނަން ލީކުވި ލިސްޓުގައި އޮތްއިރު، މަޖިލީހުން އާންމު ކުރި ލިސްޓަކު ނެތެވެ.\nކުރިން ލީކުވި ލިސްޓުގައި ނެތް ބައެއް ނަންނަން މަޖިލީހުން އާންމު ކުރި ލިސްޓުގައި އޮތެވެ. މި ގޮތުން ޚިޔާނާތުގެ އެންމެ ބޮޑު ބައިވެރިން ކަމުގައިވާ ކުރީގެ ނައިބު ރައީސް އަހްމަދު އަދީބާއި، އެމްއެމްޕީއާރުސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތުގެ ނަން މަޖިލީހުން އާންމު ލިސްޓުގައި އޮތެވެ. ރޭ ލީކުވި ލިސްޓަކު ނެތެވެ. އަދި އައްޑޫ ސިޓީގެ އިންތިޚާބީ މޭޔަރު އަލީ ނިޒާރުގެ ނަން މަޖިލީހުން އާންމު ކުރި ލިސްޓުގައިވެއެވެ. ރޭގެ ލިސްޓަކު ނެތެވެ.\nމަޖިލީހުން އާންމު ކުރި ލިސްޓުގައި ދައުލަތުގެ ވަޒީފާތަކުގައި މިހާރު ވެސް ތިބި 119 ނަމެއް އޮތެވެ. ދައުލަތުގެ ވަޒީފާތަކުގައި ތިބި މީހުން އެ ވަޒީފާއިން ވަކިކުރަން މަޖިލީހުގެ ކޮމިޓީން ވަނީ ހުށަހަޅައިފައެވެ. މީގެ އިތުރުން އިންތިޚާބީ މަގާމުތަކުގައި ތިބި ގިނަ އަދަދެއްގެ މީހުން ވެސް ލިސްޓުގައި އޮތުމުން އެ މީހުންގެ މައްސަލަތަކުގެ ތަހުގީގު އަވަހަށް ނިންމުމަށް ވެސް ކޮމިޓީން ހުށަހަޅާފައިވެއެވެ.\nދައުލަތުގެ ވަޒީފާތަކުގައި ތިބި މީހުން އެ ވަޒީފާއިން ވަކިކުރަން މަޖިލީހުގެ ކޮމިޓީން ވަނީ ހުށަހަޅައިފައެވެ. މީގެ އިތުރުން އިންތިޚާބީ މަގާމުތަކުގައި ތިބި ގިނަ އަދަދެއްގެ މީހުން ވެސް ލިސްޓުގައި އޮތުމުން އެ މީހުންގެ މައްސަލަތަކުގެ ތަހުގީގު އަވަހަށް ނިންމުމަށް ވެސް ކޮމިޓީން ހުށަހަޅާފައިވެއެވެ.\nމިއީ ފަހުގެ ތާރީޚެއްގައި ދައުލަތުގެ ހުރިހާ ގުނަވަންތައް މެދުވެރިކޮށް ހިންގި ޚިޔާނާތުގެ އެންމެ ބޮޑު ޖަރީމާއެވެ. އޭރު މަޖިލީހުން ވަކި ގޮތަކަށް ކަންކަން ފާސްކުރުމަށާއި، ޝަރުއީ ކޯޓުތަކުން ވަކި ގޮތަކަށް ހުކުމްތައް ނެރުމަށް މި ފައިސާ ބޭނުންކޮށްފައިވެއެވެ. އެމްއެމްޕީއާރުސީ މެދުވެރިކޮށް ދައުލަތަށް ލިބެން ޖެހޭ ބިލިއަނަކަށް ވުރެ ގިނަ ރުފިޔާއަށް ވަނީ ޚިޔާނާތްތެރިވެފައެވެ.<\nމެއި 12, 2021 16:07\nކޮރަޕްޓް މީހުންނަށް ލިސްޓުން ނަން އުނިކުރަންވެސް އެހާމެ ފަސޭހަ. ޕޖއަށް އިތުބާރެއްނެތް\nވަޓް ދަ ކެޓް\nމެއި 12, 2021 21:35\nމިރާއްޖޭގަ އުޅޭ ބުޅާތައްވެސް ގަބޫލު ނުކުރާނެކަން ޔަގީން އެމްޑީޕީ ސުޕަ މެޖޯރިޓީ އޮތް މަޖުލީހުން އުނިއިތުރު ގެނެސްގެން ނެރެފައި އޮތް ލިސްޓު!\nމެއި 12, 2021 21:38\nވަގުން އެކަކު އަނެކަކަށް ވަގަށް މިގޮވަނީ ވެސް!\nމެއި 12, 2021 16:25\nޢަ ވަހަށް ލިސްޓުން ނަން އުނިކޮށްފަ ރިލީސްކޮށްލީ އަހަރެމެންނަށް އޮޅު ވާ ލެ ވޭނެކަމަށް..\nކަލޯ ރައްޔިތުންނަށް އިގޭ ބަޔަކު ކުޅޭ ޑުރާމާކަން.ކޮބާތޯ އަދީބު ބުނި ރއސ އަށްދިން ފައިސާ. ޢނނ އަށްދިންބައި.އަދީބު ލގްޒަރީ ލައިފް ވެދުންކުރީ ތިޔަ ދެނަން އުނިކުރަންދޭ ހެކިބަހަށްތޯ.\nމެއި 12, 2021 16:40\nކުރިންވެސްނެތް، ލީކުވިއްޔޭ ބުނީ އަމިއްލަޔަށް ބަޔަކު ހިތްހަމަޖައްސަން ހެދި ފޭކު ލިސްޓެއް.\nމެއި 12, 2021 16:48\nނަން ގެއްލުނީއެއް ނޫން ފޭކު ލިސްޓެއް ނެރެގެން ޕީޕީއެމުން ސީޝިއަލް މީޑިއާގަ އެނބުރީ މަޖިލީހުން އަސްލު ލިސްޓު އާންމު ކުރުމުގެ ކުރިން\nމެއި 12, 2021 17:00\nމަގޭ ނަން ލިސްޓުން އޮންނާނީ ގެއްލުވާލާފައި!\nމެއި 12, 2021 17:07\nއީވާގެ ފރިކަލުންގެ ނަންއޮތްތަ؟\nޖާދޫގެމަޖިލިސް.. ތިހެންކޮށާމަށާހަދާނިމޭއިރު އިދިކޮޅުނޫންމީހެއްގެނަމެއްނުފެންނާނެ!! އަލިފު ހާ\nމެއި 12, 2021 17:19\nގެއްލޭނެ ގެއްލޭނެ އަދި އިތުރު ވެސް ވާނެ!!\nކޮބާ ސާބެ ގެ ނަމެއްވެސް ނެތް.\nމެއި 12, 2021 18:53\nޖާބިރު ހާދަބާރަށް ހަޅޭއް ލެ ވިޔޭ ޚިޔާނާތުގެ ފައިސާ އިބޫ ކިޔާ މީހަކަށް ލިބުނޭ ކިޔައިގެން ވެސް އެމީހާގެ ނަމެއް ވެސް ނެތް ދޮއްތަ\nމެއި 12, 2021 18:05\nމެއި 12, 2021 18:26\nއީވާގެ ފިރިމީހާގެ ނަން ނެތް ވާހަކަ ވަޤުތު ނޫސް ލިޔާމީހުންނަށް ލިޔަން ނުކެރުނީތަ؟\nމެއި 12, 2021 18:48\nއަހަރުމެން ތިޔަ ލިސްޓަށް އިތުބާރެއް ނުކުރަން.\nމެއި 13, 2021 09:26\nކަލޭގެ އިތުބާރެއް މިކަމަކަށް ބޭނުމެއް ނުވޭ.\nމެއި 12, 2021 19:42\nތީބޮޑައްތިބި ދެމީހުނާއަދީބުގުޅިގެން މިހާރުމޮޑޭ ފުށްގަނޑެށް ތިޔަތްބޭނުން ބައްޓަމެގެނެވޭނެ\nމެއި 13, 2021 09:29\nއަދީބަކީ ތިބުނާހާ ގޯސް މީހެއްނޫން.\nއޭނާ ނެގި ފައިސާ އޭނާ ދިން މީހުންގެ ވާހަކަ އެބުނަނީ. ދެން އެމީހުން އަތުން އެފައިސާ އަތުލީމާ ދައުލަތައް އެފައިސާ އަނބުރާލިބުނީ.\nއޭނާގެ އެއްބާރުލުން ނުދިންނަމަ ކިހިނެއް ތިހޯދާނީވެސް.\nހަގީގަތުގައި އޭނާ މިނިވަން ކުރަންވެސް ޖެހޭ. ސބަބަކީ މިކަމަށް ދިން އެއްބާރުލުން ރަނގަޅުކަމުން.\nމެއި 13, 2021 21:36\nބުރާންޗާ. ފާސިގުންގެ ހެކިބަހެއް ނުނެގޭނެ، މިމައްސަލާގެ އެންމެ ބޮޑު ކުއްވެރިޔާގެ ހެކިބަސް، ހައްގުގޮތުގައި މިމައްސަލައިގަ ނެގޭނެ އެއްވެސް ގޮތެއް ނޯންނާނެ. ކަލޯމެން އަދީބު ބުރޯގެ ބުރ ދޫލަން އޮވޭ، ފަަރެއްގަ ރުފިޔާއެއް ލިބިދާނެކަމަށް\nތިޔަ ދެމީހުން ތިޔައީ ނަޝީދާ ގާތް ބަޔަކަވީމަ ނަން ބިރުން ފިލީ.\nމެއި 12, 2021 23:10\nއޯކޭ، މިއަދު ބޭނުންގޮތެއް ހަދަން ވީ. އެހެން ދުވަހެއް އޮތްކަން ހަނދާން ކުރަންވާނެ އެކަމަކު.\nމެއި 12, 2021 23:27\nލަދު ހަޔާތުގެ ކަންފުޅެއް ވެސް ތިބި ބައެއް ނަމަ ރައްޔަތުން ނަށް ތިކޮރަޕްޓް މޫނު ތައް ދައްކާކަށް ނުކެރޭނެ..ކޮން ކުރިމިނަލް އެއް ބުނާނީ އާ ކުރީމޭ ނެގީމޭ.. ރައްޔަތުންނަށް ތިއިން ކޮންމެ ނަމެއް ކިޔާ މާސްކެއްގެ ތެޜޭ ފޮރުވިގަނެގެން ތިބި ކުރައިމް ފޭސްތައް ފެނޭ..އޮޅުވާ ނުލެވޭނެ..ނަން ޑިލީޓް ކުރިޔަސް ނޯ ފަރަގް.....\nނު ފޫޒް ފޯރުވައިގެން ލިސްޓުން ނަން އުނިކުރުމަކީ ޚިޔާނާތުގެ\nފައިސާގައި ނުޖެހޭކަމުގެ ސަޓި ފިކޭޓެއް ނޫނެވެ ރަނގަޅު ގޮތަކީ އަވަހަށް އިސްތިއު ފާ ދިނުމެވެ.\nމެއި 13, 2021 09:24\nރައްޔިުން ހޭލުންތެރިކަން ކުޑައީ.\nމިދިޔަ މަޖިލިހުގައި އަދި މިހާރު ހިނގަމުންދާ މަޖިލިހުގައި މިގޮވާމުން ބައި އެޅުނުމީހުން ޓައި އަޅާފައި ގޮސް ރައްޔިތުންގެ ފައިސާއިން މަހަކު 80 ހާސް ރުފިޔާ ހިފައިގެންދާއިރު މިތިބެނީ ބަލަން. އެއްމެ ފަހަރަކު އިސްތިއުފާ ދޭން ރައްޔިތުން އެމީހުން ކައިރީ ބުނިތަ ؟\nމައްސަލަ ބަލަން ތިބީވެސް އެލިސްޓްގައި ތިބި ފަގީރު ނިކަމެތި ކުދިން. ދެންވެސް ރައްޔިތުން މިބުނަނީ އެމީހުން ކައިރީ މައްސަލަ ބަލއިދޭށޭ.


Mohoj ge hayaathun Zero Degree aai Nashidh ge handhaanthah\nމޮހޮޖުގެ ހަޔާތުން ޒީރޯ ޑިގްރީ އާއި ނާޝިދުގެ ހަނދާންތައް\n"ސްކޫލްގައި އެކުގައި އުޅުނު ކުދިން ފަހުން ދިމާވެގެން އަބަދުވެސް ވެސް އަހާނެ އަދިވެސް މިއުޒިކް ކުޅެނީހޭ. އެމީހުން ބުނާނެ ޖޮބަކަށް ދާންވީ ނޫން ހެއްޔޭ ދެން. އަޅުގަނޑު އަބަދުވެސް ބުނަނީ ޖޮބްގައޭ މި އުޅެނީ. ކުރަން ބޭނުންވާ ކަންތައްކުރުމުގައޭ މި އުޅެނީ،" ހިނިގަނޑެއްގެ ތެރެއިން އޭނާގެ ވާހަކަ ކުރިއަށް ގެންދިޔަ އެވެ.\n"ރިސޯޓް މިއުޒިކްގައި އޮންނާނީ މަސައްކަތްކުރުމާއި ކެރުމާއި ޑިސިޕްލިން. އެއީ އޮފީސް އާމްދަނީއެއްގެ ޑަބަލް ޓްރިޕްލް ޖެއްސޭނެ ވަޒީފާއެއް. ރިސޯޓް މިއުޒިކަކީ ވެލް ޕެއިޑް ޖޮބެއް. އެކަމަކު މިދިޔަ އަހަރުން ފެށިގެން އަޅުގަނޑު މިހާރު ރިސޯޓް މިއުޒިކް ކުޅުން ހުއްޓާލައިފިން."\nމިއީ ދިވެހި މިއުޒިކްގެ އަޑު ތާއަބަދަށް ބަދަލުކޮށްލި ޒީރޯ ޑިގްރީ އެޓޯލްގެ އެންމެ މުހިންމު އެއް މެމްބަރު މޮހޮޖުގެ ވާހަކަ އެވެ. އޭނާ އަކީ ޒީރޯ ޑިގްރީގެ ލެޖެންޑަރީ އަނެއް ދެ މެމްބަރުން ކަމުގައިވާ ފްލޫ ނާޝިދު އާއި އަހުމަދު ޖޯންސްއާ އެކު ދިވެހި މިއުޒިކަށް "ދޯނި" އޭ ކިޔުނު އިންގިލާބެއް ގެނައުމުގެ ކުރިން ރާއްޖޭގެ ރިސޯޓް މިއުޒިކްގެ މަލަމަތިން ފެންނަންހުރި ހަމައެކަނި ސޯލޯ އާޓިސްޓެވެ.\n"ސްކޫލް ނިންމާލި ގޮތަށް ވަޒީފާއަށް ވަނީ ސަރުކާރަށް. ސަރުކާރު ބޮންޑް އޮތީމަ އެންމެ ފުރަތަމަ މަސައްކަތްކުރީ އެއާޕޯޓްގައި. ދެން ލިބޭ ހުސް ދުވަސްތަކުގައި ރިސޯޓް މިއުޒިކް ކުޅުނީ އޭރު."\nމޮހޮޖު އުޅުނީ އެއާޕޯޓްގައި އެއާ ޓްރެފިކް ކޮންޓްރޯލާއެއްގެ ވަޒީފާގަ އެވެ. އެ ވަޒީފާގައި އޭނާ ތިން އަހަރު އުޅުނެވެ.\n"ސްކޫލް ނިންމާލާފައި އެ ވަޒީފާ އަށް ދިޔައީ މަޖުބޫރުވެގެން. އެހެން ނޫން ނަމަ ޖަލަށޭ ދާން ޖެހޭނީ ބުނީ. އެހެންވީމަ ދިޔައީ އެއާޕޯޓްގެ ވަޒީފާ އަށް. އެއްގޮތަކަށް ވެސް ބޭނުންވެގެންނެއް ނޫން،" މޮހޮޖު ކިޔައިދިނެވެ.\n"އެ އަށް ފަހު މިއުޒިކް ކުޅުން ނޫން އެހެން މަސައްކަތެއް ދުވަހަކު ވެސް ނުކުރަން. އެހެން ޖޮބަކަށް ނުދަން. މިއުޒިކް ކުޅުން އެއީ ނުލާހިކު ރަނގަޅު ވަޒީފާއެއްވީމަ. ދެން ކީއްކުރަން އެހެން ވަޒީފާއަކަށް ދާންވީ ވެސް؟."\nމޮހޮޖުގެ ވާހަކަ ފެށި އޭނާ ލެޖެންޑަކަށް ބަދަލުކޮށްލި ހިސާބަކީ އެއީ އެވެ.\nޒީރޯ ޑިގްރީގެ ކުރިން، ފެށީ ސުމަކުން\n"އެހެން މީހުން މިއުޒިކް ކުޅޭތަން ބަލައިގެން މިއުޒިކް އަދި ގިޓާ ކުޅެން ދަސްކުރީ. ކަން ދިމާކުރި ގޮތުން ވަރަށް ކުޑައިރުގައި ގެއަށް ގިޓައެއް ލިބިއްޖެ. އިލެކްޓްރިކް ގިޓައެއް. އޭރު ދެން އަޅުގަނޑުގެ ބޭބެމެން ވެސް ގިޓާ ކުޅޭނީ ބޭރުން ދިމާވާ އެހެން މީހުން ގާތު ކިޔައިގެން ދަސްކޮށްގެން އަންނަ އެއްޗެއް،" މާކުރީގެ ހަނދާނަކުން މިއުޒިކްގެ ސަފުހާތަކެއް އުކަމުން މޮހޮޖު ކިޔައިދޭން ފެށި އެވެ.\n"ވަކި ހިސާބަކަށް ދިޔައީމަ ދެން އަމިއްލަ އަށް ނަގައިގަނެވި ކުޅެލަން އެނގިއްޖެ. ކޯޑްތަކާ އެއްޗެހި ފެމިލިއާވީމަ ލަވައެއް އަޑުއިވިލާއިރަށް އެ ލަވައެއް ކުޅެލަން އެނގޭވަރުވެއްޖެ."\nއޭރު މޮހޮޖު އާއި ނާޝިދު ވެސް ބައްދަލުވެ އެކުވެރިިންނަށް ވެސް ބަދަލުވެއްޖެ އެވެ. ދެ މީހުން އެއްތަންކޮށް އެކުވެރިންނަށް ހެދީ ވެސް މިއުޒިކެވެ. އެކަމަކު މޮހޮޖު ބުނީ އޭރު މަޖީދިއްޔާ ސްކޫލްގެ ބޭންޑަށް ގޮސްގެން ދަސްވި ވަކި އެއްޗެއް ނެތް ކަމަށެވެ.\n"ދެ މީހުން ރައްޓެހިންނަށް ބަދަލުވީ މަޖީދިއްޔާގެ ސްކޫލްގެ މާޗިން ބޭންޑްގައި. ގްރޭޑް އަށެއް ހިސާބުގައި. ޕޮޕް ބޭންޑުން ދެ މީހުން ބައްދަލުވަނީ ފުރަތަމަ. އޭރު ވެސް ނާޝިދު ގިޓާ ކުޅޭނެ، އަޅުގަނޑު ވެސް ގިޓާކުޅެން،" ނާޝިދުއާ ބައްދަލުވެ އެކުވެރިޔަކަށް ބަދަލުވި ގޮތް ކިޔައިދެމުން މޮހޮޖު ބުންޏެވެ.\nއޭނާ ބުނީ ޒީރޯ ޑިގްރީ އުފެދުމުގެ ކުރިން ބޭންޑްގެ މެމްބަރުންނަކީ އޭރުގެ މަޝްހޫރު ދިވެހި ބޭންޑްތަކުގެ ޝޯތަކަށް ގަވާއިދުން ގޮސް އެމީހުންގެ ހުނަރުވެރިކަމަށް ގެއްލިފައި ތިބި ބައެއް ކަމަށެވެ. މިއުޒިކަކީ ކޮބައިކަން ޒީރޯ ޑިގްރީގެ މެމްބަރުންނަށް ދަސްވީ އެގޮތަށް ކުރެވުނު ތަޖުރިބާތަކެއްގެ މަތިން ކަމަށް ވެސް މޮހޮޖު ބުންޏެވެ.\n"މިއުޒިކް ބޮޑަށް ދަސްވީ ތަޖުރިބާކާރު މިއުޒީޝަނުންނާއި ދުވަސްވީ މީހުން މިއުޒިކް ކުޅޭތަން ބަލަން ގޮސްގެނާއި ފެނިގެން. އެކަމަކު އޭރު ދޮށްޓަށް ތިބި މީހުންނަށް ވެސް މާ ބޮޑަށް އެނގެނީކީއެއް ނޫން. ބޭސިކް،" މޮހޮޖު ކިޔައިދިނެވެ.\n"އޭރު އެގޮތަށް ފެނުނު އެންމެ މޮޅު ގިޓަރިސްޓަކަށްވީ ނައިބުގެ މުހައްމަދު ޝިހާމް. އޭރު އަޅުގަނޑުމެން ވަރަށް ކުޑަވާނެ. އޭނަ އޮސްޓްރޭލިއާ އިން ކިޔަވައިގެން އެނބުރި އައިއިރު ގިޓާކުޅެން ވަރަށް މޮޅު. ގިޓާ އެކަންޏެއް ނޫން އޭނަ އަކީ ވަރަށް މޮޅު މިއުޒީޝަނެއް. މިއުޒިކް ވެސް ކިޔަވައިގެން މިއުޒިކް އެނގޭ މީހެއް."\n"ދެން އަޅުގަނޑުމެން ދާން ފެށީ އޭނަ ކުޅޭ ޝޯތަކަށް. އޭނާގެ ޝޯތަކަށް ދިޔައީމަ ވަރަށް ގިނަ އެއްޗެހި ދަސްވާން ފެށީ. އޭނަ ޕްރެކްޓިސްކުރާ ތަނަށް ވެސް ދެވޭ."\n"އަނެއްކޮޅުން އޭރު އޮންނާނެ ވީކެންޑް ޝޯ. ކުރީގަ ހުންނާނެ އައިސްގެ ކިޔާ ތަނެއް. މިހާރުގެ ޔުނިވާސަލް އެ ހުރިތަން. އެ ތަނުގައި އެންމެ ފުރަތަމަ ވިއްކަން ފެށީ އައިސްކްރީމް. ދެން ފަހުން އެތަނުގެ އެތެރޭގައި ސްޓޭޖެއް ހަދައި ކޮންމެ ވީކެންޑަކު މިއުޒިކް ކުޅެން ފެށީ. ޑާންސް ވެސް ކުރާނެ އޭރު މީހުން،" މިއުޒިކް ދަސްވެ ބޮޑުވަމުން އައިއިރު މާލޭގެ އޭރުގެ ހާލަތު އޮތް ގޮތް ސިފަކޮށްދެމުން މޮހޮޖު ބުންޏެވެ.\nއެންމެ ފުރަތަމަ އެމީހުންނަކީ "ދަ މިކްސް"\nމިއީ ޒީރޯ ޑިގްރީގެ އެންމެ އިސް ތިން މެމްބަރުންގެ ގޮތުގައި ނާޝިދު އާއި އަހުމަދު އާއި މޮހޮޖު މަޝްހޫރުވުމުގެ ކުރިން މި ތިން ފަންނާނުން އެކުގައި ފުރަތަމަ ފަހަރަށް އާންމުންގެ ތެރެއަށް ނުކުތް ގޮތެވެ.\n"އޭރު ކްލަބް ވެލެންސިއާ އިން މާލޭގެ އޮލިމްޕަހުގައި ބާއްވާނެ ބޮޑު ކޮންސެޓެއް ކޮންމެ އަހަރަކު. ވަރަށް ގިނަ ބޭންޑް ކުޅޭ ގްރޭންޑް ކޮންސެޓެއް އެއީ މާލޭގައި ބާއްވާ. އެތަނުގައި ކުޅެން ފުރަތަމަ )އޮރިޖިނަލް( ޒީރޯ ޑިގްރީ އުފެދުނީ. ދެން އެ ތަނުގައި ކުޅެން ނަމެއް ބޭޏުންވާތީ ދަ މިކްސް ގެ ނަން ދިނީ،" ޒީރޯ ޑިގްރީގެ ނަމުން މަޝްހޫރުކަން ލިބުމުގެ ކުރިންވީ ގޮތް މޮހޮޖު ކިޔައިދެނެވެ.\nދަ މިކްސްއޭ ކިޔުނު ގޮތަކީ އޭރު މޮހޮޖާއި ނާޝިދު އާއި އަހުމަދު ވެސް ތަފާތު ތިން ބޭންޑެއްގައި މިއުޒިކް ކުޅެމުން ދިއުން ކަމަށް ވެދާނެ އެވެ. އެހެންކަމުން ތިން ބޭންޑަކުން ނުކުމެގެން އައިސް "މިކްސް" ވެލީ އެވެ.\nޒީރޯ ޑިގްރީގެ ނަމުގައި ބޭންޑެއް އުފެދުނީ 1987ގަ އެވެ.\n"އެންމެ ފުރަތަމަ ޒީރޯ ޑިގްރީގެ ގޮތުގައި ނުކުތީ، ތިމާވެއްޓާ ބެހޭ ކެމްޕޭނެއްގައި، ޔުނިސެފަށް ލަވައެއް ހަދައިދޭން. އެ ލަވައަކީ ރީތި ހަނދުވަރު. އެ ލަވަަ ނެރެންވެގެން ފުރަތަމަ ޒީރޯ ޑިގްރީ އުފެއްދީވެސް،" މޮހޮޖު ކިޔައިދިނެވެ.\nހަޔާތުގެ އެންމެ ބޮޑު ދަތުރަކީ "ދޯނި"\nތިމާވެށީގެ ކެމްޕޭނަކަށް "ރީތި ހަނދުވަރު" އުފެއްދުމުގެ ފުރުސަތު ޒީރޯ ޑިގްރީ އަށް ލިބުނު ހިސާބަކީ ދިވެހި ވަންތަ އާ ލަވަތަކެއް އުފެއްދުމުގެ ހިޔާލު ވެސް އެމީހުންނަށް ލިބިގެން ދިޔަ ހިސާބެވެ.\n"ދިވެހި ފޯކްލޯއާ ގުޅުންހުރި އަލްބަމެއް ލަވަތަކެއް ހެދުމުގެ ގޮތުން ދޯނި އަލްބަމްގެ މަސައްކަތް ފެށީ. އެ ހިޔާލަކީ ނާޝިދުގެ ހިޔާލެއް ފުރަތަމަ. އެ މަސައްކަތުގައި ވަރަށް ގިނަ ރަށްރަށް ދެވުނު. ނ. އަތޮޅުގެ ރަށްތަކުގައި ޓްރެޑިޝަނަލް ސައުންޑްސް އަލްބަމަށް ރިކޯޑްކުރީ. އެއީ ބަތްޕޮޅި ފޮޅާ އަޑާއި ދޯނި ބަންނަ މަސައްކަތުގެ އަޑު ފަދަ އަޑުތައް،" މޮހޮޖު ކިޔައިދިނެވެ.\n"މި އަޑުތައް ރިކޯޑްކޮށްފައި ވަނީ އެކި ފަހަރުމަތިން ރަށްތަކަށް ކުރި ދަތުރުތަކުގައި."\n"އަޅުގަނޑުމެން ބޭނުންވީ ދިވެހި މިއުޒިކްގައި ޒަމާނުއްސުރެން އޮތް ރޫލް ބްރޭކްކުރަން. ލިރިކްސް ވެސް ނުހުންނާނެ އޭގައި ފިލިކޯޅި ދިމާކޮށް ގޮތްގޮތް ހަދައިފައެއް. އަޅުގަނޑުމެންނަށް ގަބޫލުކުރެވުނީ ވަކި ބަޔަކު ގަވާއިދެއް ހަދައިގެން އެއަށް އަމަލުކުރިޔަސް ކޮންމެހެން އެހެން ލަވަ ހަދާކަށް ނުޖެހޭނެކަން."\n"ދޯނި" އަލްބަމްގެ މަސައްކަތް 80ގެ ފަހުކޮޅު ފަށައިގެން ގޮސް އަލްބަމް ނެރުނީ 1991 ވަނަ އަހަރު އެވެ. މާސްޓަރިން ހަދައި ކެސެޓަށް ޕްރިންޓްކޮށްގެން ގާތްގަނޑަކަށް 5000 އެއްހާ ކޮޕީސް މާލެ ގެނަ އެވެ.\nއެކަމަކު އަލްބަމް ނެރުމުގެ ހަފުލާގައި އިނީ މޮހޮޖު އެކަންޏެވެ. އަލްބަމްގެ ރިކޯޑިން ނިމި އަލްބަމް ނެރެންވީ ތަނުން ނާޝިދު އާއި އަހުމަދު ފުރައިގެން ދިޔައީ އެވެ.\n"އަހުމަދު ދިޔައީ ޔޫކޭ އަށް ކިޔަވަން، ނާޝިދު ދިޔައީ އޭނާގެ އަންހެނުން ވިހަން ޖެހޭތީ އޮސްޓްރޭލިއާ އަށް. އެހެންވީމަ ޕާފޯމެއް ވެސް ނުކުރެވޭނެތާ ގްރޭންޑްކޮށްލަން،" މޮހޮޖު ބުންޏެވެ.\n"ދެން ހެދިގޮތަކީ ޓީވީ އާއި ރޭޑިއޯ އިން އިޝްތިހާރެއް ހިންގާލީ. ދޯނި އަލްބަމްގެ ކެސެޓް މިހާރު ގަންނަން ލިބެން ހުންނާނެ ކަމަށް ބުނެ. ޓީވީގެ ޚަބަރުގައި ވެސް ޖަހައިދޭނަމޭ ބުނި އޭރުގެ ޓީވީގެ ވެރިން އެކަމު ޚަބަރެއް ނުވި. އަނެއްހެން ރާއްޖޭގެ މީޑިއާގެ ސަމާލުކަމެއް ނުލިބޭ އޭރަކު."\n"އެކަމަކު ފުރަތަމަ ދުވަހުން ފެށިގެން މީހުންނަށް ކަމުގޮސްގެން އަލްބަމްތައް ގަނެ ވިކެން ފަށައިފި. އެންމެން ހިތުދަސްލަވަ ތަކަކަށް ބަދަލުވެއްޖެ ވަގުތުން."\nޒީރޯ ޑިގްރީ އަލުން ނުއުފެދުނީ ކީއްވެ؟\nހަގީގަތަކީ "ދޯނި" އަލްބަމް ނެރުމަށް ފަހު މި ބޭންޑްގެ ހަގީގީ ރޫހު ގޮސްފިކަމެވެ. މޮޖޮހު އާއި އަހުމަދު އާއި ނާޝިދުގެ ޒީރޯ ޑިގްރީ 2008 ގެ ފަހުން މިއުޒިކެއް ނުކުޅެ އެވެ.\nމިއަދު މޮހޮޖަކީ ސިޔާސީ ކުލަގަނޑެއްގައި ޖެހިފައި ހުރި ފާޑެއްގެ އެކްޓިވިސްޓެކެވެ. އަހުމަދުގެ ދިރިއުޅުން ވަނީ އެހެން ގައުމަކަށް ބަދަލުކޮށްފަ އެވެ. ނާޝިދުގެ ހާލު ވަރަށް ދެރަ އެވެ. ކެންސަރެވެ.\nއެކަމަކު މޮހޮޖު ބުނަނީ ޒީރޯ ޑިގްރީއެއް ނުރޫޅޭ ކަމަށެވެ.\n"އެކުގައި ބޭންޑް މިއުޒިކް ކުޅުން ހުއްޓާލީ 2008ގައި. އެއަށް ފަހު އަދި އެއްކޮށް މިއުޒިކެއް ނުކުޅެވޭ. އޭރު ދިޔައީ އިތުރު ލަވަތަކެއްގެ މަސައްކަތް ވެސް ކުރަމުން އެކުގައި،" މޮހޮޖު ބުންޏެވެ.\n"ބޭންޑެއް ނުއެއް ރޫޅޭ. އެކަމަކު ދިމާވާ ކަންތައްތަކުގައި ސިޔާސީ ފިކުރާ ހެދި ދުރުވާން ޖެހެނީ."\n"އަޅުގަނޑުގެ ކެރިއަރުގައި ދިމާވި އެންމެ ބޮޑު މައްސަލައަކީ ހިޔާލު ފާޅުކުރުމުގެ މިނިވަންކަން ނެތުން. އެހެންވީމަ ފަހުން އައި ސިޔާސީ ކަންތަކުގައި ޖެހިގެން އަޅުގަނޑަކަށް ވެސް ބޭންޑަކަށް މާ ގިނަ ވަގުތެއް ނުދެވުނު ހަގީގަތުގައި. އެގޮތަށް ސިޔާސީ ކަންކަމުގައި މަގުމައްޗަށް ނުކުންނަން ޖެހެނީ ދަރިންނަށްޓަކައި. އެއްގޮތަކަށް ވެސް ޖޮބެއް ނުލިބިގެންނެއް ނޫން."\nޒީރޯ ޑިގްރީ ބައިބައިކޮށްލީ ސިޔާސީ ފިކުރު ކަމަށް ބުނާ ވާހަކައިގައި ކޮންމެވެސް ވަރެއްގެ ހަގީގަތެއް އެކުލެވިގެންވާކަން މޮހޮޖުގެ ވާހަކައިން ވެސް އެނގެ އެވެ.\nފޮޓޯ: ޒީރޯ ޑިގްރީ ވެބްސައިޓް\nނާޝިދަކީ ނެތް ވަރުގެ އެކުވެރިއެއް!\nޒީރޯ ޑިގްރީ އާއި އަހުމަދު ޖޯންސްގެ މާ ކުރިން ވެސް ނާޝިދު އާއި މޮހޮޖަކީ ދެ އެކުވެރިންނެވެ.\n"ކުރީގައި ނަމަ ހެނދުނު ހޭލާ ގޮތަށް ނާޝިދު އާއި އަހަރެން އުޅޭނީ އަބަދުވެސް އެކުގައި. ހެނދުނު ސައިބޯން ދާނީ ވެސް އެކުގައި އާންމުކޮށް،" މޮހޮޖު ކިޔައިދިނެވެ.\n"އެކަމަކު ފަހުން ޓައިމް އާއި އޭޖު ބަދަލުވީ."\n"ނާޝިދަކީ އަސްލު މިއުޒީޝަނެއް، ވަރަށް ގާތް ފްރެންޑެއް، ނެތް ވަރުގެ އެކުވެރިއެއް."\nމިއުޒީޝަނެއްގެ ގޮތުގައި ނާޝިދު ސިފަކޮށްދޭން އެދުމުން އޭނާ އެންމެ ރަނގަޅަށް ސިފަކޮށްދޭނެ ގޮތެއް ވެސް މޮހޮޖަކަށް ނޭނގުނު ކަހަލަ އެވެ.\n"މި ރާއްޖޭގައި ނުއުފެދޭ ވަރުގެ މިއުޒީޝަނެކޭ ބުނެވިދާނެ އޭނާ އަކީ. ވަރަށް ކްރިއޭޓިވް ވެސް މެ. ލަވައެއް ހަދާލުމާއި މިއުޒިކް ހަނދާލުމުގައި ވެސް. ނާޝިދަކީ މިއުޒިކުން ހަދާފައި ހުރި މީހެކޭ ވެސް ބުނެވިދާނެ."\n"އެކުގައި މިއުޒިކް ކުޅުނުއިރު ވަރަށް ބޮޑަށް އެންޖޯއިކުރެވުނު. ހީއެއް ނުވޭ ދެނެއް އެފަދަ ފުރުސަތެއް ލިބޭނެހެންނެއް. މިހާރު ނާޝިދު ހުރި ކޮންޑިޝަންގެ ސަބަބުން އެކުގައި މިއުޒިކް ނުކުޅެވޭ ހިސާބަށް ވެސް ދިޔައީތާ. އެހެން ނޫން ނަމަ އަދިވެސް ކުޅެވޭނެ."


Ahzam: hingumahtakaa kuranjehey opareyshaneh kurumah dheelathi eheeakah beynuvefai\nއަހްޒަމް: ހިނގުމަށްޓަކާ ކުރަންޖެހޭ އޮޕަރޭޝަނެއް ކުރުމަށް ދީލަތި އެހީއަކަށް ބޭނުވެފައި\nރ އަލިފުއްޓަށް އުފަން އުމުރުން 12 އަހަރުގެ އަހްޒަމް އަކީ ހިނގާބިނގާވެ އުޅުމުގައި ނުކުޅެދުންތެރިކަން ހުންނަ ކުއްޖެކެވެ. އުމުރުން އެންމެ 8 މަހުން ފެށިގެން އެކަމަށް ފަރުވާ ހޯދަމުން އަންނަ އަހްޒަމްއަށް އެންމެ ފަހުން މިވަނީ އެހެން ކުދިން ފަދައިން ހިނގާބިނގާވެ އުޅެވިދާނެ ކަމުގެ އުންމީދު އާލާވެފައެވެ.\nއެހެންނަމަވެސް މިކަމަށްޓަކައި ބޮޑެތި އޮޕަރޭޝަންތަކެއް ކުރަން ޖެހޭއިރު އަހްޒަމް ވަނީ އެންމެހާ ބޭފުޅުންގެ ދީލަތި އެހީއަށް ނުހަނު ބޮޑަށް ބޭނުންވެފަ އެވެ. 12 އަހަރު ވަންދެން އެ އާއިލާއިން ކުރަމުން އައި މަސައްކަތަށް އަލިމަގެއް ފެނުނީ މިދިޔަ އަހަރު އެވެ.\nމީގެ ކުރިން ވެސް އަހްޒަމްގެ ފަޔަށް ފަރުވާ ހޯދުމަށް އެކި ފަހަރުމަތިން އިންޑިޔާއަށް ގޮސް ފަރުވާ ކުރެވިފައިވާނެ ކަމަށާއި އެގޮތުން 2013 ވަނައަހަރު އޮޕަރޭޝަނެއް ކުރެވި ޕްލާސްޓިކްފަޔެއް އަހްޒަމްގެ ފައިގައި އެޅުވުނު ކަމަށް އަހްޒަމް ގެ އާއިލާއިން ކޭއޯއަށް މައުލޫމާތު ދެމުން ބުންޏެވެ. ނަމަވެސް އެއީ ވަގުތީ ހައްލެއްކަމުން ކޮންމެ އަހަރަކު ފައި ބަދަލުކުރަން ޖެހޭކަމަށާއި އެގޮތުން މިހާތަނަށް5ފަހަރު ވަނީ ޕްލާސްޓިކް ފައި ބަދަލު ކުރެވިފައި ކަމަށް އާއިލާއިން ބުންޏެވެ.\nއެގޮތުން މިދިޔަ އަހަރު އިންޑިޔާއަށް ކުރެވުނު ދަތުރުގައި އަހްޒަމްގެ ފައި ދާއިމީކޮށް ރަނގަޅު ކުރެވޭނެ ކަމުގެ އުންމީދު އާލާވެގެން ދިޔައެވެ. އެކަމަށްޓަކައި ކުރަން ޖެހޭ ފުރަތަމަ އޮޕަރޭޝަން މިދިޔަ އަހަރު ޑިސެމްބަރ މަހު ތެރޭ ކުރެވިފައިވާކަމަށާއި އެއީ މިހާތަނަށް ކުރެވުނު އެންމެބޮޑު އޮޕަރޭޝަންކަމަށް ވެސް އާއިލާއިން މައުލޫމާތު ދެއެވެ.\nމި އޮޕަރޭޝަންގައި އަހްޒަމްގެ ފަޔަށް ވަނީ އެއްޗެހިތަކެއް ލައްވާފައިކަމަށާއި އެއީ ދެމަސްދުވަސް ފަހުން ނަގަން ޖެހޭ އެއްޗެހިތަކެއް ކަމުން އަންނަ ފެބްރުއަރީ މަހު އަނެއްކާވެސް އިންޑިޔާއަށް ދާންޖެހެއެވެ. މިއީ ބޮޑު ހަަރަދެއް ހިނގާނެ ކަމަކަށް ވާތީއާއި ގާތްގަނޑަކަށް މަހެއްހާ ދުވަހު އިންޑިއާގައި މަޑުކުރަން ޖެހޭތީ އެއާއިލާއަށާއި އަހްޒަމްއަށް ވަނީ އެންމެހާ ފަރާތްތަކުގެ އެހީއަށް ބޭނުންވެފައެވެ.\nއަހްޒަމްގެ ފަޔަށް ލައްވާފައި ހުރި އެއްޗެހިތަކެއް، އެކްސްރޭގެ އެހީގައި —\nމި އޮޕަރޭޝަނަށް ފަހު އަހްޒަމްގެ ފައި ރަނގަޅު ވާނެކަމަށް ޑޮކްޓަރު ބުނެފައިވާކަމަށާއި އެއަށްފަހު އަހްޒަމްގެ ފަޔަށް މަސްލައްވަންވެސް ޑޮކްޓަރު ލަފާދެއްވާފައިވާ ކަމަށް އާއިލާއިން ބުންޏެވެ. މި އޮޕަރޭޝަނަށްފަހު އެކަމުގެ ތަފްސީލް ޑޮކްޓަރުން ދެއްވާނެ ކަމަށާއި އޮޕަރޭޝަނަށް ގާްތްގަނޑަކަށް 70 ހާހަށްވުރެ ގިނަ ރުފިޔާ ހަރަދުވާނެ ކަމަށް ބެލެވޭ ކަމަށްވެސް އާއިލާއިން ބުންޏެވެ.\nއަހްޒަމް އަކީ އާއިލާގައި ތިބޭ ދެބެންގެ ތެރެއިން ހަގު ކުއްޖާއެވެ. އާއިލާއެކު އަލިފުށީގައި ދިރިއުޅޭ އަހްޒަމް މިހާރު ކިޔަވަމުން ދަނީ ގްރޭޑް 8 ގަ އެވެ.\nއަހްޒަމް އަށް އެހީވުމަށް ބޭނުންވާ ފަރާތްތަކުން 101 333730 7717 އެކައުންޓް ނަންބަރަށް ފައިސާ ފޮނުވޭނެ އެވެ. އެ އާއިލާއަށް ގުޅޭނެ ނަންބަރަކީ 7525446، 7747678 އެވެ.


SunOnline: Peris ah dhin Hamalaathakuge zinmaa IS Jamaa athun Ufulaifi\nޕެރިހުގެ ޝާންޒްލީޒޭ އަށް ރޭ ހަމަލާދިން ވަގުތުގެ މަންޒަރެއް\nޕެރިހަށް ދިން ހަމަލާތަކުގެ ޒިންމާ އައިއެސް ޖަމާއަތުން އުފުލައިފި\n1 އަހަރު2މަސް ކުރިން - 21 އޭޕްރިލް 2017 0\nޕެރިސް (އެޕްރީލް 21) : ފަރަންސޭސިވިލާތުގެ ޕެރިހަށް ރޭ ދިން ބަޑީގެ ހަމަލާތަކުގެ ޒިންމާ، އައިއެސް ޖަމާއަތުން އުފުލައިފިއެވެ.\nއައިއެސްގެ ނޫސް އެޖެންސީ "އަލްއަޢްމާޤް" އިން ބުނީ ޕެރިހުގެ ޝާންޒްލީޒޭ މަގަށް ރޭ ދިން ހަމަލާ ތަންފީޒުކުރީ އެޖަމާއަތަށް ނިސްބަތްވާ ހަނގުރާމަވެރިއެއް ކަމަށްވާ އަބޫޔޫސުފް އަލްބެލްޖީކީ ކަމުގައެވެ.\nމިއީ އައިއެސް އާ ދެކޮޅަށް ދޭ ހަމަލާތަކުގައި ފަރަންސޭސިވިލާތް ބައިވެރިވާތީ އެކަމަށް ދިން ރައްދެއްކަމަށާ މިފަދަ އެތަށް ހަމަލާއަކާ ފަރަންސޭސިވިލާތް އަދި ދޭނެކަމުގެ އިންޒާރުވެސް އައިއެސްގެ ނޫސް އެޖެންސީ ދީފައިވެއެވެ.\nޕެރިހުގެ ޝާންޒްލީޒޭ މަގަށް ރޭ އިރާކޮޅު ދިން ހަމަލާގައި ފަރަންސޭސި ފުލުހުންގެ އެކަކު މަރުވެ އިތުރު ދެމީހުން ޒަޚަމްވެފައިވެއެވެ. މިހަމަލާދިން މީހާ ދެނެގަނެވިފައިވާ ކަމަށް ފަރަންސޭސި ފުލުހުން ބުނެފައިވީނަމަވެސް އެމީހާއާބެހޭ އެއްވެސް މައުލޫމާތެއް އެފަރާތުން އަދި ހާމަކޮށްފައެއް ނުވެއެވެ. މިހަމަލާއާބެހޭގޮތުން މައުލޫމާތު ދެއްވަމުން ޕެރިހުގެ ޕްރޮސެކިއުޓަރ ފްރާންސްވާ މޮލާން ވިދާޅުވީ ޝާންޒްލީޒޭ ގެ ހަމަލާގެ ފަހަތުގައިވަނީ އެންމެ މީހެއްކަމަށާ ފުލުހުންގެ ރައްދު ހަމަލާގައި އެމީހާ މަރުވެފައިވާ ކަމުގައެވެ.\nޝާންޒްލީޒޭ ގެ ހަމަލާއަށްފަހު ފަރަންސޭސި ރައީސް ފޮންސުވާ އޮލާންދްވަނީ ބޮޑުވަޒީރު ބާނާޑް ކަޒްނޯވް އާއި ދާޚިލީ ވަޒީރު މެޓިޔަސް ވިކްލް އާއި ފުހުންގެ އިސްވެރިޔާއާއެކު ކުއްލި ބައްދަލުވުމެއް ބާއްވައި އެކަމާބެހޭގޮތުން މަޝްވަރާކުރައްވާފައެވެ. އަދި އެހަމަލާއަށްފަހު ޕެރިހާއި ފަރަންސޭސިވިލާތުގެ ބޮޑެތި ސިޓީތަކުގައި ސަލާމަތީ ފިޔަވަޅުތައްވަނީ ވަރަށް ބޮޑަށް ވަރުގަދަކޮށްފައެވެ.\nޝާންޒްލީޒޭ ގެ ހަމަލާއަށްފަހު އެމެރިކާގެ ރައީސް ޑޮނަލްޑް ޓްރަމްޕް ވަނީ އެއީ ޓެރަރިސްޓް ހަމަލާއެއްކަމަށް ސިފަކުރައްވައި ފަރަންސޭސި ރައީސް އޮލާންދް އަށް ހަމްދަރްދީގެ މެސެޖެއް ފޮނުއްވާފައެވެ. ޓްރަމްޕްގެ އިތުރުން ޔޫރަޕްގެ ގައުމުތަކުގެ ލީޑަރުންވެސްވަނީ އޮލާންދް އަށް ހަމްދަރްދީގެ މެސެޖްތައް ފޮނުއްވާފައެވެ. (އަލްޖަޒީރާ)


India in Taiwan aa gaai vumuge nurahkaa - Hali News\nއިންޑިއާ އިން ޓައިވާނާ ގާތް ވުމުގެ ނުރައްކާ\n07 April 2021, 20:15\nޓައިމްސް އޮފް އިންޑިއާގެ އާދީއްތަ ދުވަހުގެ، އެޑިޓޯރިއަލްގައި ޓައިވާން ސިފަކޮށްފައި ވަނީ "މުރާލި ގައުމެއް"ގެ ގޮތުގައެވެ. ޓައިމްސް އޮފް އިންޑިއާގެ އެޑިއޯރިއަލްގައި ބުނެފައި ވަނީ އިންޑިއާއިން ޓައިވާނާ ގުޅުން ބަދަހިކުރުމުން އިންޑިއާއަށް ފައިދާ ކުރާނެ ކަމަށެވެ. އަދި މިކަން ވެގެންދާނީ ޗައިނާއަށް ދޭ މެސެޖެއް ކަމަށެވެ. މި އެޑިޓޯރިއަލްގައި ބުނާ ގޮތުން ލަދާކްގެ ސަރަހައްދަށް ވަން ޗައިނާ ސިފައިން ފައިބައިގެން ދިއުމުގެ މަސައްކަތް ވަނީ މަޑު ޖެހިފައެވެ. މިއިން ދޭހަކޮށްދެނީ ޗައިނާއިން އެއް އިންޑިއާގެ ސިޔާސަތެއް ނުގެން ގުޅޭ ކަމެވެ.\nޗައިނާއިން ވަނީ އިންޑިއާގެ އެންމެ އިސް އެއް ނޫހުން ޓައިވާނަކީ ގައުމެއްކަމަށް ސިފަ ކުރުމުން އެކަމާ ނުރުހުން ފާޅުކޮށްފައެވެ. ޗައިނާ މީޑިއާއިން ސިފަކުރާ ގޮތުގައި މި ވާހަކައިގެ ނުރައްކަލަކީ، މިއީ ނިއުދިއްލީގެ ރަސްމީ ވިސްނުން ކަމަށް ވެދާނެ ކަމެވެ.\nއިންޑިއާގެ ނޫސްވެރިންނާއި އިންޑިއާގެ ރިސާޗް މުއައްސަސާތަކުން ޓައިވާނާ މަޝްވަރާކޮށް ވާހަކަ ދައްކައި ހަދައެވެ. 2016 ވަނަ އަހަރު އިންޑިއާއިން އިންތިޒާމު ކުރި ކޮންފަރެންސެއްގައި ޓައިވާންގެ މަންދޫބަށް ވާހަކަ ދެއްކުމަށްވެސް ދައުވަތު ދިނެވެ. އަދި މި ކޮންފަރެންސްގެ އަތްމަތީ ކަރުދާހުގައި ޓައިވާންގެ މަންދޫބުގެ މަގާމަކަށް ލިޔެފައި އޮތީ އެމްބެސެޑަރު ކަމުގައެވެ.\nލަދާކް މައްސަލައާ ގުޅިގެން އިންޑިއާގެ މީޑިއާއިން ޓައިވާންގެ މިނިވަން ދުވަހާ ދިމާކޮށް ލިޔުންތައް ލިޔުމުން ޗައިނާ އެމްބަސީން އެކަމަށް ފާޑު ކިޔާފައި ވެއެވެ. މިއަށް އިންޑިއާގެ މަސްއޫލު ފަރާތްތަކުން ރައްދު ދިނީ އިންޑިއާއަކީ ނޫސްވެރިކަމުގެ މިނިވަންކަން އޮންނަ ގައުމެއް ކަމުގައެވެ.\nމުހައްލިލުން ދެކޭ ގޮތުގައި މިފަދަ މައްސަލައެއްގައި އިންޑިއާއަށް އޮތް ނުރައްކަލަކީ، މާއޮއިސްޓް ހަނގުރާމވެރިންގެ ޓެރަރިސްޓް އަމަލުތަކަށް ބޭރުގެ ފަރާތަކުން ހިތްވަރު ލިބިގެން ދިއުމެވެ. ނުވަތަ ސިއްކިމް ފަދަ އެކަހެރި ސަރަހައްދުމަތީ ދުރުހިސާބެއްގެ ދާޚިލީ ކަންކަމަށް ވަދެގަތުމެވެ.\nއިންޑިއާގެ މައުދަންތަކުން މުއްސަނދި ސަރަހައްދުތަކުގައި ވާތުފިޔާގެ މާއޮއިސްޓް ޓެރަރިސްޓުން ދަނީ ސިފައިނާ ސަރުކާރާ ދެކޮޅަށް ހަމަލާތައް ދެމުންނެވެ.


Joorimanaa Kohggen Veythuvedhiya4Mahu 52 Million Dhaulathun Hoadhaifi | Hathaavees\nޖޫރިމަނާ ކޮށްގެން ވޭތުވެދިޔަ ހަތަރު މަހު 52 މިލިއަން ދައުލަތުން ހޯދައިފި\nއެކިއެކި ޖޫރިމަނާތަކުން ދައުލަތުން ވޭތުވެދިޔަ ހަތަރު މަސް ދުވަހުގެ ތެރޭގައި 52 މިލިއަން ރުފިޔާ ލިބިއްޖެއެވެ.\nދައުލަތުގެ ޓެކްސް އިދާރާ މީރާއިން އިއްޔެ އާއްމު ކޮށްފައިވާ ތަފާސް ހިސާބުތައް ދައްކާ ގޮތުގައި މިދިޔަ މަހު ޖޫރިމަނާގެ ގޮތުގައި ދައުލަތަށް ލިބިފައިވަނީ ހަތަރު މިލިއަން ރުފިޔާއެވެ. ނަމަވެސް މިއީ މިދިޔަ އަހަރުގެ މި މުއްދަތާއި އަޅާ ބަލާއިރު ވަރަށް ބޮޑުތަން ދަށް އަދަދެކެވެ. މިދިޔަ އަހަރުގެ މި މުއްދަތުގައި ޖޫރިމަނާ ކޮށްގެން 19 މިލިއަނަށްވުރެ ގިނަ ރުފިޔާ ދައުލަތުން ހޯދާފައިވެއެވެ.\nވޭތުވެދިޔަ ހަތަރު މަސް ދުވަހުގެ ތެރޭގައި ޖޫރިމަނާ ކޮށްގެން އެކު ޖުމްލަ ދައުލަތަށް ލިބިފައިވަނީ 52 މިލިއަން ނަމަވެސް މިދިޔަ އަހަރުގެ މި މުއްދަތުގެ ތެރޭގައި ދައުލަތަށް ޖޫރިމަނާ ކޮށްގެން 87.48 މިލިއަން ލިބިފައިވެއެވެ.\nއާއްމު ގޮތެއްގައި ޖޫރިމަނާގެ ގޮތުގައި ދައުލަތަށް އެންމެ ގިނައިން ފައިސާ ލިބެނީ ޓްރެފިކް ޖޫރިމަނާއިންނެވެ. ނަމަވެސް ކޮވިޑް19 ގެ ސަބަބުން މާލެ ސަރަހައްދު ލޮކްޑައުންގައި އޮންނަތާ މަހެއްވާން ކައިރިވަނީއެވެ. އެކަމުގެ ސަބަބުން ޕާކިން ސްޓިކާ ޖެހުމާއި އަދިވެސް އެހެން ޓްރެފިކް ވަޔަލޭޝަން ޖޫރިމަނާ ކުރުން ވަނީ މެދުކެނޑިފައެވެ. އެހެންނަމަވެސް ލޮކްޑައުން ވަޔަލޭޝަން އާއި ހިލާފުވެގެން ފުލުހުން އަންނަނީ މީހުން ޖޫރިމަނާ ކުރަމުންނެވެ.\nPrevious ގްރީން ޓެކުހުގެ ގޮތުގައި މިދިޔަ މަހު ލިބުނީ 35 މިލިއަން ރުފިޔާ\nNext ކުރިޔަށް އޮތް ސާޖަށް ބެލުމަށްފަހު ހާއްސަ ޕްލޭނެއް އެކުލަވާލާ ތަންފީޒު ކުރަނީ


Raees Yameen akee mihaaru quality leader noon, PPM inenoon visnumeh gengulhen jehey: Shareef - One Online\nއަހުމަދު ޝަރީފް، އީސީގެ ރައީސް ކަމަށް އައްޔަންކުރުމަށް ބޭއްވި ރަސްމިއްޔާތުގައި ރައީސް ޔާމީން އޭނާއާ ބައްދަލުކުރައްވަނީ -- ފޮޓޯ: ރައީސް އޮފީސް\nކުރީގެ ރައީސް އަދި އިދިކޮޅު މައި ލީޑަރު އަބްދުالله ޔާމީނަކީ މިހާރު ކޮލިޓީ ލީޑަރެއް ނޫން ކަމަށް އެމަނިކުފާނާއެކު ޕީއޭއާއި ޕީޕީއެމްގައިވެސް އިސްކޮށް މަސައްކަތް ކުރެއްވި އަދި މިހާރު ސްޓެލްކޯގެ މެނޭޖިން ޑިރެކްޓަރުގެ މަގާމުގައި ހުންނެވި އަހުމަދު ޝަރީފު ވިދާޅުވެއްޖެއެވެ.\n"ވަން" އަށް ދެއްވި އެކްސްކުލޫސިވް އިންޓަވިއުއެއްގައި ޝަރީފު ވިދާޅުވީ, ރައީސް ޔާމީނަކީ ޕީއޭގައި މަސައްކަތްކުރެއްވި ދުވަސްވަރުގައި ރާއްޖޭގެ ހުރިހާ އެންމެން ގަބޫލުކުރާ ގޮތުގައި އެންމެ ކޮލިޓީ ސިޔާސީ ލީޑަރު ކަމަށާއި އެކަން އޭރު އިދިކޮޅުގައި ތިއްބެވި ބޭފުޅުންވެސް ގަބޫލުކުރައްވާ ކަމަށެވެ. އެގޮތުން އޭރު ވާހަކަފުޅުދައްކަވާއިރު އެއްވެސް މީހަކަށް އިންޒާރެއް ނުދެއްވާނެ ކަމަށާއި ދައްކަވާނީ ވަރަށް ވަރުގަދަ ހަރުދަނާ ވާހަކަަތަކެއް ކަމަށްވެސް ވިދާޅުވިއެވެ.\nނަމަވެސް މިހާރު އެމަނިކުފާނު ދައްކަވާ ވާހަކަފުޅު ދެކޮޅު ނުޖެހޭ ކަމަށް ޝަރީފު ވިދާޅުވިއެވެ.\nވަން އެކްސްކުލޫސިވް: ޔާމީން ނޫން ވިސްނުމެއް ބޭނުންވޭ!\n"މިހާރު އަޅުގަނޑަށް ފެންނަ ގޮތުގައި ރައީސް ޔާމީން ވާހަކަފުޅުދައްކަވާއިރުގައި ކޮންމެވެސް ސިޔާސީ ބޭފުޅަކަށް އިންޒާރު ދެއްވާ. ކޮންމެވެސް މަގާމެއްގައި ހުންނަވާ ބޭފުޅަކު ޖަލަށްލާނަމޭ ވިދާޅުވާނެ. އަދި މިވެނި ކަމެއް ކުރައްވާނަމޭ ވިދާޅުވާނެ. އަޅުގަނޑާ ދިމާލަށް ކޮންމެވެސް އެއްޗެކޭ ވިދާޅުވާނެ. ވާގޮތަކީ ރައީސް ޔާމީންގެ ވިސްނުން ހުންނަނީ ރައީސް ޔާމީނަށް ގެއްލުމެއް ދީފައިވާ ކަމަށް ގަބޫލުކުރައްވާ ހުރިހާ މީހުންނަށް ބަދަލުހިއްޕަވާނެ ވިދާޅުވަމުން އެގެންދަވަނީ. އެއީ ރައީސް ޔާމީންގެ ކުރިން ހުރި ކޮލިޓީ ސިފައެއް ނޫން. އޭރުގަ އެހެން މީސްމީހުން އެވާހަކަ ދައްކަވާނީ," ޝަރީފު ވިދާޅުވިއެެވެ.\nރައީސް ޔާމީނަށް 2023ގެ އިންތިހާބު ކާމިޔާބު ކުރެއްވިދާނެތޯ ސުވާލުކުރުމުން އޭނާ ވިދާޅުވީ, ރައީސް ޔާމީންވެސް ވެރިކަން ކުރައްވާފައިވާ އިރު, އެމަނިކުފާނު އިތުރު ދައުރަކަށް ހޮވިވަޑައިނުގެންނެވީ ވަރަށް ބޮޑެތި ގޯސްތަކެއް ހެދިފައި ހުރުމުން ކަމަށެވެ. އެހެންކަމުން އިދިކޮޅުން އިތުރު ލީޑަރެއް އުފެދެން ޖެހޭ ކަމަށާއި ޕީޕީއެމުން އިތުރު ވިސްނުމެއް ގެންގުޅެން ޖެހޭ ކަމަށްވެސް ވިދާޅުވިއެވެ.\nޝަރީފަކީ ރައީސް ޔާމީންގެ އަރިހުގައި ވަރަށް ގިނަ އަހަރުތަކެއް ވާންދެން ސިޔާސީ މަސައްކަތް ކުރެއްވި ބޭޅުކެވެ. އަދި ކުރީން ވަރަށް ގާތްވެސް ބޭފުޅެކެވެ. ރައީސް ޔާމީނާއި ޝަރީފުގެ ގުޅުން ކެނޑުނީ، މިދިޔަ ރިޔާސީ އިންތިހާބު ރައީސް އިބްރާހީމް މުހައްމަދު ސޯލިހު ކާމިޔާބު ކުރެއްވި ހިސާބުންނެވެ. އިލެކްޝަންސްގެ ރައީސް ކަމަށް ޝަރީފު ލެއްވީވެސް ރައީސް ޔާމީނެވެ. އިންތިހާބުން ރައީސް ސޯލިހު ކާމިޔާބު ކުރެއްވުމުން، ރައީސް ޔާމީން ވަނީ ޝަރީފަށް ގިނަ ތުހުމަތުތަކެއް ކުރައްވައިފައެވެ. އެގޮތުން ރިޔާސީ އިންތިހާބުގެ ނަތީޖާ އޮޅުވައިލައިފައިވާ ކަމަށާއި އެކަމުގައި ޝަރީފު ހިމެނިވަޑައިގަންނަވާ ކަމަށް ވެސް ވަނީ ތުހުމަތު ކުރައްވައިފައެވެ.\nގުޅޭ ޓެގު ސިޔާސީ ޕީޕީއެމް ސްޓެލްކޯގެ މެނޭޖިން ޑިރެކްޓަރު އަހުމަދު ޝަރީފް ކުރީގެ ރައީސް އަބްދުﷲ ޔާމީން ރައީސް ޔާމީން އިންޓަވިއު


2023 gai MDP ge Riyaasee Candidate akee alhugandu: Raees Nasheed\n2023ގައި އެމްޑީޕީގެ ރިޔާސީ ކެނޑިޑޭޓަކީ އަޅުގަނޑު: ރައީސް ނަޝީދު\n-3weeks ago7- މުއައްލިމް އިބްރާހިމް\n2023ވަނަ އަހަރުގައި ރިޔާސީ އިންތިޚާބެއް އޮންނަ ނަމަ އެމްޑީޕީގެ ރިޔާސީ ކެނޑިޑޭޓަަކަށް ވެވަޑައިގަންނަވާނީ އެމަނިކުފާނުކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nރައްޔިތުންގެ މަޖިލީހުން ކުރިއަށްގެންދާ "އާސްކް ސްޕީކަރ" ޕްރޮގްރާމްގައި ވާހަކަ ދައްކަވަމުން ރައީސް ނަޝީދު ވިދާޅުވީ 2023ގައި ރިޔާސީ އިންތިޚާބެއް އޮތްނަމަ ޕްެރައިމަރީގައި ވާދަކުރައްވާނެ ކަމަށާއި، ނެތްނަމަ ބޮޑުވަޒީރުކަމަށްވުމަށް ކުރިމަތިލައްވާނެކަމަށެވެ.\nއަދި އެ އަހަރުގެ އެމްޑީޕީގެ ރިޔާސީ ކެނޑިޑޭޓަކަށް ވާނީ އެމަނިކުފާނުކަމަށްވެސް ވަނީ ވިދާޅުވެފައެވެ. ނަމަވެސް ޕްރައިމަރީން އެހެން ބޭފުޅަކަށް ރިޔާސީ ޓިކެޓެއް ލިބިއްޖެނަމަ އެބޭފުޅަކަށް ތާއީދުކުރައްވާނެކަމަށްވެސް ރައީސް ނަޝީދު ވަނީ ވިދާޅުވެފައެވެ.\nމިރޭގެ ޕްރޮގްރާމްގައި ވާހަކަ ދައްކަވަމުން ރައީސް ނަޝީދު ވަނީ ރާއްޖޭގެ ވެރިކަން ބަރުލަމާނީ ނިޒާމަކަށް ބަދަލުކުރުމުގެ ވާހަކަ އަނެއްކާވެސް ތަކުރާރުކުރައްވާފައެވެ. އެގޮތުން ދެން ރިޔާސީ އިންތިޚާބެއް އޮންނާނެކަމަށް ދެކެވަޑައި ނުގަންނަވާ ކަމަށާއި، އިދިކޮޅު ޕީޕީއެމް-ޕީއެންސީންވެސް ބަރުލަމާނީ ނިޒާމަކަށް ތާއިދުކުރައްވާނެކަމަށް ދެކެވަޑައިގަންނަވާކަމަށް ވަނީ ވިދާޅުވެފައެވެ. އަދި މިހާރުގެ ރައީސުލްޖުމްހޫރިއްޔާ ބަރުލަމާނީ ނިޒާމަށް ފާޅުގައި ދެކޮޅެއް ނަހައްދަވާކަމަށްވެސް ރައީސް ނަޝީދު ވަނީ ވިދާޅުވެފައެވެ.\nބަލި ވެގެން ނޫޅެބަލަ\nކަލޭމަތިންް ރަތްޔިތުން ފޫހި ވެއްޖެ ތި ޗިޕްތަކައް މިހާރު ވޯރކެއް ނުކުރާނެ މޮޔަނުގޮވާ\nއަމިއްލަ އެދުން ހާދަބޮޑޭ ދޯ. ވޯޓެއް ނުދޭނަން.\nއިދިކޮޅުމީހުން ބޭނުމެއްނޫން ބަރުލަމާނީ ގެނެސް ބުރަބޮޑު ސަރުކާރު ބަރުދަމާކަށް ވަރަށްސާފް\nރައީސް ނަޝީދަށް އިންސާފު ހޯދައިނުދެވި ދައުލަތުގެ ތަރުތީބު ގެއްލިއްޖެ: ދިޔާނާ 1 1 week ago\nރައީސް ނަޝީދު ފެއިލްވެއްޖެ، އެ ޑިޒައިން ކުރައްވަނީ ބަޣާވާތެއް: ރީކޯ މޫސަ21 week ago\nރައީސް ނަޝީދަށް ދިން ހަމަލާއާއިގުޅޭ އިންކްއަރީ ރިޕޯޓް 241 ކޮމިޓީން ފާސްކޮށްފި03 weeks ago\nއަޅުގަނޑު ނެތިއްޖެނަމަ ވަރަށްގިނަ ބޭފުޅުންނަށް ފައިދާވާނެ: ރައީސް ނަޝީދު 13weeks ago\nރައީސް ނަޝީދު މިއަދު މެންދުރުފަހު ނޫސްވެރިންނާއި ބައްދަލުކުރައްވަނީ33 months ago\nވޯޓުލާ މަރުކަޒުތަކަށް ރައީސް ނަޝީދު ޒިޔާރަތްކުރައްވަނީ 13months ago\nއިމިގްރޭޝަންގެ ވިސާ ޑީވިޝަން ކުރީގެ ސްޓަރ ސިނަމާ އިމާރާތަށް!01 hour ago\nވެކްސިނަކީ އާއްމު ދިރިއުޅުމެއްގެ ހާލަތަށް ދެވެން އޮތް މަގު: ރައީސް ޞާލިހު02 hours ago


Flight adhadhu record ithuruvumaaeku unmeedheh\nވެލާނާ އިންޓަނޭޝަނަލް އެއާޕޯޓުގައި ފްލައިޓެއް ޕާކް ކޮށްފައި -- ފޮޓޯ: އެމްއޭސީއެލް\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި 11 ވަނަ ދުވަހު، ފްލައިޓު މޫވްމެންޓް އިތުރުވުމާއެކު، ޓޫރިޒަމަށް އުންމީދު އާވެ، އިތުރު ފްލައިޓްތައް އައުމުގެ ފުރުސަތު ތަނަވަސް ވެއްޖެ އެވެ.\nމޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) ގެ ތަފާސް ހިސާބުތައް ދައްކާ ގޮތުގައި މި މަހުގެ 11 ވަނަ ދުވަހު ރާއްޖެއަށް 147 ފްލައިޓް މޫވްމެންޓް ރެކޯޑް ކުރެވިފައިވެ އެވެ. މީގެތެރޭގައި ހިމެނެނީ 39 ރަންވޭ މޫވްމެންޓާއި 108 ސީފްލޭން މޫވްމެންޓެވެ. މިއީ ޖުލައި 15 ގައި ބޯޑަރު ހުޅުވި ފަހުން މިހާތަނަށް އެންމެ ގިނައިން ފްލައިޓް އައި ދުވަހެވެ.\nޕެސިފިކް އޭޝިއާ ޓްރެވަލް އެސޯސިއޭޝަން (ޕާޓާ) އިން އިންތިޒާމު ކޮށްގެން ބީބީސީ އިން ބޭއްވި ވެބިނާގައި ވާހަކަ ދައްކަވަމުން، އެމްއޭސީއެލްގެ މެނޭޖަރު ހަސަން އަރީފު ވިދާޅުވީ ބޯޑަރު ހުޅުވި ފަހުން ފްލައިޓުގެ އެރައިވަލްސް 60 ޕަސެންޓަށް ވުރެ ބޮޑުތަން އިތުރު ވެފައިވާ ކަމަށެވެ.\n"މިހާރު ވެސް 30 އަށް ވުރެ ގިނަ ފްލައިޓު ވަނީ އަންނަން ފައިލްކޮށްފައި... މި ފްލައިޓްތައް އައުން އޮންނާނީ ކޮވިޑް-19 އިގެ ބައްޔާއި ގުޅިގެން ދުނިޔެ އަށް އަންނަ ބަދަލަށް. އެކަމަކު ބްރިޓިޝް އެއާވޭސް 17 ގައި ފަށަން ނިންމައި. އެމިރޭޓްސްގެ ފްލައިޓުގެ ވެސް ވަނީ އިތުރުކޮށްފައި. އެމިރޭޓްސް ފްލައިޓް އިތުރު ކުރުމުން ކޮންމެ ދުވަހަކު ފްލައިޓެއް އަންނާނެ. އެހެންވެ ކުރިއަށް އޮތްތަނުގައި އުންމީދު ބޮޑު.މިހާރު ވެސް ތަފާތު 11 އެއާލައިނެއް ރާއްޖެއަށް އެބަ އާދެ،" ހަސަން ވިދާޅުވި އެވެ.\nއޭނާ ވިދާޅުވި ގޮތުގައި ފްލައިޓުތައް އިތުރުވުމުގައި ޔަގީންކަން މުހިންމު ކަމަށާ، ވެލާނާ އިންޓަނޭޝަނަލް އެއާޕޯޓް (ވީއައިއޭ) އަށް ދާދިފަހުން ލިބުނު ކައުންސިލް އިންޓަނޭޝަނަލް (އޭސީއައި) ގެ މަތީ ފެންވަރުގެ ސެޓްފިކެޓަކީ އިތުބާރު ބޮޑު ވެގެން ދިޔަ ކަމެއް ކަމަށެވެ.\nފްލައިޓުގެ އަދަދު އިތުރުވާއިރު ކޮންމެ ދުވަހަކު އަންނަ ޓޫރިސްޓުންގެ އަދަދު ވެސް ދަނީ އިތުރުވަމުންނެވެ. މިހާރު އެވްރެޖު ގޮތެއްގައި ދުވާލެއްގެ މައްޗަށް 600 ޓޫރިސްޓުން އާދެ އެވެ. މިހާތަނަށް 22،000 ގިނަ ޓޫރިސްޓުން އައިސްފައިވެ އެވެ. ސަރުކާރުގެ މިހާރުގެ އަމާޒަކީ މި އަހަރު 100،000 ޓޫރިސްޓުން ގެނައުމެވެ. ނަމަވެސް ކުރިން ސަރުކާރު ބުނީ މި އަހަރު 800،000 ޓޫރިސްޓުން އަންނާނެ ކަމަށެވެ.\nޓޫރިޒަމް ވެލާނާ އިންޓަނޭޝަނަލް އެއާޕޯޓް އެމްއޭސީއެލް + މިނިސްޓްރީ އޮފް ޓޫރިޒަމް


India mathindhaa boat jehsee huhdha libigen\nމިއަދު ހަނިމާދޫ އެއާޕޯޓަށް ޖެއްސި އިންޑިއާގެ އަސްކަރީ މަތިންދާބޯޓުތައް. -- ފޮޓޯ: ސޯޝަލް މީީޑިއާ\nމިއަދު ހދ. ހަނިމާދޫ އެއާޕޯޓަށް އިންޑިއާގެ އަސްކަރީ ދެ މަތިންދާބޯޓު ޖެއްސީ ހުއްދަ ނުނަގާ ކަމަށް ދެކެވޭ ވާހަކަތައް އިމިގްރޭޝަނުން ދޮގު ކޮށްފި އެވެ.\nއިންޑިއާ އަސްކަރިއްޔާގެ ޑޯނިއާ މަތިންދާބޯޓުތަކެއް ރާއްޖެއަށް މިއަދު ހެނދުނު ޖައްސަނިކޮށް ނަގާފައިވާ ފޮޓޯތަކާއެކު އިދިކޮޅު ބައެއް ބޭފުޅުން ގެންދަވަނީ އެކަމާ ކަންބޮޑުވުން ފާޅު ކުރައްވަމުންނެވެ.\nއެކަމާ ގުޅިގެން، އެމްއެންޑީއެފުން ބުނެފައި ވަނީ އެ މަތިންދާބޯޓުތައް ރާއްޖެ އައިސްފައި ވަނީ، ރާއްޖޭގެ އިގުތިސޯދީ ސަރަހައްދު ބެލުމަށް އިންޑިއާ ސިފައިންނާ ގުޅިގެން ސިލްސިލާކޮށް ކުރިއަށް ގެންދާ އޮޕަރޭޝަނަކަށް ކަމަށެވެ.\nއެގޮތުން، އާއްމުކޮށް އޮޕަރޭޝަނަށް ދެ ފްލައިޓް އަންނާނެ ކަމަށާއި، ނަމަވެސް އޮޕަރޭޝަނުގައި ބޭނުން ކުރާނީ އެންމެ ފްލައިޓެއް ކަމަށެވެ. އަދި ބެކްއަޕް ފްލައިޓު މިއަދު މެންދުރުގެ ވަގުތެއްގައި ފުރައިގެން ގޮސްފައިވާކަމަށް ބުންޏެވެ.\nއޮޕަރޭޝަންގައި ބޭނުންކުރާ ފްލައިޓު މިމަހުގެ 16 ވަނަ ދުވަހާ ހަމައަށް ރާއްޖޭގައި އޮންނާނެކަމަށްވެސް އެމްއެންޑީއެފުން ވަނީ ބުނެފަ އެވެ.\nނަމަވެސް، އެ މަތިންދާބޯޓުތައް ރާއްޖެ އައިސްފައިވަނީ އިމިގްރޭޝަނުގެ ހުއްދަ ނެތިކަމަށް ބުނެ ތުހުމަތަކެއް ދަނީ ކުރެވެމުންނެވެ.\nއެކަމަށް ރައްދު ދެމުން، އިމިގްރޭޝަނުން ބުނީ ހަނިމާދޫ އެއާޕޯޓަށް އަސްކަރީ މަތިންދާބޯޓެއް ޖެއްސީ އިމްގްރޭޝަންގެ ހުއްދަނެތި ކަމަށް ބުނެ، ބައެއް ނޫސްތަކުގައި ލިޔެފައިވާ ލިޔުންތަކަކީ ސައްހަ މައޫލޫމާތެއް ނޫން ކަމަށެވެ.\n"މި އުޅަނދަށް އިމިގްރޭޝަން ކްލިއަރެންސް ދީފައިވަނީ، އިމިގްރޭޝަނަށް ހުށަހަޅަންޖެހޭ ލިޔެކިޔުން ފުރިހަމަކޮށް، ހޯދަންޖެހޭ ހުއްދަތައް ހޯދާފައިވުމުންނެވެ،" އިމިގްރޭޝަނުން ބުނެފައިވެ އެވެ.\nއިންޑިއާ ސިފައިން ރާއްޖޭގައި ތިބޭ ކަމަށް ތުހުމަތުކޮށް، އެ މައްސަލަ ހޫނުވެފައިވާ ދަނޑިވަޅެއްގައި، އެ މަތިންދާ ބޯޓުތައް އައި ސަބަބު ސާފުކޮށްދިން ނަމަވެސް، އޭގައި އައި އިންޑިއާ ސިފައިންގެ އަދަދެއްވެސް ނުބުނެ އެވެ.\nއަދި ކޮވިޑް-19 އިގެ ހާލަތުގައި އެޗްޕީއޭ އިން އަޅާފައިވާ ފިޔަވަޅުތަކުގެ ދަށުން މިއަދު އައި އިންޑިއާ ސިފައިން ކަރަންޓީނު ކުރުމާ ގުޅޭގޮތުން، ނޫސްވެރިން ތަކުރާރުކޮށް ކުރި ސުވާލުތަކަށް އެމްއެންޑީއެފުން އަދި މިހާތަނަށް އެއްވެސް ޖަވާބެއް ދީފައެއް ނުވެ އެވެ.\nއެކަމާ ގުޅޭގޮތުން، އެމްއެންޑީއެފުން ފަހުން ބުނީ، މިއަދު ބޯޓުގައި އައި ފަރާތްތައް އަމަލުކުރަމުންދަނީ އެޗްޕީއޭގެ ގައިޑްލައިނާ އެއް ގޮތަށް ކަމަށެވެ.\nއިންޑިއާ އެމްއެންޑީއެފް އިމިގްރޭޝަން + ދިވެހި އިންޑިއާގެ ގުޅުން\nއިންޑިއާ މަނަވަރު "ޝާރުދާ" ރާއްޖޭގައި\nއިސްތިގްލާލާމެދު މިއަދު ސުވާލު އުފައްދައިފި: އަމީން


Meedhoo kolhah gaumee team in landu goanyeh ossaalaifi - vNews.mv\nމީދޫ އާއި ދެކޮޅަށް ނުކުތް ގައުމީ ޓީމުގެ ފުރަތަމަ 11- ފޮޓޯ:- އެފްއޭއެމް\nމީދޫ ކޮޅަށް ޒުވާން ގައުމީ ޓީމުން ލަނޑު ގޯންޏެއް އޮއްސާލައިފި\n09 September 2021, 19:02\nއޭޝިއަން ކަޕުގެ ކޮލިފައިންގ މެޗުތަކަށް ޓީމު އެކުލަވާލުމަށް ރާއްޖޭގެ 23 އަހަރުން ދަށުގެ ގައުމީ ފުޓުބޯޅަ ޓީމުން ޅ. އަތޮޅުގައި ކުރަމުންދާ ކޭމްޕުގެ ތެރެއިން ރ. މީދޫ ކޮޅަށް ލަނޑު ގޯންޏެއް އޮއްސާލާ ޒުވާން ޓީމުން ފަސޭހަ މޮޅެއް ހޯދައިފިއެވެ.\nހިންނަވަރު ފުޓުބޯޅަ ދަނޑުގައި ކުޅުނު މިމެޗުން ޒުވާން ޓީމު މޮޅުވީ 0-7 ގެ ފަރަގު ބޮޑު ނަތީޖާއަކުންނެވެ.\nމިއީ ކޭމްޕުގެ ތެރެއިން ޓީމުން ކުޅުނު ހަތަރުވަނަ މެޗެވެ. ކޭމްޕުގެ ތެރެއިން ގައުމީ ޓީމުން އެންމެ ފުރަތަމަ ކުޅެފައިވަނީ ނަައިފަރު ޓީމާއި ދެކޮޅަށެވެ. ދެވަނަ މެޗުގައި ނ. ހޮޅުދޫ އާއި ދެކޮޅަށް ގައުމީ ޓީމުން ކުޅުނުއިރު މި ދެމެޗުވެސް އެއްވަރުވީ 1-1 ގެ ނަތީޖާއަކުންނެވެ. ތިންވަނަ މެޗުގައި ނ. ކުޑަފަރި އާއި ދެކޮޅަށްކުޅެ ޒުވާން ޓީމުން ވަނީ 3-8 ގެ ނަތީޖާއަކުން މޮޅުވެފައެވެ.\nއެހެންކަމުން މުހިންމު މެޗުތަކަކަށް ތައްޔާރުވަމުން އަންނައިރު ޒުވާން ޓީމުން ރަނގަޅު ނަތީޖާތަކެއް ނެރެމުންދިޔުން މިއީ ކޭމްޕުގެ ތެރެއިން ޓީމަށް ރަނގަޅު ކަންތައްތަކެއް ހާސިލްވާ ކަމެއްކަމަށް ގަބޫލުކުރެވެއެވެ.\nމި ކޭމްޕުގެ ތެރެއިން ޒުވާން ޓީމު ޖުމްލަ6މެޗު ކުޅޭއިރު ހުކުރު ދުވަހު ހިންނަވަރާއި ދެކޮޅަށް ނުކުންނާނެއެވެ. އަދި އެއަށްފަހު ހޮނިހިރު ދުވަހު ކުރެންދޫ އާއި ދެކޮޅަށް ކުޅޭއިރު ޒުވާން ޓީމު ކޭމްޕު ނިންމާލާ މާލެ އައުމަށް ހަމަޖެހިފައިވަނީ އާދިއްތަ ދުވަހުއެވެ.\nމި އަހަރުގެ އޮކްޓޯބަރު މަހުގެ 27 ވަނަ ދުވަހުން ފެށިގެން 31 ވަނަ ދުވަހުގެ ނިޔަލަށް ކުޅުމަށް ތާވަލުކޮށްފައިވާ އޭޝިއަން ކަޕުގެ ކޮލިފައިންގ މެޗުތަކަށް ޒުވާން ޓީމުން ތައްޔާރީތައް ފަށާފައިވާއިރު މީގެކުރިން 23 އަހަރުން ދަށުގެ ގައުމީ ޓީމުގެ ކޯޗް އަލީ ސުޒެއިން ވިދާޅުވީ ކޭމްޕުގެ ތެރެއިން ކުޅޭ މެޗުތަކުން ރަނގަޅު ކުޅުންތެރިންތަކެއް ފާހަގަވެއްޖެނަމަ އެކުޅުންތެރިންނަށްވެސް ޒުވާން ޓީމުން ފުރުސަތު ދޭނެކަމަށެވެ.\nހެޑް ކޯޗެއްގެ ގޮތުގައި ސުޒޭން ހަރަކާތްތެރިވީނަމަވެސް ކޭމްޕުގައި ޒުވާން ގައުމީ ޓީމުގެ ކަންކަން ބަލަހައްޓާނީ އެސިސްޓަންޓް ކޯޗުން ކަމުގައިވާ ސޮބާހު މުހައްމަދު އިބްރާއިމް (ސޮބާ) އާއި މުހައްމަދު ޝާހިދު (ޝާޑު) އެވެ. އެއީ ކުރިއަށް އޮތް ސާފް ޗެމްޕިއަންޝިޕުގައި ރާއްޖޭގެ ސީނިއަރ ގައުމުގީ ޓީމުގެ ވަގުތީ ކޯޗެއްގެ ގޮތުގައި އެފްއޭއެމް އިން ސުޒެއިން ހަމަޖައްސާފައިވާތީއެވެ.\nމީޑިއާތަކާއި ބައްދަލުކޮށް ވާހަކަދައްކަމުން ސުޒެއިން ބުނީ ސުޒެއިންގެވެސް އަދި ގައުމީ ސީނިއަރ ޓީމުގެ ހުރިހާ ކޯޗިންގ ސްޓާފުންގެވެސް މިވަގުތުގެ ހުރިހާ ފޯކަސް އެއް ހުރީ ކުރިއަށް އޮތް ސާފް ޗެމްޕިއަންޝިޕުގައި ރަނގަޅު ނަތީޖާއެއް ނެރުމަށް ކުރަންހުރި މަސައްކަތްތައް ކުރުމަށް ކަމަށެވެ.\nކޮލިފައިންގެ ކުރިން ބަހްރޭނުގައިވެސް 10 ވަރަކަށް ދުވަހު ޒުވާން ގައުމީ ޓީމު ކޭމްޕުކުރާ ގޮތަށް ވަނީ ހަމަޖެހިފައެވެ. މި ފަހަރުގެ ކޮލިފައިންގެ ފުރަތަމަ މެޗުގައި އޮކްޓޯބަރު މަހުގެ 27 ވަނަ ދުވަހު ރާއްޖެ ނުކުންނާނީ އިރާގާ ދެކޮޅަށެވެ. ކޮލިފައިންގެ ދެވަނަ މެޗުގައި އެ މަހުގެ 29 ވަނަ ދުވަހު ބަހްރޭނާ ދެކޮޅަށް ރާއްޖެ ނުކުންނައިރު، ފަހު މެޗުގައި 31 ވަނަ ދުވަހު ނުކުންނާނީ އަފްޣާނިސްތާނާ ދެކޮޅަށެވެ.\nކޮލިފައިންގައި 11 ގްރޫޕް ހިމެނޭއިރު، ކޮންމެ ގްރޫޕެއްގެ އެއްވަނައަށްދާ ގައުމަށް އޭއެފްސީ އޭޝިއަން ކަޕުން ފުރުސަތު ލިބޭނެއެވެ. އަދި އެ 11 ގްރޫޕުން ދެވަނައަށްދާ ގައުމުތަކުގެ ތެރެއިން އެންމެ ރަނގަޅު ނަތީޖާ ނެރޭ ހަތަރު ގައުމަކަށްވެސް މުބާރާތުން ފުރުސަތު ލިބޭނެއެވެ.\nގައުމީ ޓީމް ރާއްޖެ ކުޅިވަރު\nނިކަން ތޮއްޑޫއަށް ފޮނުވާލަބަލަ ވާގޮތެއް ބަލާލަން


JSC in fandiyaarunnah alhaa fiyavalhu thah isthiufaan kureveyne gothah hadhanee\nއެޓަރނީ ޖެނެރަލް ރިފްއަތު --\n25 ޖޫން 20193ކޮމެންޓް\nޖޭއެސްސީން އަޅާ ފިޔަވަޅުތައް އިސްތިއުނާފް ކުރެވޭނެ ގޮތަށް ގާނޫނަށް އިސްލާހު ގެންނަނީ\nޖުޑީޝަލް ސަރވިސް ކޮމިޝަން (ޖޭއެސްސީ)ގެ ގާނޫނަށް ސަރުކާރުގެ ފަރާތުން ގިނަ އިޞްލާޙުތަކެއް ހުށަހެޅުމަށް ނިންމައިފިއެވެ.\nއެޓަރނީ ޖެނެރަލް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި އެޓަރނީ ޖެނެރަލް އިބްރާޙީމް ރިފްޢަތު ވިދާޅުވީ ރިފްއަތު ވިދާޅުވީ ފަނޑިޔާރުންނާއި މެދު ޖޭއެސްސީ ނިންމާ ނިންމުންތަކަށް ނުވަތަ އަޅާ ފިޔަވަޅުތަކުގެ މައްސަލަތައް ކޯޓުތަކަށް ނުބެލޭނެ ގޮތަށް ޖޭއެސްސީގެ ގާނޫނަށް އިޞްލާހު ހުށަހަޅާނެ ކަމަށެވެ.\nޖޭއެސްސީން ފަނޑިޔާރަކާއި މެދު އެޅި ފިޔަވަޅަކާއި މެދު ހިތްހަމަ ނުޖެހޭނެ ނަމަ އެކަން އިސްތިއުނާފު ކުރެވޭނެ ގޮތްވެސް ޖޭއެސްސީގެ ގާނޫނަށް ގެންނަ އިޞްލާހުގައި އޮންނާނެ ކަމަށް ރިފްއަތު ވިދާޅުވިއެވެ. އެގޮތުން ތިން މަރުހަލާގެ ކޯޓުތަކުގެ ތިން ފަނޑިޔާރުންގެ މައްޗަށް އެކުލެވޭ އިސްތިއުނާފް ފަނޑިޔާރުންގެ މަޖިލީހެއް އާ އިސްލާހުގެ ދަށުން އުފެދޭނެ ކަމަށް ރިފްއަތު ވިދާޅުވި އެވެ.\nރިފްއަތު ވިދާޅުވި އެ މަޖިލީހަށް ބެލޭނީ ޖޭއެސްސީން ފަނޑިޔާރަކާއި މެދު އަޅާ ފިޔަވަޅުތައް އެކަނި ކަމަށެވެ. ނަމަވެސް ފަނޑިޔާރަކު ވަކިކުރަން ރައްޔިތުންގެ މަޖިލީހަށް ފޮނުވަން ޖޭއެސްސީން ނިންމާ ނިންމުމެއް އިސްތިއުނާފް މަޖިލީހަށް ނުބެލޭނެ ކަމަށްވެސް ރިފްއަތު ވިދާޅުވިއެވެ. އަދި ފަނޑިޔާރަކު ވަކިކުރަން މަޖިލީހުން ނިންމާ އެއްވެސް ނިންމުމެއް ވެސް އިތުރު ކޯޓަކަށް ނުބެލޭނެ ގޮތަށް ވެސް އާ އިސްލާހުގައި ހިމަނާފައިވާނެ ކަމަށް އޭނާ ވިދާޅުވި އެވެ.\n"އެކަމަކު ހަމައެއާ އެކީގައި ދުނިޔޭގެ އެހެން ތަންތަނުގައި ވެސް އޮންނަ މަރުހަލާއެއް އިސްތިއުނާފް މަރުހަލާއަކީ. އެހެންވީމަ އެގޮތުގެ މަތިން ޖުޑީޝަލް ސާވިސް ކޮމިޝަންގެ ގާނޫނަށް މި އިސްލާހު ހުށަހެޅީ." ރިފްއަތު ވިދާޅުވި އެވެ.\nޖޭއެސްސީގެ ގާނޫނަށް ހުށަހަޅާ އިތުރު އިސްލާހުތަކުގެ ތެރޭގައި ޖޭއެސްސީގައި ތިއްބަވާ ބޭފުޅުންނަށް ޖޭއެސްސީގެ މެމްބަރުކަމުގެ މުއްދަތުގައި ކޯޓުތަކުގައި ވަކާލާތު ކުރުން ވެސް އާ އިސްލާހުގެ ދަށުން މަނާ ކުރެވޭނެ ކަމަށް ރިފްއަތު ވިދާޅުވި އެވެ.\nހަމައެއާއެކު ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އަކީ ޖޭއެސްސީގެ ދަށުން ހިނގާ މުއައްސަސާއަކަށް ހެދުމާއި ޗީފް ޖުޑީޝަލް އެޑްމިނިސްޓްރޭޓަރު ކަމަށް ބޭފުޅުން އައްޔަން ކުރުމުގެ ބާރު ވެސް ޖޭއެސްސީއަށް ދިނުމަށް އެ އިސްލާހުގައި ހިމަނާފައިވާ ކަމަށްވެސް ބަންޑާރަ ނާއިބު ރިފްއަތު ވިދާޅުވި އެވެ.\nޖޭއެސްސީގެ ދަށަށް ޑީޖޭއޭ ބަދަލުކުރާ ގޮތަށް ޖޭއެސްސީގެ ގާނޫނަށް އިސްލާހު ގެނައުމުގެ ބިލެއް ރައްޔިތުންގެ މަޖިލީހަށް މިހާރުވެސް ވަނީ ހުށަހަޅާފައެވެ. އެ ބިލު މަޖިލީހަށް ހުށަހެޅުއްވީ ފޮނަދޫ ދާއިރާގެ މެންބަރު މޫސާ ސިރާޖެވެ.\nރިއްފަތު ކަލޭމެން (ސިޔާސީ މީހުން) ނުހިމެނޭހެން ޖޭއެއްސީ އިސްލާޙުކުރާކަށް ނުކެރޭތަ. އަސްލުތިއީއޭ ހުރިހާވެސް ނުބަޔަކީ. އެކަމު ތިމާމީހާއާއި ތިމާގެ އައުވާނުންގެ މަސްލަޙަތު ބޮޑުވީމަ، އެއީ މައްސަލައަކަށް ނުވެގެން ތިއުޅެނީ.\nމީހެއްގެ މައްޗަށް ކުރެވުނު ތުހުމަތަކަށް ކޯޓުން ނުވަތަ ޓްރިބިއުނަލް އަކުން ގޮތެއް ކަޑަ ނާޅާހާހިންދަކު އެއީ ސާފު ސިދާ މިހެއް އެއްވެސް ތުމުތެއް އޮތްމީހެއް ކަމަށް ބެލެވިގެން ނުވާނެ.\nމިއީ އިސްލާމީ ޝަރީޢަތާއި ގާނޫނުއްދައުލީގައި ބަޔާން ވެގެންވާގޮތް !\nވަރުގަދަ ޖޭއެސްސީ އެއްތާދޯ!


Seedhaa Nasheed ah thahugeeguge mauloomaathu hihsaa kuran edhijje\nއެމްޑީޕީގެ ޗެއާޕާސަން ހަސަން ލަތީފް: ނަޝީދަށް ތަހުގީގުގެ މައުލޫމާތު ހިއްސާކޮށްދޭން ވަނީ އެދިވަޑައިގެންފައި -- އަވަސް ފޮޓޯ\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާއާ ގުޅޭ ތަހުގީގުގެ މައުލޫމާތު ފުލުހުން މެދުވެރިކޮށް ލިބޭނެ ގޮތް ހަމަޖައްސަވައި ދެއްވުމަށް ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ) އިން ފުލުހުންގެ އިދާރާގައި އެދިއްޖެ އެވެ.\nއެމްޑީޕީގެ ޗެއާޕާސަން ހަސަން ލަތީފް ސޮއިކުރައްވާ ކޮމިޝަނާ އޮފް ޕޮލިސް މުހައްމަދު ހަމީދަށް މިއަދު ފޮނުއްވި ސިޓީއެއްގައި ފުލުހުންގެ ތަހުގީގުގެ މަައުލޫމާތު ސީދާ ރައީސް ނަޝީދާ ހިއްސާކޮށްދެއްވުމަށް ވަނީ އެދިފަ އެވެ.\nމިރޭ އެމްޑީޕީގެ އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ހަަސަން ލަތީފް ވިދާޅުވީ ފުލުހުން ހިންގާ ތަހުގީގުގެ މައުލޫމާތު ރަައީސް ނަޝީދަށް ލިބުމަކީ ވަަރަށް މުހިއްމު ކަމެއް ކަމަށެވެ. އެހެން ކަމުން ސިޓީއަކުން ރަސްމީކޮށް ސީޕީ އަރިހު އެކަމަށް އެދިފައިވާނެ ކަމަށެވެ. އަދި އެ މައުލޫމާތު ފޯރުކޮށްދެއްވަން ޖެހިވަޑައިގަންނަވާކަން ސީޕީވެސް ގަބޫލުކުރެއްވި ކަމަށާ އެކަން ހިނގާ ގޮތް އެމްޑީޕީން ގާތުން ބަލަމުންދާނެ ކަމަށެވެ.\nހަަސަން ވިދާޅުވީ ރައީސް ނަޝީދު އަވަހާރަކޮށްލަން ދިން ހަމަލާގެ ތަހުގީގު ކުރިއަށްދާ ގޮތާއި ތަހުގީގުން ތިންވަނަ ފަރާތަކަށް ލިބެންޖެހޭ ހުރިހާ މައުލޫމާތެއްވެސް އެ ޕާޓީން ހޯދާނެ ކަމަށެވެ. އަދި ރައީސް ނަޝީދުގެ ސެކިއުރިޓީ ބްރީޗްވި ގޮތާ ގުޅޭގޮތުން މަޖިލީހުން ފަށާފައިވާ ހާއްސަ ތަހުގީގު ފުރިހަމައަށް ކުރިއަށް ގެންދަވާނެ ކަމުގައިވެސް ވިދާޅުވި އެވެ.\n"އަޅުގަނޑުމެން އެ ތަހުގީގު ވާނުވާ ނޭނގޭ ގޮތަށް ދިޔަކަ ނުދޭނަން. އަޅުގަނޑުމެން އެ ތަހުގީގު ގާތުން ބަލާ އަދި އެ ތަހުގީގުގައި އަޅުގަނޑުމެން ހިތްހަމަނުޖެހޭ ކަންކަން ހިނގަމުންދާނަމަ އެކަންކަން ފާހަގަކުރާނަން،" ހަސަން ވިދާޅުވި އެވެ.\nނަޝީދަށް އަމާޒުކޮށް ދިން ބޮމުގެ ހަމަލާއާ ގުޅޭ ތަހުގީގުގެ މައުލޫމާތު ރައީސް އޮފީސް މެދުވެރިކޮށް ހޯއްދަވަން ޖެހިވަޑައިގަންނަވާތީ ރައީސް ނަޝީދު އިއްޔެ ވަނީ ކަންބޮޑުވުންވެސް ފާޅުކުރައްވާފަ އެވެ.\nރައީސް ނަޝީދަށް ދިން ހަމަލާއާ ގުޅިގެން ހައްޔަރުކޮށްފައިވާ ހަތަރު މީހުން --- އަވަސް ފޮޓޯ\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + މޯލްޑިވްސް ޕޮލިސް ސާވިސް ހަސަން ލަތީފް މުހައްމަދު ހަމީދު ނަޝީދަށް އަމާޒު ކުރި ހަމަލަ


ރަމަޟާން މަހުގެ ރޯދަ ޤަޟާނުކޮށް ޝައްވާލުމަހުގެ6ރޯދަ ހިފިދާނެތޯ؟ – shafiu.mv\nރަމަޟާންމަހުގެ ރޯދަ ޤަޟާނުކޮށް ޝައްވާލުމަހުގެ ރޯދަ ހިފިދާނެ ހެއްޔެވެ؟\nމިއީ ޢިލްމުވެރިންގެ މެދުގައި ޚިލާފު ހުރި މައްސަލަ އެކެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. مَنْ صَامَ رَمَضَانَ ثُمَّ أَتْبَعَهُ سِتًّا مِنْ شَوَّالٍ كَانَ كَصِيَامِ الدَّهْرِ – رواه مسلم (1164) “ރަމަޟާން މަހު ރޯދަ ހިފާފަ، އޭގެ ފަހުގަ އެއާއި ވިދިގެން ޝައްވާލު މަހުގެ6ރޯދަ ހިފައިފި މީހާ މުޅި އަހަރު ރޯދަ ހިފި ފަދަ އެވެ.”\nބައެއް ޢިލްމުވެރިން ވިދާޅުވާގޮތުގައި މި ޙަދީޘްގައި ރަމަޟާން މަހު ރޯދަ ހިފާފަ އޭ އޮތުމުގެ މުރާދަކީ ރަމަޟާންމަހުގެ ރޯދަ ފުރިހަމައަށް ހިފުން އަދި “ޘުންމަ”ގެ މާނައަކީ “އޭގެ ފަހުގައޭ” އޭގެ މާނަ އަކީ ރޯދަ ޤަޟާކޮށް ނިންމާފަ އޭގެ ފަހުގަ ޝައްވާލު މަހުގަ6ރޯދަ ހިފުމެވެ. އެހެންނަމަވެސް ޢުޛުރުވެރިޔަކަށް ޝައްވާލުމަހުގެ ރޯދަ ޤަޟާ ރޯދައިގެ ކުރިޔަށް ގެނެވިދާނެއެވެ. މިސާލަކަށް މުޅި ރަމަޟާން މަސް ނުވަތަ ރަމަޟާން މަހުން ބޮޑު ބައެއް ނިފާސް ނުވަތަ ޙައިޟުގެ ސަބަބުން ފާއިތުވި މީހެއް އެމީހާ ޝައްވާލުމަސް ނިމޭއިރުވެސް ފަރުޟު ރޯދަ ޤަޟާ ނުކުރެވޭ ވަރަށް ރޯދަ ދޫވެފައިވާ މީހެއް ނަމަ އެމީހާ ޤަޟާ ރޯދައިގެ ކުރިން ޝައްވާލު މަހުގެ6ރޯދަ ހިފިދާނެއެވެ.\nއަދި ހަމައެހެންމެ ޢުޛުރެވެރިއެއް ނޫން މީހާއަށްވެސް، ރަމަޟާންމަހުގެ ރޯދަތައް ޤަޟާކުރުމުގެ ވަަގުތު އަނެއް ރޯދަމަހާ ޖެހެންދެން ތަނަވަސްވެފައިވާތީ، އޭނާ އެ ރޯދަތައް ޤަޟާނުކޮށްވެސް ޝައްވާލުމަހުގެ ރޯދަތައް ހިފިދާނެއެވެ. އަދި އޭނާ ޝައްވާލުމަހުގެ6ރޯދަ މިހާރު ހިފާފައި ފަހުން ރަމަޟާންމަހުގެ ރޯދަތައް ޤަޟާކޮށް ހަމަކުރިޔަސް ހަމަ އެއްއަހަރު ދުވަހުގެ ރޯދަހިފުމުގެ ޘަވާބު އިންޝާ ﷲ ލިބޭނެއެވެ.\nސުވާލު: ޝައްވާލުމަހުގެ6ރޯދަ ހިފަން ޖެހެނީ ޖައްސަޖައްސައިގެން ތޯ ވަކި ތަރުތީބަކުންތޯ އަދި ވަކި ވަކިންވެސް ހިފިދާނެތޯ؟\nޖަވާބު: ޙަދީޘްގައި އައިސްފައިވަނީ ޝައްވާލުމަހުގެ6ރޯދައިގެ ވާހަކައެވެ. ވަކި ގޮތެއް ވަކި ތަރުތީބެއް ބަޔާން ނުކުރައްވައެވެ. އެހެންވީމަ ޝައްވާލު މަހުން ކޮންމެވެސް6ރޯދަ އެއް ލިބުނީމަ އެ ރޯދަ ހިފުމުގެ ޘަވާބު ލިބޭނެ إن شاء الله. ޙަދީޘްގައި ވަނީ ( مَنْ صَامَ رَمَضَانَ ثُمَّ أَتْبَعَهُ سِتًّا مِنْ شَوَّالٍ كَانَ كَصِيَامِ الدَّهْرِ ) ، رواه مسلم (1164) މާނަ: “ރަމަޟާން މަހު ރޯދަ ހިފާފަ، އޭގެ ފަހުގަ އެއާއި ވިދިގެން ޝައްވާލު މަހުގެ6ރޯދަ ހިފައިފި މީހާ މުޅި އަހަރު ރޯދަ ހިފި ފަދަ އެވެ.” ޝައްވާލުމަހުގެ6ރޯދަ ހިފާއިރު ޖައްސަޖައްސައިގެން ހިފުމަކީ ޝަރުޠެއް ނޫންނެވެ. ވަކި ވަކިން ހިފިޔަސް إن شاء الله ރަނގަޅުވާނެއެވެ. މިއީ ވަރަށް ތަނަވަސްކޮށް ކުރެވެން އޮތް ޢަމަލެކެވެ.\nސުވާލު: ޤަޟާ ރޯދަ ހިފަމުން ދާއިރު ޝައްވާލު މަހުގެ6ރޯދަޔާއި އެއްކޮށް ނިޔަތްގަނެ ދެކަން ހާސިލް ކުރެވެދާނެތޯ؟\nޖަވާބު: ނޫނެކެވެ. ޤަޟާ ކުރަން ޖެހޭ ފަރުޟު ރޯދައާއި ޝައްވާލު މަހުގެ6ރޯދައިގެ ނިޔަތް ޖަމްޢު ނުކުރެވޭނެއެވެ. އެއީ ވަކި މުސްތަޤިއްލު ދެ ރޯދަ އެކެވެ. މުޅި އަހަރު ރޯދަ ހިފުމުގެ ޘަވާބު ލިބޭނެ ރޯދަ މަހުގެ ރޯދަ ހިފާ ނިންމާފަ އަދި އޭގެ އިތުރުން ޝައްވާލު މަހުގެ6ރޯދަ ހިފީމައެވެ. އެހެން ކަމުން ޤަޟާ ރޯދަ، ޝައްވާލު މަހު ހިފާ މީހާ އެ ހިފަނީ ރަމަޟާން މަހުން ފާއިތުވި ބައެވެ. އެއީ ޝައްވާލު މަހުގެ ސުންނަތް ރޯދަ އެއް ނޫނެވެ. އެއީ ފަރުޟު ރޯދަ އެކެވެ.\nސުވާލު: ޝައްވާލު މަހުގެ6ރޯދަ ޝައްވާލު މަހު ނުހިފިއްޖެ ނަމަ އެހެން މަހެއްގެ ދުވަސްތަކަކުން ހަމަކުރެވިދާނެތޯ؟\nޖަވާބު: އަޞްލަކީ މި6ރޯދަ ޝައްވާލުމަހު ހިފުމެވެ. ޢުޛުރުވެރިއަކު ޛުލްޤަޢިދާ މަހު އެރޯދަތައް ހިފިކަމުގައިވިޔަސް ޞައްޙަވެގެންވާ ކަމުގައި ބައެއް ޢިލްމުވެރިން ވިދާޅުވެއެވެ. އެބޭކަލުން ވިދާޅުވާގޮތުގައި މަޤްބޫލު ޢުޛުރަކާ ހެދީ ނުހިފުނު މީހާ ދެން އޭނާ އެ ޢުޛުރު ފިލާދިޔަހާ އަވަހަކަށް ހިފާނީއެވެ.\nސުވާލު: ޝައްވާލު މަހުގެ6ރޯދަ ހިފާއިރު ބުނެފައިވާ ނަދުރު ރޯދަ އަކާއި އެއްކޮށް ދެ ނިޔަތް ގަނެގެން ހިފޭނެތޯ؟\nޖަވާބު: މިގޮތަކަށް ނުހިފޭނެއެވެ. ނަދުރު ރޯދަ އަކީވެސް ވަކިން ހިފަން ޖެހޭ ރޯދަ އެކެވެ. އެ ރޯދަ އަކީ ހަޤީޤަތުގައި ވާޖިބެކެވެ. އެހެންވީމަ ޝައްވާލު6ރޯދަޔާ އެއްކޮށް ނުހިފޭނެއެވެ.\nރޯދަ ޤަޟާކުރުންޤަޟާ ރޯދަ


IUM Ge Learning Center Eh Thinadhoogai Hulhuvai, Anna Aharu Kiyavaidheyn Fashanee - Vaguthu\nކޮވިޑް-19: އަތޮޅުތައް ނުރައްކަލުގައި! - 20 ގަޑިއިރު ކުރިން\nއައިޔޫއެމްގެ ލާރނިންގ ސެންޓަރެއް ތިނަދޫގައި ހުޅުވައި އަންނަ އަހަރު ކިޔަވައިދޭން ފަށަނީ\nތިނަދޫ އިސްލާމީ މަރުކަޒު\nގދ. ތިނަދޫގައި ގާއިމްކޮށްފައިވާ އިސްލާމީ މަރުކަޒުގައި، ދިވެހިރާއްޖޭގެ އިސްލާމީ ޔުނިވަރސިޓީގެ ލާނިންގ ސެންޓަރެއް ޤާއިމުކޮށް، އަންނަ ޖެނުއަރީ މަހު އެތަނުގައި ކިޔަވައިދޭން ފަށަން ތައްޔާރުވެއްޖެއެވެ.\nދެބުރިއަށް އިމާރާތްކޮށްފައިވާ ތިނަދޫ އިސްލާމީ މަރުކަޒަކީ 1000 މީހުންނަށް ނަމާދުކުރެވޭ ވަރުގެ މިސްކިތަކާއި، 500 މީހުންނަށް އެއްފަހަރާ ޖަލްސާ ކުރެވޭވަރުގެ މާލަމަކާއި، ހަތަރު ކުލާސްރޫމާއި، އޮފީހަކާއި، ލައިބްރަރީއެއް ހިމެނޭ ގޮތަށް ބިނާކޮށްފައިވާ އިމާރާތެކެވެ.\nރައީސް އަބްދުﷲ ޔާމީންގެ ސަރުކާރުން ތިނަދޫގައި ގާއިމްކުރި އެ މިސްކިތް ހުޅުވާދެއްވާފައި ވަނީ މިދިޔަ ސެޕްޓެމްބަރު މަހުގެ 11 ވަނަ ދުވަހުއެވެ،\nދައުލަތުގެ މީޑިއާ ޕީއެސްއެމް ނިއުސްގެ ރާއްޖެމިއަދު ޕްރޮގްރާމުގައި ވާހަކަދައްކަވަމުން ދިވެހިރާއްޖޭގެ އިސްލާމީ ޔުނިވަރސިޓީގެ ވައިސް ޗާންސެލަރ އަލްއުސްތާޒާ އައިޝަތު ޚަލީލާ ޢަބްދުލްސައްތާރު ވިދާޅުވީ، ތިނަދޫ އިސްލާމީ މަރުކަޒުގައި ޤާއިމުކޮށްފައިވާ ކްލާސްރޫމްތަކުގައި އެ ޔުނިވަރސިޓީގެ ޕްރޮގްރާމްތައް ހިންގުމުގެ ހުއްދަ ލިބި އަންނަ އަހަރުގެ ޖެނުއަރީ މަހު ކިޔަވާދޭން ފަށާނެ ކަމަށެވެ.\nއަދި ޖެނުއަރީ މަހުގެ ސެމިސްޓަރގެ ކިޔެވުން ފަށާއިރު، އައިޔޫއެމްގެ ކޯސްތައް ތިނަދޫގައިވެސް ފެށުމަށްވާންޖެހޭ ތައްޔާރީތައް އެޔުނިވަރސިޓީން މިހާރު ވަމުންދާކަމަށް އޭނާ ފާހަގަކުރެއްްވިއެވެ.\n"އޭރުން ތިނަދޫއާއި ތިނަދޫ ކައިރި ރަށްރަށުގެ ކުދިންނަށް މާލެ ނައިސް، އެތަނުން އަޅުގަނޑުމެންގެ ކޯސްތަކުގައި ބައިވެރިވުމުގެ ފުރުޞަތު ލިބިގެންދާނެ.." އަލްއުސްތާޒާ އައިޝަތު ޚަލީލާ ވިދާޅުވިއެވެ.\nއަލްއުސްތާޒާ އައިޝަތު ޚަލީލާ ޢަބްދުލްސައްތާރު ވިދާޅުވީ، ތިނަދޫގައި އިސްލާމީ ޔުނިވަރސިޓީން ފަށާ ކޯސްތަކާއި ގުޅޭ މަޢުލޫމާތު ދިނުމަށް އަންނަ ނޮވެމްބަރު މަހުގެ ތެރޭގައި ތިނަދޫގައި އޯޕަންޑޭއެއް ބޭއްވުމަށްވެސް ނިންމާފައިވާކަމަށެވެ.\nއައިޔޫއެމް އިން މިހާރުވެސް ވަނީ ސެޓްފިކެޓް ލެވެލް އިން ފެށިގެން މާސްޓަރސް އާއި ޕީ.އެޗް.ޑީ ފެންވަރުގެ ކޯސްތައްވެސް ހިންގަމުންނެވެ.\nއައިޔޫއެމް އިން ޕީއެޗްޑީ ހެއްދެވި ފުރަތަމަ ބޭފުޅަކަށް ޝެއިޚު ރަޝީދު\nއިސްލާމިކް ޔުނިވަސިޓީގެ ޑެޕިއުޓީ ވައިސް ޗާންސެލަރ އިސްތިއުފާ ދެއްވައިފި\nއިސްލާމީ ޔުނިވަރސިޓީ އުވާނުލައްވާނެ ކަމަށް ރައީސް ވިދާޅެއް ނުވި


SunOnline: Insaafun mahroomu vefaivaa Rayyithunge unmeedhu gulhifaivanee MDP aa: Waddey\nއިންސާފުން މަހުރޫމްވެފައިވާ ރައްޔިތުންގެ އުންމީދު ގުޅިފައިވަނީ އެމްޑީޕީއާ: ވައްޑޭ\nމުޙައްމަދު ނާއިލް ހަފީޒް 12 Oct 2021, 22:35\nއިންސާފުން މަހްރޫމުވެފައިވާ އެންމެހާ ރައްޔިތުންނަށް އިންސާފު ލިބޭނެކަމުގެ އުންމީދު ގުޅިފައިވަނީ ވެރިކަން ކުރާ މައި ޕާޓީ އެމްޑީޕީއާ ކަމަށް އެ ޕާޓީއަށް ނިސްބަތްވެވަޑައިގަންނަވާ ރައްޔިތުންގެ މަޖިލީހުގެ އުނގޫފާރު ދާއިރާގެ މެމްބަރު މުހައްމަދު ވަހީދު (ވައްޑޭ) ވިދާޅުވެއްޖެއެވެ.\nމިއަދު ކުރިއަށްދިޔަ ރައްޔިތުންގެ މަޖިލީހުގެ ޖަލްސާގައި ވާހަކަދައްކަވަމުން ވައްޑޭ ވިދާޅުވީ އެމްޑީޕީއަކީ އަބަދުވެސް ކަންކަން އިސްލާހުކުރުމުގެ މަސައްކަތް ކުރާނެކަމުގެ ވައުދުވާ ޕާޓީއެއްކަމަށެވެ. އަދި ވެރިކަމަށް އަންނަނީ އިންސާފު ހޯދައިދޭނެކަމުގެ އަޑު އުފުލައިގެންކަމަށް އޭނާ ވިދާޅުވިއެވެ.\n"މިފަދަ ބޭއިންސާފުވެރިކަމުގެ ކަންކަން ތަޖުރިބާ ކޮށްގެން އެ ކަންކަމަށް ހައްލެއް ގެނެސްދިނުމުގެ ވައުދުވެގެން އަޅުގަނޑުމެން އައިސް ތިބޭތީވެ އަޅުގަނޑުމެން މި ވާހަކަ މި ދައްކަނީ. ރާއްޖޭގެ ރައްޔިތުން އަދި ހާއްސަކޮށް ބޭއިންސާފުން ހިތޭ ރައްޔިތުންގެ ވަރަށް ބޮޑު އުންމީދެއްވޭ އަބަދުވެސް އަޅުގަނޑުމެންނާއެކު،" ވައްޑޭ ވިދާޅުވިއެވެ.\nއޭނާ ވިދާޅުވީ އެމްޑީޕީގެ ވެރިކަމެއްގައި، އެމްޑީޕީގެ މަޖިލީހެއް އޮތް އިރު ބޭނުން ހިފޭ ރަނގަޅު ބަދަލުތަކެއް ގެނައުމަކީ މުހިންމު ކަމެއްކަމަށެވެ. އަދި އެއީ ރައްޔިތުން އެދޭ ކަމެއްކަމަށް ވިދާޅުވިއެވެ.\nމީގެ އިތުރުން ޖަލުތަކުގައި މީހުން ވާނުވާގައި ބަންދުކުރުމުގެ މައްސަލައަކީ ރާއްޖޭގައި އަބަދުވެސް ކުރަމުން އަންނަ ކަމެއްކަމަށް ވައްޑޭ ވިދާޅުވިއެވެ. އަދި އެގޮތަށް ބަންދުގައި ތިބި މީހުންގެ މައްސަލަތައް އަވަހަށް ނިންމުމަށް މަސައްކަތްކުރުމަށް ވެސް އޭނާ ގޮވާލިއެވެ.\nހާދިސާއެއް ހިނގުމަކީ ވެދާނެ ކަމެއްކަމަށާއި ނަމަވެސް ދައުލަތުން އެކަމުގައި އިހުމާލެއް ނުވާނެހެން މަސައްކަތްކުރުން މުހިންމުކަމަށް ވިދާޅުވިއެވެ. އެއާއެކު ދައުލަތުގެ މުއައްސަސާތަކުން ގުޅިގެން މި މައްސަަލަ ހައްލުކުރުމަށް ވެސް ވައްޑޭ ގޮވައިލެއްވިއެވެ.


Eagles ge Brazil forward aai Australia midfielder dhookollaifi - Vaguthu\nއީގަލްސްގެ ބްރެޒިލް ފޯވާޑާއި އޮސްޓްރޭލިއާ މިޑްފީލްޑަރު ދޫކޮށްލައިފި\nކްލަބު އީގަލްސްއަށް ކުޅެމުން އަންނަ ބްރެޒިލްގެ ފޯވަޑް ލުއިޒް އެޑުއާޑޯ އަދި އޮސްޓްރޭލިއާގެ މިޑްފީލަޑަރު ޑެނިއަލް ޑިކްސަން ދޫކޮށްލައިފިއެވެ.\nއެ ދެކުޅުންތެރިންވެސް ރޭ އީގަލްސްއިން ކުޅުނު މެޗުގައި ފެނިފައި ނުވާ އިރު، ކްލަބުން ރިލީސް ދީފައިވާ ކަމަށް އީގަލްސްއިން ވަނީ ކަށަވަރުކޮށްދީފައެވެ.\nއީގަލްސްއިން ބުނެފައި ވަނީ ކްލަބުން އެ ދެކުޅުންތެރިންވެސް ފޮނުވާލަން ނިންމީ މިވަގުތު ކްލަބުގެ މާލީ ހާލަތު ހުރިގޮތުންކަމަށެވެ. އަދި މިއަހަރު ދިވެހި ޕްރިމިއާ ލީގުގައި ބާކީބައިގައި ކްލަބުން ކުރިއަށްދާނީ ބިދޭސީ ދެކުޅުންތެރިންނާ އެކުގައި ކަމަށްވެސް ކްލަބުން ބުނެފައިވެއެވެ. އެއީ ޕްރިމިއާ ލީގަށް ގެނައި އުޒްބަކިސްތާނުގެ ޑިފެންޑަރު ކޮމިލޯވް އަބްދުރަސުލްއާއި ކެޕްޓަން، ލަންކާ ގޯލްކީޕަރު ސުޖާން ޕެރޭރާއެވެ.\nއީގަލްސްއިން ލުއިޒް އެޑުއާޑޯ ގެނެސްފައި ވަނީ ނިމިދިޔަ މާލޭ ލީގަށެވެ. އެޓީމަށް މިދިޔަ ސީޒަންގައި ދިމާވި ގޯލް ނުޖެހުމުގެ މައްސަލަ ހައްލުކުރުމަށް ގެނައި ފޯވަށް ލުއިޒް އެޑުއާޑޯ ވަނީ މާލޭ ލީގުގައި ތަފާތު މޮޅު ކުޅުމެއް ދައްކައިފައެވެ. އީގަލްސްއިން މާލޭ ލީގު ދެވަނައިގައި ނިންމާލި އިރު، އޭނާ ވަނީ 18 ގޯލް ޖަހައިފައެވެ.\nޑެނިއަލް ޑިކްސަން އަކީ ޕްރިމިއާ ލީގަށް އީގަލްސްއިން ގެނައި މިޑްފީލްޑަރެކެވެ. އޮސްޓްރޭލިއާގެ ދެވަނަ ޑިވިޝަންގެ ކްލަބުތަކަށްވެސް ކުޅެފައިވާ ޑެނިއަލް ޑިކްސަން ވަނީ ޕްރިމިއާ ލީގުގައި މިހާތަނަށް ކުޅުނު ފަސް މެޗުގައިވެސް މޮޅު ކުޅުމެއް ދައްކާފައެވެ. ހާއްސަކޮށް އޭނާ ފާހަގަކުރެވެނީ މެދުތެރެއިން ރީތި ޕާސްތަކެއް ކޮށް، ގޯލްވެސް ޖަހާ ކުޅުންތެރިއެއްގެ ގޮތުގައެވެ.\nޑެނިއަލް ޑިކްސަން ވަނީ މާޒިޔާ ސްޕޯޓްސް އެންޑް ރެކްރިއޭޝަން ކްލަބާއި ނިއު ރޭޑިއަންޓް ސްޕޯޓްސް ކްލަބު ކޮޅަށްވެސް މުހިއްމު ގޯލްތަކެއް ޖަހައިފައެވެ.\nދިވެހި ޕްރިމިއާ ލީގު ފެށިތާ މާ ގިނަދުވަހެއް ނުވެ، ސާފް ޗެމްޕިއަންޝިޕަށް ދެ މަހެއްހާ ދުވަހަށް ލީގު ވަނީ މެދު ކަނޑާލާފައެވެ. އޭގެފަހުން މިދިޔަ ހަފްތާގައި ލީގުގެ ކުޅުން އަލުން ފަށާފައިވާ އިރު، ގިނަ ކްލަބުތަކަކަށް އަންނަނީ މާލީ ނުތަވަސްކަން ކުރިމަތިވަމުންނެވެ.


ގެތައް ހުސްކުރަން އެންގުމުން ތާލިބާނާ ދެކޮޅު ހިނގާލުމެއް\nގެތައް ހުސްކުރަން އެންގުމުން ތާލިބާނާ ދެކޮޅު ބޮޑު ހިނގާލުމެއް ބާއްވައިފި\n15 ސެޕްޓެންބަރު 2021 - 05:39 0\nބައެއް ރައްޔިތުން ގެތަކުން ނުކުތުމަށް ތާލިބާނުން އެންގުމުން އެތައް ސަތޭކަ ބަޔަކު ވަނީ ކަންދަހާރުގައި ބޭއްވި ހިނގާލުމުގައި ބައިވެރިވެފައި.-- ފޮޓޯ: އޭއެފްޕީ\nކަންދަހާރް، އަފްގާނިސްތާން (ސެޕްޓެމްބަރު 14) - އަފްގާނިސްތާނުގެ އަސްކަރިއްޔާގައި ކުރިން ހިދުމަތް ކުރި ގިނަ އަދަދެއްގެ މީހުން ދިރިއުޅޭ ހިސާބުގަނޑެއްގެ ގެތައް ހުސްކުރަން ތާލިބާނުން އެންގުމުން އެތައް ސަތޭކަ ބަޔަކު މަގުތަކަށް ނުކުމެ ހިނގާލުމެއް ބާއްވައިފި އެވެ.\nޒާރާ ފެގްރާ ހިސާބުގަނޑުގެ މީހުން ބުނީ ގެތައް ހުސްކުރަން ތާލިބާނުން އެންގި ނަމަވެސް، އެ ތަނުން ނުކުމެގެން ގޮސް ވަންނާނެ ތަނެއް ނެތް ކަމަށެވެ. އެ ހިސާބުގައި މީހުން ދިރިއުޅެނީ ސަރުކާރުން ފޯރުކޮށްދީފައިވާ ގެތަކާއި ޖިފުޓިތަކުގަ އެވެ.\nއެ ހިސާބުގަނޑުގައި 10،000 އަށް ވުރެ ގިނަ މީހުން ދިރިއުޅެ އެވެ. އޭގެ ތެރެއިން ގިނަ މީހުންނަކީ ފާއިތުވި 20 އަހަރުގެ ތެރޭގައި ތާލިބާނާ ދެކޮޅަށް ކުރި ހަނގުރާމައިގައި މަރުވެފައިވާ ސިފައިންގެ މީހުންގެ އަނބި ދަރިންނެވެ.\nއެ ގެތަކުން މީހުން ނެރުމަށް ފަހު އެ ތަންތަން ދިނުމަށް ހަމަޖެހިފައި ވަނީ ތާލިބާން ހަނގުރާމަވެރިންނަށް ކަމަށެވެ.\nމި ނިންމުމާ ދެކޮޅަށް ކަންދަހާރުގައި ހޯމަ ދުވަހު ބޭއްވި ހިނގާލުމުގައި ފިރިހެނުންނާއި ކުޑަކުދިންގެ އިތުރުން އަންހެނުން ވެސް ބައިވެރިވި އެވެ.\nނަމަވެސް އޯގަސްޓު 15 ވަނަ ދުވަހު ވެރިކަމަށް އައި ތާލިބާނުން ވަނީ މުޒާހަރާ ކުރުން މަނާކޮށްފަ އެވެ.\nހިނގާލުން ރިޕޯޓު ކުރި ބައެއް ނޫސްވެރިން ބުނެފައި ވަނީ ތާލިބާން ހަނގުރާމަވެރިން ހިނގާލުމުގެ ބައިވެރިންނަށް ފުރައްސާރަކޮށް އަނިޔާކުރި ކަމަށެވެ.\nކަންދަހާރަކީ އަފްގާނިސްތާނުގެ ދެ ވަނަ އަށް އެންމެ ބޮޑު ސިޓީ އެވެ. ތާލިބާނުން އުފެދިގެން އައީ ވެސް އެ ސިޓީންނެވެ.\nއެ ތަނުގައި ބޭއްވި ހިނގާލުމާ ގުޅިގެން ކަންދަހާރުގެ ގަވަރުނަރު ވަނީ މީހުން ގެތަކުން ނުކުތުމަށް ނެރުނު އަމުރު ވަގުތީ ގޮތުން ސަސްޕެންޑު ކުރުމަށް ފަހު އަވަށުގެ ބޮޑުންނާ މަޝްވަރާ ކުރަން ނިންމާފަ އެވެ.\nބޭރުގެ އެއާލައިންތަކުން ކާބުލް ދަތުރުތައް ފެށުމަށް ގޮވާލައިފި\nބަޑިޖަހައި މަރާލުމަށްފަހު ހަށިގަނޑުތައް ކެރޭނުގައި އެލުވައިފި


vnews - Sarukaaru ge Office thakugai aa Raees Ge Photo Nubehettumah Eyna EdhiVadhaigenfi\nސަރުކާރުގެ އޮފީސްތަކުގައި އާރައީސްގެ ފޮޓޯ ނުބެހެއްޓުމަށް އޭނާ އެދިވަޑައިގެންފި\nޔުކްރޭނުގެ އާރައީސް ޒެލެންސްކީ މިއަދު މަގާމުގެ ހުވާކުރައްވަނީ.\nދައުލަތުގެ އެއްވެސް އިދާރާއެއްގައި ރައީސްގެ ފޮޓޯ ނުބެހެއްޓުމަށާއި ރައީސަށް ތާރީފު ނުކުރުމަށް ޔުކްރޭނުގެ އާ ރައީސް ލަޑޮމީރް ޒިލެންސްކީ އެދިވަޑައިގެންފިއެވެ.\nހުސްވި އެޕްރީލްމަހު ޔުކްރޭނުގައި ބޭއްވި ރިޔާސީ އިންތިޚާބުގައި ކުރީގެ ރައީސް ބޮޑު ތަފާތަކުން ބަލިކުރެއްވި ޒިލެންސްކީއަކީ މީގެ ކުރިން ސިޔާސީ އެއްވެސް ކަހަލަ ތަޖުރިބާއެއް ކުރައްވާފައިވާ ބޭފުޅެއް ނޫނެވެ. އޭނާއަކީ ޓީވީ ޑްރާމާތަކުގައި ހެއްވާބައި ކުޅުނު އެކްޓަރެކެވެ.\nއެގައުމުގެ ޕާލަމަންޓް އިމާރާތުގައި މިއަދު ރައީސްކަމުގެ ހުވާކުރައްވައި މަގާމާ ހަވާލުވެވަޑައިގަތުމަށްފަހު ގައުމާ މުޚާތަބުކުރަައްވަމުން ޒިލެންސްކީ ވިދާޅުވީ ގައުމަކީ ރައީސްގެ އަމިއްލަ ތަނެއް ނޫންކަމަށާއި ރައީސަކީ ރައްޔިތުންނަށް ޚިދުމަތްކުރަން ރައްޔިތުން ވަކި މުއްދަތަކަށް ހޮވާ ޚާދިމެއްކަމުގައެވެ. އެހެންވީމާ ސަރުކާރުގެ އެއްވެސް އޮފީހެއްގައި އޭނާގެ ފޮޓޯ ބަހައްޓައިގެން ޚުޝާމަދުކޮށްގެން ނުވާނެކަމަށް ވިދާޅުވިއެވެ. ރައީސަކީ ނަމޫނާއެއް ނޫންކަމަށާއި ނަމޫނާއަކަށް ބަލައިގެން އަޅުކަންކުރަން ނުޖެހޭނެ ކަމަށްވެސް ވިދާޅުވިއެވެ.\nއޮފީސްތަކުގައި މީހެއްގެ ފޮޓޯ ބަހައްޓަން ބޭނުންވާނަމަ ކޮންމެ މީހަކުވެސް އެމީހެއްގެ އަނބިދަރީންނާއި މައިންބަފައިންގެ ފޮޓޯ ބަހައްޓަންވީ ކަމަށާއި މުހިއްމު ނިންމުންތައް ތެދުވެރިކަމާއި އަމާނާތްތެރިކަމާއެކު ނިންމުމުގައި ލޯބިވާ މީހެއްގެ ފޮޓޯއަށް ބަލަން ބޭނުންނަމަ ގާތްތިމާގެ މީހުންގެ ފޮޓޯ ބަހައްޓަންވީކަމަށްވެސް ވިދާޅުވިއެވެ.\nރައީސް ޒިލެންސްކީ ވިދާޅުވީ ގައުމުގެ ޕާލަމަންޓް އުވާލައި ޕާލަމެންޓަރީ އިންތިޚާބު ވަރަށް އަވަހަށް ބާއްވަވާނެ ކަމުގައެވެ. ގައުމުން ވައްކަމާއި ފަސާދަ ފުހެލުމަށްޓަކައި ޕާލަމެންޓުގެ މެންބަރުން ގައުމަށް ނަމޫނާ ދައްކަވަންޖެހޭ ކަމަށްވެސް ވިދާޅުވިއެވެ.\nރައީސް ޒިލެންސްކީ ވިދާޅުވީ ގައުމުގެ ޚަޒާނާ ލޫޓުވާން އާދަވެފައިތިބި ވަޒީރުންނާއި ޕްރޮސިކިއުޓަރ ޖެނެރަލްއަށް ދެން އެޒާތުގެ ފުރުސަތެއް ނެތްކަމަށާއި އެބޭފުޅުންނާ ހަމަޔަށް އިންސާފުގެ ދިގުއަތް ފޯރުން ދެންއޮތީ ނުހަނު ގާތުގައި ކަމަށެވެ.


SAFF Championship ah thayyaaruvumah zuvaan team Qatar ah - vNews.mv\nސާފް ޗެމްޕިއަންޝިޕަށް ތައްޔާރުވުމަށް ޒުވާން ޓީމު ގަތަރަށް\nއިސްމާޢީލް ޝާހު (ކުޑަ ޝާހު) 11 September 2019, 11:52\nނޭޕާލްގައި ބޭއްވުމަށް ހަމަޖެހިފައިވާ 18 އަހަރުން ދަށުގެ ސާފް ޗެމްޕިއަންޝިޕަށް ތާއްޔާރުވުމަށް ރާއްޖޭގެ ޒުވާން ފުޓްބޯޅަ ޓީމު ގަތަރަށް ފުރައިފި އެވެ.\nމިއަހަރުގެ 18 އަހަރުން ދަށުގެ ސާފް ޗެމްޕިއަންޝިޕް މި މަހުގެ 20 އިން 29 އަށް ނޭޕާލްގެ ވެރިރަށް ކަތަމަންޑޫގައި ބާއްވާއިރު، މި މުބާރާތަށް ތައްޔާރުވުމުގެ ގޮތުން ގަތަރުގައި ކުރިއަށް ގެންދިޔުމަށް ހަމަޖެހިފައިވާ ފަރިތަކުރުންތަކަށް ޓީމު ވަނީ މިއަދު ހެނދުނު ފުރާފަ އެވެ.\n18 އަހަރުން ދަށުގެ ޓީމުގެ ކޯޗަކީ ޕްރޯ ޑިޕްލޮމާ ކޯޗިން ސެޓްފިކެޓް ހާސިލްކުރި ފުރަތަމަ ދިވެހި ކޯޗު މުހައްމަދު ޝާޒްލީ އެވެ.\nފުރުމުގެ ކުރިން ކޯޗު ޝާޒްލީ ބުނީ މިހާތަނަށް ޖޫނިއާ ޓީމެއް މި މުބާރާުގެ ގްރޫޕް ސްޓޭޖު ފަހަނައަޅައި ދަތުރުކޮށްފައި ނުވާ ކަމަށާއި، އެހެންކަމުން މިފަހަރުގެ ޓާގެޓަކީ ގްރޫޕް ސްޓޭޖު ފަހަނައަޅާ ދަތުރުކުރުން ކަމަށެވެ. އަދި މުބާރާތަށް ތައްޔާރުވުމަށް މިފަހަރު ފުދޭވަރަކަށް ދުވަސް ލިބުނު ކަމަށާއި، މިފަހަރު މިއޮތް ޓީމަކީ މުބާރާތުގައި ރަނގަޅު ނަތީޖާއެއް ނެރެވޭފަދަ ޓީމެއް ކަމަށްވެސް ބުންޏެވެ.\nމިފަހަރުގެ 18 އަހަރުން ދަށުގެ ޓީމުގައި ސީނިއާ ޓީމުގައިވެސް ހިމެނޭ ފޯވާޑް ހަސަން ނަޒީމް (ޗޯޓު) ވަނީ ހިމަނާފަ އެވެ. އޭނާ ވަނީ ދާދި ފަހުން ފީފާ ވޯލްޑް ކަޕް އަދި އޭއެފްސީ އޭޝިއަން ކަޕްގެ ޖޮއިންޓް ކޮލިފިކޭޝަނުގައި ރަށުން ބޭރުގައި ގުއާމްއާ ދެކޮޅަށް ކުޅުނު މެޗުގައިވެސް ކުޅެފަ އެވެ.\nގަތަރަށް ފުރުމުގެ ކުރިން ޓީމުގެ ބައެއް ކުޅުންތެރިން ބުނީ ޓީމު އޮތީ ސާފް މުބާރާތަށް ވަރަށް ރަނގަޅަށް ތައްޔާރުވެފައި ކަމަށާއި، މި މުބާރާތުން ރަގަނޅު ނަތީޖާއެއް ހޯދޭނެ ކަމުގެ އުއްމީދު ވަރަށް ބޮޑު ކަމަށެވެ.\nމިފަހަރުގެ 18 އަހަރުން ދަށުގެ ސާފް ޗެމްޕިއަންޝިޕްގައި ރާއްޖެ ލައްވާލާފައިވަނީ ނޭޕާލް، ބޫޓާން އަދި ޕާކިސްތާނާއެކު ގްރޫޕް އޭގަ އެވެ. ގްރޫޕް ބީގައި ހިމެނެނީ ބަންގްލަދޭޝް، އިންޑިއާ އަދި ސްރީލަންކާ އެވެ. މުބާރާތުގެ ފުރަތަމަ މެޗުގައި ރާއްޖޭގެ ޓީމު ބޫޓާނާ ބައްދަލުކުރާއިރު، ދެވަނަ މެޗުގައި ބައްދަލުކުރާނީ މުބާރާތް ބާއްވާ ގައުމު ކަމަށްވާ ނޭޕާލާ އެވެ. އަދި ގްރޫޕް ސްޓޭޖުގެ ފަހު މެޗުގައި ރާއްޖޭގެ ޓީމު ބައްދަލުކުރާނީ ޕާކިސްތާނާ އެވެ.\nކޮންމެ ގްރޫޕެއްގެވެސް އެންމެ މޮޅު ދެ ޓީމު ސެމީއަށް ދަތުރުކުރާއިރު، މުބާރާތުގެ ފައިނަލް މެޗު ކުޅުމަށް ހަމަޖެހިފައިވަނީ މި މަހުގެ 29 ވަނަ ދުވަހު އެވެ.


COVID-19: Positive vi meehunge adhadhu 1 milllion ah arifi – Iru\nކޮވިޑް-19: ޕޮޒިޓިވްވި މީހުންގެ އަދަދު 1 މިލިއަނަށް އަރައިފި\nމިހާރު މުޅި ދުނިޔެއަށް ފެތުރިފައިވާ ކޮވިޑް-19 ޖެހުނު މީހުން އަދަދު މިލިއަނަކަށް އަރައިފި އެވެ.\nމިދިޔަ ޑިސެންބަރު މަހު ފެތުރެންފެށި ކޮވިޑް-19 އެންމެ ފުރަތަމަ ފެނުނީ ޗައިނާއިންނެވެ. ނަމަވެސް މަދު ދުވަސްކޮޅެއްގެ ތެރޭގައި އެތައް ގައުމަކަށް މި ބަލި ފެތުރި މިރޭގެ ނިޔަލަށް މިލިއަނަށްވުރެ ގިނަ މީހުންނަށް މި ބަލި ޖެހިފައިވާ ކަމަށް ދުނިޔޭގެ ސިއްހަތާބެހޭ ޖަމިއްޔާގެ ތަފާސް ހިސާބުތަކުން ދައްކައެވެ.\nކޮވިޑް19 ޖެހުނު މީހުންގެ އަދަދު މިލިއަނަކަށްވުރެ ގިނަވީއިރު އެ ބަލީގައި މަރުވި މީހުންގެ އަދަދު ވަނީ ބައި ލައްކަ ފަހަނައަޅާ ގޮސްފައެވެ. މރޭގެ މިވަގުތާ ހަމައަށް 51 ހާހަށްވުރެ ގިނަ މީހުން މި ބަލީގައި މަރުވެފައިވާ ކަމަށް ދައްކައެެވެ.\nމިބަލި ޖެހުނު މީހުންގެ ތެރެއިން ދެ ލައްކައަށްވުރެ ގިނަ މީހުން ބަލިން ރަނގަޅުވެފައިވާއިރު، މިހާރުވެސް ހަތް ލައްކައަށްވުރެ ގިނަ އަދަދެއްގެ މީހުން ދަނީ މި ބައްޔާ ހަނގުރާމަ ކުރަމުންނެވެ. އޭގެ ތެރެއިން އެތައްހާސް ބަޔަކީ ވަރަށް ހާލަތު ދެރަ ބައެކެވެ.\nވަރަށް މަދު ގައުމަކުން ނޫނީ ކޮވިޑް19 ވަނީ ފެތުރިފައެވެ. ބައެއް ރިޕޯޓްތައް ބުނާގޮތުގައި ވިއްސަކަށް ގައުމުން ނޫން އެހެން ހުރިހާ ގައުމަކުން މިހާރު ވަނީ ކޮވިޑް19 ގެ ބަލި މީހުން ފެނިފައެވެ. އަދި ދުނިޔޭގެ ކުރިއަރާފައިވާ ބޮޑެތި ބައެއް ގައުމުތަކުގައި މި ބަލި ވަނީ ވަރަށް ހަލުވިކަމާއެކު ފެތުރެމުންނެވެ.\nއެގޮތުން އިޓަލީ، އެމެރިކާ، ސްޕެއިން، ޖަރުމަން ފަދަ ގައުމުތަކުގައި މި ބަލި ދަނީ ހަލުވިކަމާއެކު ފެތުރެމުންނެވެ. އެމެރިކާގެ 50 ސްޓޭޓުންވެސް މި ބަލި ޖެހިފައިވާ މީހުން ފެނިފައިވާއިރު އެ ގައުމުން މި ބަލި ޖެހުނު މީހުންގެ އަދަދު ވަނީ ދެ ލައްކައަށްވުރެ އިތުރުވެފައެވެ. އަދި އިޓަލީ، ސްޕެއިން އަދި ޖަރުމަނުންވެސް ވަނީ ލައްކައަކަށް ވުރެ ގިނަ މީހުން މި ބަލި ޖެހިފައެވެ.\nބައެއް ގައުމުތަކުން މި ބަލީގައި ދުވާލަކު 800 މީހުން ދަނީ މަރުވަމުންނެވެ. އަދި އެތައް ހާސް ބަޔަކު ކޮންމެ ދުވަހަކު މި ބައްޔަށް ޕޮޒިޓިވްވެއެވެ.\nމިހާތަނަށް ރާއްޖޭގައި 19 މީހަކު ކޮވިޑް-19 އަށް ޕޮޒިޓިވްވެފައިވެ އެވެ. އޭގެ ތެރެއިން 13 މީހަކު ރަނގަޅުވެ މިހާރު ތިބީ މޮނީޓަރިންގެ ކަރަންޓީނުގަ އެވެ. ޕޮޒިޓިވްވި ދެ އިޓަލީ މީހަކު ވަނީ ރާއްޖެއިން ގޮސްފަ އެވެ.